Paġna IL-KUMITAT EWROPEW TAR-REĠJUNI (KtR), wara li kkunsidra d-dokumenti tas-Semestru Ewropew 2017, jiġifieri l-Istħarriġ Annwali dwar it-Tkabbir, ir-Rapporti tal-Pajjiżi, il-Programmi Nazzjonali ta' Riforma u r-Rakkomandazzjonijiet Speċifiċi għall-Pajjiżi; wara li kkunsidra r-Riżoluzzjoni tiegħu dwar l-Istħarriġ Annwali tal-Kummissjoni Ewropea dwar it-Tkabbir 2017 (RESOL-VI/019) adottata fit-8 ta' Frar 2017; wara li kkunsidra r-rapport tal-Parlament Ewropew dwar l-Istħarriġ Annwali dwar it-Tkabbir 2017 (2016/2306 (INI)); jinsisti li l-politika ta' koeżjoni għandha tibqa' l-għodda ewlenija ta' investiment għall-UE. Madankollu, jikkunsidra li l-governanza u l-interazzjonijiet tagħha mas-Semestru Ewropew għandhom jittejbu biex jiżdied aktar l-effett multiplikatur tal-infiq ta' koeżjoni u l-kontribut tiegħu għal tkabbir inklużiv u sostenibbli; filwaqt li jilqa' l-introduzzjoni f'Jannar 2015 ta' marġnijiet ta' flessibbiltà fi ħdan il-Patt ta' Stabbiltà u Tkabbir, il-KtR jappella għal aktar miżuri biex tingħata spinta lill-investiment pubbliku, speċjalment fl-infrastruttura u l-inklużjoni soċjali, billi jiġi eskluż il-kofinanzjament nazzjonali, reġjonali jew lokali fil-kuntest tal-Fondi Strutturali u ta' Investiment Ewropej mill-mekkaniżmu ta' kontabilità tal-Patt ta' Stabbiltà u Tkabbir, l-istess kif isir fil-każ tal-kofinanzjament marbut mal-Fond Ewropew għall-Investimenti Strateġiċi, billi tiġi stabbilita tipoloġija fil-livell tal-UE għall-kwalità tal-investiment pubbliku fil-kontijiet tal-infiq pubbliku skont l-effetti fit-tul tiegħu, billi jsir rieżami tal-metodoloġija għall-kalkolu tad-"defiċit strutturali" sabiex jitqiesu l-karatteristiċi intrinsiċi tal-ekonomiji nazzjonali u d-differenzi strutturali tal-infiq pubbliku, u billi jiġi propost li indikatur relatat mar-rata tal-investiment jiġi inkluż fit-tabella ta' valutazzjoni makroekonomika; jissottolinja l-importanza tar-riformi strutturali kontinwi fil-livelli kollha ta' gvern u t-tneħħija tal-burokrazija li takkumpanja l-investimenti attwali sabiex jgħinu biex jitjiebu l-ambjenti tan-negozju u l-attraenza għall-investiment tal-ekonomiji tagħna; jiġbed l-attenzjoni għall-fatt li l-aċċess għall-finanzjament għadu sfida kbira għall-SMEs, in-negozji ġodda u n-negozji li qed jespandu (scale-ups) fl-Ewropa; jilqa' miżuri bħalma huwa l-Fond Ewropew ta' Kapital ta' Riskju; jistieden lill-Kummissjoni, b'kooperazzjoni mal-awtoritajiet lokali, reġjonali u nazzjonali, biex tieħu aktar miżuri li jsaħħu l-investiment privat u jippromwovu sorsi differenti ta' finanzjament; itenni s-sejħa tiegħu għal koordinazzjoni aktar b'saħħitha bejn il-miżuri Ewropej kollha għat-tisħiħ tal-kapaċitajiet u s-semplifikazzjoni tal-fondi tal-UE; jenfasizza li 53 % tar-Rakkomandazzjonijiet Speċifiċi għall-Pajjiżi (CSRs) tal-2017 għandhom jindirizzaw kwistjonijiet ta' kapaċità amministrattiva, b'mod partikolari fil-livell sottonazzjonali; jemmen li l-baġit tal-UE għandu jappoġġja lill-Istati Membri fl-isforzi tagħhom biex jimplimentaw riformi strutturali u jneħħu l-burokrazija żejda li takkumpanja l-investimenti attwali, u japprova għalhekk id-deċiżjoni meħuda f'Mejju 2017 dwar il-Programm ta' Appoġġ għal Riformi Strutturali (2017-2020), b'valur ta' EUR 142,8 miljun li se jkun ta' kontribut għar-riformi istituzzjonali, amministrattivi u strutturali mmirati lejn l-iffinanzjar ta' azzjonijiet ta' valur miżjud Ewropew biex jissaħħu l-kompetittività, il-produttività, it-tkabbir, l-impjiegi, il-koeżjoni u l-investiment; itenni s-sejħa tiegħu lill-Kummissjoni sabiex tikkunsidra li tipproponi kapaċità fiskali għaż-żona tal-euro li taf tkun ta' għajnuna għall-istabilizzazzjoni taż-żona tal-euro jekk u meta meħtieġ; jistieden lill-Kummissjoni biex tevalwa d-diffikultajiet li l-awtoritajiet reġjonali u lokali jistgħu jaffaċċjaw meta japplikaw id-Direttivi dwar l-Akkwist Pubbliku u jenfasizza l-ħtieġa għal strumenti fil-livell lokali u reġjonali, bħal pereżempju ċentri ta' għarfien bħala mezz biex tittejjeb il-kapaċità amministrattiva fil-livelli kollha tal-gvern fir-rigward tal-akkwist pubbliku u l-għajnuna mill-Istat billi tingħata assistenza teknika u gwida; jenfasizza li 76 % tar-Rakkomandazzjonijiet Speċifiċi kollha għall-Pajjiżi għall-2017 huma relatati mat-territorju, għaliex dawn jindirizzaw sfidi li jikkonċernaw xi reġjuni jew bliet aktar minn oħrajn, u l-implimentazzjoni tagħhom tiddependi fuq il-livelli sottonazzjonali tal-gvern; jinnota li 62 % ta' dawn ir-rakkomandazzjonijiet huma direttament indirizzati lejn l-awtoritajiet lokali u reġjonali, u dan jenfasizza r-rwol tal-awtoritajiet lokali u reġjonali fit-twettiq ta' riformi strutturali; jenfasizza li żewġ terzi tal-Programmi Nazzjonali ta' Riforma 2017 jagħrfu l-eżistenza tad-differenzi reġjonali, li kollha jirreferu għall-involviment tal-awtoritajiet lokali u reġjonali fl-implimentazzjoni tal-PNR u li 70 % minnhom jirreferu għall-involviment tagħhom fit-tħejjija tal-PNR, għalkemm primarjament, xorta waħda bi ftit li xejn konsultazzjoni; jenfasizza li l-involviment fi stadju bikri tal-awtoritajiet lokali u reġjonali bħala msieħba fit-tfassil konġunt tal-PNR, u l-adozzjoni sistematika ta' approċċ ta' governanza f'diversi livelli, iżidu b'mod sinifikanti r-rata ta' implimentazzjoni tar-rakkomandazzjonijiet, jgħinu biex jiġu indirizzati d-disparitajiet reġjonali u jiffavorixxu responsabbiltà akbar fil-prattika, filwaqt li tissaħħaħ il-fiduċja fi ħdan l-Istati Membri u bejniethom; jirrakkomanda li l-Istħarriġ Annwali dwar it-Tkabbir 2018 jinkludi kapitolu speċifiku dwar l-istat tar-reġjuni u jindirizza r-rwol tal-awtoritajiet lokali u reġjonali, u jitlob lill-Istati Membri biex jagħmlu l-istess fil-Programmi Nazzjonali ta' Riforma tagħhom; jilqa' l-appoġġ li ntwera għas-sejħa biex tingħata dimensjoni territorjali fir-Rakkomandazzjonijiet Speċifiċi għall-Pajjiżi; jistieden lill-Kummissjoni Ewropea biex tiltaqa' mar-rappreżentanti tal-awtoritajiet lokali u reġjonali meta żżur il-pajjiżi fil-bidu tas-Semestru. Sabiex tiġi appoġġjata l-inklużjoni ta' dimensjoni territorjali fis-Semestru Ewropew, jenfasizza l-opportunità li wieħed mill-elementi inkorporati jkun it-tibdil demografiku, u b'hekk jintrabat mas-Semestru Ewropew, kif intqal fl-Opinjoni tal-KtR dwar ir-reazzjoni tal-UE għall-isfida demografika; jenfasizza li s-Semestru Ewropew jeħtieġ qafas ta' politika fit-tul; f'dan il-kuntest jirrikonoxxi l-isforzi tal-Kummissjoni biex torbot l-Aġenda 2030 tan-NU għall-Iżvilupp Sostenibbli u l-Għanijiet ta' Żvilupp Sostenibbli (SDGs) mal-Istrateġija Ewropa 2020 u b'hekk mal-Fondi Strutturali u ta' Investiment Ewropej. Madankollu, minħabba l-kumplessità u n-numru kbir ta' oqfsa ta' referenza differenti, jenfasizza l-ħtieġa għal koerenza fil-politiki, għal integrazzjoni u għal qafas ta' governanza konsistenti u jistenna li l-Kummissjoni toħroġ bi proposti rilevanti f'dan ir-rigward mill-aktar fis possibbli; jenfasizza li l-kriżi Ewropea tar-refuġjati u l-migranti, li bdiet fl-2015, għadha problema serja ħafna għal ħafna reġjuni u awtoritajiet lokali. Għalhekk tirrikjedi rispons sinifikanti u konkret fil-livell Ewropew, anke mil-lat ta' fondi ġodda; jiġbed l-attenzjoni, bi tħassib, għal-livell għoli ta' qgħad fit-tul, b'mod partikolari fost iż-żgħażagħ li jaffettwa l-ekonomiji ta' diversi Stati Membri tal-UE, jistieden, għalhekk, lill-Kummissjoni u lill-Istati Membri biex jitħaffu l-miżuri neċessarji kollha sabiex jiġi appoġġjat is-suq tax-xogħol; jagħti struzzjonijiet lill-President sabiex iressaq din ir-riżoluzzjoni lill-Kummissjoni, lill-Parlament Ewropew, lill-Kunsill, lill-President tal-Kunsill Ewropew u lill-Presidenza Estonjana tal-Kunsill tal-UE. Brussell, il-11 ta' Ottubru 2017. IL-KUMITAT EWROPEW TAR-REĠJUNI (KtR) wara li kkunsidra l-impenn kondiviż favur id-dritt internazzjonali u l-valuri fundamentali, inklużi d-demokrazija, l-istat tad-dritt, ir-rispett għad-drittijiet tal-bniedem, il-libertajiet fundamentali u l-ugwaljanza bejn is-sessi, kif ukoll favur l-ekonomija tas-suq, l-iżvilupp sostenibbli u l-governanza tajba, li fuqhom hija bbażata s-Sħubija tal-Lvant; wara li kkunsidra l-approċċ ibbażat fuq id-drittijiet, implimentat mill-UE sa mill-2016, li jinkludi d-drittijiet kollha tal-bniedem, kemm ekonomiċi, politiċi, ċivili, kulturali u soċjali, bħala wieħed mill-prinċipji gwida tal-assistenza finanzjarja tal-Istrument Ewropew ta' Viċinat, u r-rwol importanti tal-awtoritajiet lokali u reġjonali fil-ħarsien tad-drittijiet ewlenin fil-livell lokali u reġjonali, fost l-oħrajn il-protezzjoni tal-minoranzi; wara li kkunsidra l-prinċipji fundamentali tal-awtonomija lokali, li jirrappreżentaw valur Ewropew kodifikat fil-qafas tal-Karta Ewropea dwar l-Awtonomija Lokali; wara li kkunsidra l-impenn tal-CORLEAP fir-rigward tal-ksib tal-objettivi tas-Sħubija tal-Lvant skont il-Politika Ewropea tal-Viċinat rieżaminata u l-Istrateġija Globali tal-UE dwar il-Politika Barranija u ta' Sigurtà, biex tippromovi u timplimenta, fil-livell lokali, il-valuri universali li fuqhom hija msejsa l-UE, u ssaħħaħ il-kooperazzjoni fost l-awtoritajiet lokali u reġjonali, l-assoċjazzjonijiet u l-organizzazzjonijiet tas-soċjetà ċivili tagħhom, għall-benefiċċju taċ-ċittadini kollha; wara li kkunsidra t-tnedija ta' inizjattivi ġodda fil-qasam tal-iżvilupp muniċipali sostenibbli, bħalma huma s-Sindki għat-Tkabbir Ekonomiku u t-tieni fażi tal-Patt tas-Sindki tal-Lvant, li huma mudelli ta' governanza minn isfel għal fuq li kapaċi jistimulaw l-involviment tal-awtoritajiet lokali maċ-ċittadini u l-istituzzjonijiet internazzjonali u lokali; wara li kkunsidra r-reviżjoni ta' nofs it-terminu tal-assistenza tal-Istrument Ewropew ta' Viċinat għall-2014-2017; jenfasizza li l-awtoritajiet lokali u reġjonali qed ikomplu jiżviluppaw bħala atturi u dawk li jfasslu l-politika fi ħdan l-arkitettura tas-Sħubija tal-Lvant, billi ħafna mir-riżultati ewlenin tas-Sħubija tal-Lvant huma bbażati fuq il-kisbiet u l-isforzi kontinwi fil-livell sottonazzjonali, u jinħtieġ aktar appoġġ biex jippermettilhom jikbru fir-rwol tagħhom; jilqa' r-rwol imsaħħaħ tal-awtoritajiet lokali u reġjonali fl-implimentazzjoni tal-politiki, l-istrateġiji u l-inizjattivi ewlenin tas-Sħubija tal-Lvant, inkluż l-involviment akbar tagħhom fil-ħidma tal-pjattaformi multilaterali u l-bordijiet tagħhom; jilqa' b'mod partikolari d-dibattiti fuq it-tisħiħ tad-demokrazija lokali u reġjonali fi ħdan il-Pjattaforma 1 tas-Sħubija tal-Lvant dwar id-demokrazija, il-governanza tajba u l-istabbilità; jirrakkomanda li jkun hemm impenn strutturat mal-awtoritajiet lokali u reġjonali u l-assoċjazzjonijiet tagħhom bħala element trasversali ta' kull wieħed mill-erba' oqsma ta' prijorità tas-Sħubija tal-Lvant, filwaqt li jenfasizza li l-kuntatti bejn in-nies huma importanti daqs il-konnessjonijiet ekonomiċi u dawk tal-enerġija; jenfasizza li l-involviment tal-awtoritajiet lokali u reġjonali huwa essenzjali fil-kuntest ta' struttura multilaterali aktar effiċjenti u effettiva tas-Sħubija tal-Lvant u jitlob għal korrelazzjoni mtejba max-xogħol li twettaq il-CORLEAP; jinsisti fuq il-parteċipazzjoni tal-awtoritajiet lokali u reġjonali tal-pajjiżi tas-Sħubija tal-Lvant fl-abbozzar ta' rakkomandazzjonijiet ta' politika u ta' leġislazzjonijiet, kif ukoll fuq l-involviment attiv tagħhom fin-negozjati mal-awtoritajiet ċentrali dwar il-proġetti u d-deċiżjonijiet ta' interess għal-livelli lokali u reġjonali; jilqa' b'sodisfazzjon il-proposta tal-Kummissjoni "20 Deliverables for 2020" bħala pass importanti sabiex jintlaħqu riżultati konkreti għaċ-ċittadini fil-pajjiżi tas-Sħubija tal-Lvant, u jimpenja ruħu b'mod attiv li jikkontribwixxi għall-implimentazzjoni ta' dawn il-miri tanġibbli; jitlob appoġġ politiku, finanzjarju u tekniku adegwat għall-pajjiżi kollha tas-Sħubija tal-Lvant fi ħdan il-qafas ta' sħubijiet aktar effettivi u mmirati mal-UE, sabiex jiġi ggwidat aħjar il-proċess ta' riforma tagħhom, u bil-ħsieb li jiġu kkonsolidati d-demokrazija lokali u l-iżvilupp territorjali; jafferma mill-ġdid li l-għanijiet ġenerali tad-demokrazija lokali u r-riforma tal-amministrazzjoni pubblika, inkluż permezz ta' proċess ta' deċentralizzazzjoni, għadhom fil-qalba tal-kontribut tal-CORLEAP għall-implimentazzjoni tal-Politika Ewropea tal-Viċinat fil-livell lokali u reġjonali, irrispettivament mil-livell magħżul ta' sħubija mal-UE fi ħdan il-qafas ta' politika riveduta; jistqarr li l-effikaċja tal-involviment tal-UE mal-pajjiżi tas-Sħubija tal-Lvant teħtieġ l-ogħla grad ta' parteċipazzjoni tal-komunitajiet lokali, li qed isiru dejjem aktar attivi; jenfasizza li l-elezzjonijiet lokali huma essenzjali f'termini tal-involviment taċ-ċittadini u għandhom ikunu akkumpanjati minn proċess ta' riflessjoni dwar ħidma aktar effettiva għall-pubbliku; iqis li l-awtoritajiet lokali u reġjonali jinsabu f'pożizzjoni tajba biex jappoġġjaw l-iżvilupp ta' soċjetà ċivili b'saħħitha u biex jiġu żgurati d-demokratizzazzjoni u l-modernizzazzjoni tal-komunitajiet lokali; jitlob li l-iskemi ta' finanzjament eżistenti tal-UE, partikolarment TAIEX u Twinning, ikomplu jiġu adattati sabiex jiġu indirizzati l-ħtiġijiet tal-partijiet interessati lokali u reġjonali; jinkoraġġixxi approċċ li jinvolvi diversi partijiet interessati għall-iżvilupp lokali u reġjonali fil-pajjiżi tas-Sħubija tal-Lvant ibbażat fuq kooperazzjoni mill-qrib bejn l-awtoritajiet lokali u reġjonali, l-organizzazzjonijiet tas-soċjetà ċivili u ċ-ċittadini, b'rabta ma' diversi attivitajiet bħall-appoġġ għall-isport, l-assoċjazzjonijiet taż-żgħażagħ u l-anzjani, u ċ-ċentri taċ-ċittadini; jappella biex ir-riformi effiċjenti ta' deċentralizzazzjoni jkunu akkumpanjati minn miżuri effettivi kontra l-korruzzjoni fil-livelli kollha ta' gvern, sabiex tiġi żgurata governanza aktar b'saħħitha b'impatt pożittiv fuq il-ħajja ta' kuljum taċ-ċittadini; jappella għal rwol akbar u riżorsi adegwati għall-assoċjazzjonijiet tal-awtoritajiet lokali u reġjonali biex jgħinu lill-awtoritajiet lokali u reġjonali sabiex jipparteċipaw fit-tfassil u l-implimentazzjoni ta' strateġiji u politiki nazzjonali/settorjali/reġjonali li jolqtuhom, u fil-provvista ta' servizzi; jenfasizza l-ħtieġa għal djalogu miftuħ dwar l-amministrazzjoni pubblika inklużiva u r-riformi tal-gvern lokali, inkluż bħala parti mir-riformi territorjali, u dwar il-promozzjoni ta' kultura ta' sħubija bejn l-awtoritajiet lokali u dawk ċentrali; jitlob għal approċċ dinamiku rigward it-trasparenza, l-integrità u kontra l-korruzzjoni fil-livelli kollha ta' governanza, inkluż fil-livell lokali, biex b'hekk tinbena l-fiduċja taċ-ċittadini fl-awtoritajiet pubbliċi u jittejjeb l-ambjent għall-iżvilupp ekonomiku; jippromovi approċċ imfassal apposta u multinazzjonali, sabiex jiġu indirizzati l-ħtiġijiet reali f'kull pajjiż, fl-aħjar interessi tal-komunitajiet lokali u reżiljenza aktar b'saħħitha fil-livell lokali; jirrakkomanda qafas regolatorju trasparenti u sostenibbli li jippermetti lill-awtoritajiet lokali u reġjonali jsaħħu l-kapaċitajiet organizzattivi u istituzzjonali tagħhom; itenni t-talba tiegħu għal aċċess semplifikat għall-fondi Ewropej għall-awtoritajiet lokali u reġjonali u l-organizzazzjonijiet tas-soċjetà ċivili f'kooperazzjoni mal-gvernijiet sottonazzjonali; jappella għal strateġiji, programmi u kurrikuli ta' bini tal-kapaċità, kemm għar-rappreżentanti lokali eletti kif ukoll għall-amministrazzjonijiet lokali, sabiex l-awtoritajiet lokali u reġjonali jkunu jistgħu jassumu responsabbiltà sħiħa għall-ġestjoni tas-servizzi li jipprovdu; jitlob li l-kwistjonijiet marbuta mal-ugwaljanza bejn is-sessi jiġu kkunsidrati fir-riformi lokali u reġjonali kollha li għaddejjin sabiex jipprevjenu kwalunkwe diskriminazzjoni bbażata fuq is-sess; jitlob lill-pajjiżi tas-Sħubija tal-Lvant biex jirrispettaw id-dritt ta' minoritajiet nazzjonali għal edukazzjoni fil-lingwi tagħhom konformi mal-Konvenzjoni Qafas għall-Ħarsien tal-Minoranzi Nazzjonali. itenni t-talba tiegħu li r-rapporti annwali individwali tal-UE dwar il-pajjiżi tas-Sħubija tal-Lvant għandhom jinkludu valutazzjonijiet tal-progress fl-iżvilupp ekonomiku reġjonali, il-proċess ta' deċentralizzazzjoni, l-awtonomija lokali u l-kooperazzjoni territorjali, bil-għan li jkompli jiġi adattat u mmirat l-appoġġ tal-UE; jiġbed l-attenzjoni għar-rwol pożittiv li jaqdu l-KtR permezz tal-programm U-LEAD u t-Task Force tal-Ukrajna, li jgħinu biex jinxtered l-għarfien espert u t-tagħrif bejn l-awtoritajiet lokali u reġjonali mill-UE u l-Ukrajna; jilqa' l-fatt li waħda mill-prijoritajiet ewlenin tas-Sħubija tal-Lvant hija li tipprovdi għajnuna lill-pajjiżi msieħba għal politiki li jiffokaw fuq l-effiċjenza enerġetika; jistieden lill-gvernijiet nazzjonali sabiex iżidu l-appoġġ finanzjarju tagħhom u l-kompetenzi attribwiti lill-komunitajiet, li huma meħtieġa biex jiġu żviluppati strateġiji lokali tal-enerġija; jappoġġja l-programmi speċifiċi tal-Kummissjoni Ewropea għall-awtoritajiet lokali u reġjonali tas-Sħubija tal-Lvant; jistieden lill-Kummissjoni taħdem flimkien mad-delegazzjonijiet tal-UE sabiex iżżid b'mod sostanzjali l-viżibbiltà tal-programmi ta' kooperazzjoni fil-livell reġjonali u lokali, u ssaħħaħ il-bini tal-kapaċità fil-livell sottonazzjonali; jirrakkomanda l-promozzjoni u t-tisħiħ tal-inizjattivi reġjonali u lokali bil-għan li jittejbu l-kundizzjonijiet tal-investiment fil-pajjiżi tas-Sħubija tal-Lvant, bħal sħubijiet politiċi u ekonomiċi bejn ir-reġjuni u l-bliet, l-assoċjazzjonijiet intraprenditorjali u n-netwerks tal-UE u tas-Sħubija tal-Lvant; jirrakkomanda li jintlaħaq qbil dwar proġetti pilota settorjali fi ħdan ir-riżultati għall-2020, li l-implimentazzjoni tagħhom tkun f'idejn l-awtoritajiet lokali u reġjonali, sabiex tkun tista' tinkiseb l-esperjenza fil-proċessi ta' deċentralizzazzjoni; jemmen li huwa essenzjali li jkun hemm aktar riżorsi disponibbli għall-kooperazzjoni transkonfinali, b'enfasi partikolari fuq il-kuntatti bejn in-nies, is-sħubijiet bejn l-awtoritajiet lokali u reġjonali, u l-iskambji xjentifiċi, kulturali u taż-żgħażagħ; l-estensjoni tal-Fond għal Proġetti Żgħar għall-pajjiżi fil-viċinat tista' tagħti spinta lill-kooperazzjoni fil-livell lokali; jistieden lill-gvernijiet nazzjonali sabiex jiffaċilitaw ir-reġistrazzjoni tal-proġett u, fejn rilevanti, l-involviment tar-Raggruppamenti Ewropej ta' Kooperazzjoni Territorjali (REKT) u r-reġjuni jew il-bliet rispettivi tagħhom fi programmi ta' kooperazzjoni transkonfinali, bil-għan li jiġu implimentati proġetti bbażati fuq il-bżonnijiet territorjali; jinsisti li l-awtoritajiet lokali u reġjonali għandhom ikunu involuti fl-eżerċizzju ta' programmazzjoni relatat mal-programmi bilaterali ta' assistenza ġodda fil-qafas tal-Istrument Ewropew ta' Viċinat għall-2017-2020. Brussell, il-11 ta' Ottubru 2017. Marco Dus (IT/PSE), Membru tal-Kunsill Muniċipali ta' Vittorio Veneto, Treviso Opinjoni fuq inizjattiva proprja IL-KUMITAT EWROPEW TAR-REĠJUNI ifakkar li attwalment teżisti evidenza xjentifika indiskutibbli dwar it-tisħin globali u li dan it-tibdil se jkollu effetti sinifikanti u dejjem jikbru fuq l-ekonomija u fuq is-soċjetà b'mod ġenerali. B'mod partikolari, it-tibdil fil-klima għandu impatt kbir fuq it-territorju mmexxi mill-awtoritajiet lokali u reġjonali. Ħafna drabi l-awtoritajiet lokali u reġjonali jkunu minn ta' quddiem nett sabiex itaffu l-ħsara kkawżata minn fenomeni naturali li qed isiru dejjem aktar estremi u sabiex jinvestu f'miżuri ta' adattament; jinsab imħasseb dwar l-effetti tat-tibdil fil-klima anke lil hinn mill-konfini tal-UE, fejn ta' spiss huma ftit il-kapaċitajiet sabiex jiġu indirizzati avvenimenti ambjentali estremi u sabiex it-territorju jiġi adattat għat-tibdil attwali, u jfakkar li dan jista' jkollu effetti diretti anke fuq il-fenomeni migratorji; jenfasizza li l-investimenti meħtieġa sabiex jiġu indirizzati l-isfidi marbuta mat-tibdil fil-klima huma kbar ħafna u ma jistgħux jiġu koperti b'riżorsi lokali u reġjonali u lanqas b'riżorsi pubbliċi biss. Għaldaqstant jilqa' b'sodisfazzjon l-inizjattivi internazzjonali, Ewropej u nazzjonali li għandhom l-għan li jimmobilizzaw l-investimenti privati. jisħaq għal darb'oħra, li l-problema tat-tibdil fil-klima hija waħda globali, iżda sabiex tiġi indirizzata bl-aktar mod effettiv huwa meħtieġ approċċ ta' governanza f'diversi livelli u bil-parteċipazzjoni ta' diversi partijiet ikkonċernati. Fid-dawl ta' dan, jistieden lill-Kummissjoni Ewropea tirrakkomanda, anke fir-rigward tal-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC), li r-rwol tal-awtoritajiet lokali u reġjonali jiġi rikonoxxut u sfruttat sabiex l-objettivi tal-Ftehim ta' Pariġi jintlaħqu b'mod aktar effettiv; minkejja l-ambizzjonijiet relattivament impressjonanti u l-impenn muri minn xi pajjiżi li qed jiżviluppaw, mhuwiex aktar aċċettabbli l-progress kajman fil-implimentazzjoni tal-Ftehim ta' Pariġi min-naħa ta' xi pajjiżi u lanqas mhuwa aċċettabbli li l-Istati Uniti tal-Amerika jirtiraw mill-impenji meħuda. Il-Kumitat tar-Reġjuni jtenni bis-sħiħ li ż-żamma tal-objettivi tal-Ftehim mhijiex għażla iżda bżonn. Għalhekk, iħeġġeġ lill-Kummissjoni Ewropea u lill-Istati Membri jieħdu l-miżuri meħtieġa kollha sabiex l-UE tkun tista' tkun il-mexxej internazzjonali veru fil-ġlieda kontra t-tibdil fil-klima, filwaqt li tilqa' bis-sħiħ l-opportunitajiet ta' innovazzjoni u żvilupp relatati ma' tranżizzjoni gradwali lejn mudell ekonomiku u finanzjarju ġdid; iqis neċessarju li l-COP23 li jmiss f' Bonn ma tillimitax ruħha sabiex tkun laqgħa bejn esperti iżda li tkun tista' tikkonkludi bi progress sostanzjali lejn l-implimentazzjoni sħiħa tal-Ftehim ta' Pariġi, b'mod partikolari f'dak li għandu x'jaqsam mal-aspetti relatati mal-finanzjamenti għall-azzjoni klimatika (il-bżonn li jiġi stimolat il-finanzjament għall-klima fit-tul, reviżjoni tal-mekkaniżmu finanzjarju, eċċ.); jipproponi li matul il-perkors ta' aġġustament lejn il-COP24 futura f'Katowice, tinbeda diskussjoni internazzjonali fi ħdan l-UNFCCC dwar liema indikaturi jistgħu eventwalment jintrabtu mal-kunċett tal-emissjonijiet ta' gass b'effett ta' serra sabiex titressaq azzjoni kontra t-tibdil fil-klima li tkun aktar effikaċi; iqis li, f'kuntest internazzjonali fejn xi pajjiżi diġà wrew ambizzjoni limitata, ir-rwol tal-awtoritajiet lokali u reġjonali huwa fundamentali biex jinvolvu u jagħmlu l-popolazzjoni konxja dwar is-suġġett tat-tibdil fil-klima, sabiex jiġi attirat l-investiment kif ukoll sabiex jiġu implimentati proġetti konkreti. Madankollu, sabiex dan l-impenn jitwettaq, huwa meħtieġ li jkun hemm għarfien, disponibbiltà u kapaċità ta' ġestjoni finanzjarja diretta min-naħa tal-awtoritajiet lokali u reġjonali. F'dan ir-rigward, il-Kumitat jenfasizza r-riżultati tajbin li qed jikseb il-Patt tas-Sindki u l-ftuħ riċenti tiegħu lil hinn mill-konfini tal-UE. Għalhekk il-Kumitat jistieden lill-Kummissjoni Ewropea ssaħħaħ l-inizjattiva u tippromovi kemm jista' jkun il-Patt Globali tas-Sindki, billi tipprovdi assistenza finanzjarja u teknika, speċjalment fil-pajjiżi li fihom jidher ċar li l-ambizzjoni nazzjonali mhix biżżejjed; jirrikonoxxi li parti mis-soluzzjoni hija marbuta ma' funzjonament aktar effiċjenti tas-swieq finanzjarji globali. Għalhekk iqis li hija prijorità li l-investituri jkunu jafu aħjar ir-riskji u l-opportunitajiet marbuta mat-tibdil fil-klima, b'mod li jkunu jistgħu jindirizzaw ruħhom lejn investimenti aktar sostenibbli, u jilqa' bi pjaċir ir-rakkomandazzjonijiet finali tal-grupp ta' ħidma għat-trasparenza tal-informazzjoni dwar l-espożizzjoni finanzjarja relatata mat-tibdil fil-klima tal-Kunsill għall-istabbiltà finanzjarja. Madankollu, il-Kumitat tar-Reġjuni jistieden lill-Kummissjoni Ewropea tivvaluta l-effetti tal-iżvelar tar-riskji tal-klima sabiex f'dan il-qasam tkun tista' tintuża għodda ta' mitigazzjoni tal-ispejjeż għall-awtoritajiet lokali u reġjonali pereżempju, fil-każ li l-ispejjeż tal-assigurazzjoni jiżdiedu b'rata mgħaġġla; jilqa' l-inizjattiva tal-OECD li tibni s-Centre on Green Finance and Investment (Ċentru dwar il-Finanzi u l-Investimenti Ekoloġiċi) bl-objettiv li tappoġġja t-tranżizzjoni lejn ekonomija ekoloġika, b'livell baxx ta' emissjonijiet u reżiljenti għat-tibdil fil-klima, u jistenna bil-ħerqa koordinazzjoni bejn l-inizjattivi internazzjonali u l-inizjattivi Ewropej. jirrikonoxxi li l-UE tat bidu għal bosta inizjattivi xierqa dwar is-suġġett tal-finanzjamenti għall-klima bħat-tnedija min-naħa tal-Kummissjoni Ewropea tal-grupp ta' esperti ta' livell għoli rigward il-finanzi sostenibbli, il-Fond Ewropew għall-effiċjenza fl-enerġija, l-obbligi ekoloġiċi (Bond għal Kuxjenza Dwar il-Klima) tal-Bank Ewropew tal-Investiment, il-mekkaniżmu ta' assistenza Ewropea għall-Enerġija lokali (ELENA), iddedikat sabiex jipprovdi assistenza teknika, l-istrumenti finanzjarji tal-programm LIFE, u ħafna oħrajn. B'mod partikolari, il-Kumitat jilqa' b'sodisfazzjon ir-referenzi għas-suġġett tas-sostenibbiltà ambjentali fil-pjan ta' azzjoni tal-Kummissjoni Ewropea għall-Unjoni tas-Swieq Kapitali (CMU); Filwaqt li dawn l-inizjattivi kollha huma valutati b'mod pożittiv ħafna, il-KtR jirrakkomanda li tiġi evitata kull sovrappożizzjoni u li jittieħed kont sħiħ tal-koordinazzjoni bejn il-politiki u l-inizjattivi kollha fil-livell Ewropew; b'mod partikolari, sabiex ikun hemm titjib fil-koordinazzjoni tal-inizjattivi attwali u biex tiġi ggarantita aktar koerenza tal-politiki Ewropej, jagħti parir lill-Kummissjoni Ewropea sabiex tivvaluta s-sinerġiji possibbli bejn il-grupp ta' esperti ta' livell għoli dwar il-finanzi sostenibbli u l-grupp ta' esperti ta' livell għoli li nħoloq reċentament "Support to Circular Economy Financing" (Appoġġ għall-Finanzjament tal-Ekonomija Ċirkolari); jipproponi, fid-dawl tad-diskussjoni dwar il-qafas finanzjarju pluriennali ġdid (QFP) tal-UE li se jibda jopera wara l-2020, li s-suġġetti tat-tibdil fil-klima u tas-sostenibbiltà jsiru karatteristika dominanti trasversali għall-programmi kollha ta' finanzjament, b'objettivi ta' livelli ta' allokazzjonijiet minimi li huma indirizzati għall-klima kemm għall-QFP fl-intier tiegħu kif ukoll għall-programmi ewlenin ta' finanzjament (mill-fondi strutturali sal-programm qafas ġdid għar-riċerka u l-innovazzjoni) u jappella sabiex dawn il-prijoritajiet ikunu konformi mal-għanijiet tal-koeżjoni ekonomika, soċjali u territorjali tal-UE; jitlob li l-Kummissjoni Ewropea tagħti mandat lill-Awtorità Bankarja Ewropea sabiex fl-iqsar żmien possibbli (iżda wara l-konsultazzjoni adegwata tal-partijiet interessati rilevanti u jiġi inkluż is-settur privat kif xieraq) tħejji klassifikazzjoni preċiża ta' assi sostenibbli li tkun tinkludi definizzjonijiet ċari u vinkolanti ta' "finanzi għall-klima", "finanzi ekoloġiċi", "finanzi sostenibbli" u "finanzi ċirkolari", fejn il-punt tat-tluq ikunu l-inizjattivi eżistenti (bħal, pereżempju l-obbligi ekoloġiċi tal-BEI). Barra minn hekk, tassonomija komuni Ewropea, għandha tkun akkumpanjata minn linji gwida għall-investituri u minn tikkettar adatt, abbażi ta' indikaturi xierqa ta' prestazzjoni, sabiex b'hekk tista' tingħata valutazzjoni sintetika u sempliċi tal-kwalità tal-assi; jistieden lill-Kummissjoni u lill-Istati Membri, f'kooperazzjoni mal-awtoritajiet lokali u reġjonali, biex joħolqu sistema regolatorja stabbli u prevedibbli għal investimenti relatati mat-tibdil fil-klima. Dan huwa ta' importanza kbira biex jitrawwem l-involviment tas-settur privat fil-finanzjament għall-klima; iħeġġeġ lill-Parlament Ewropew u lill-Kunsill sabiex, meta jirrevedu r-regolamentazzjoni prudenzjali bankarja, iqisu serjament il-possibbiltà li jinkludu "fattur ta' sostenn ekoloġiku" fuq il-mudell tal-fattur ta' sostenn infrastrutturali propost mill-Kummissjoni Ewropea fir-reviżjoni attwali tar-Regolament dwar ir-Rekwiżiti ta' Kapital (CRR), sabiex ir-riżorsi jkunu jistgħu jintużaw għall-investimenti privati bi tnaqqis fl-obbligi tal-kapital għal istituzzjonijiet li jippermettu self għall-investimenti sostenibbli u għall-klima; jirrikonoxxi li suq effikaċi u effiċjenti tal-permessi ta' emissjonijiet ta' gass b'effett ta' serra, u li jkun regolat mill-iskema tal-UE għall-iskambju ta' kwoti tal-emissjonijiet (ETS), huwa parti mis-soluzzjoni għall-problema tat-tibdil fil-klima, jekk jiġi implimentat flimkien ma' politika ambizzjuża dwar l-effiċjenza fl-użu tal-enerġija u l-enerġija rinnovabbli. Għalhekk jiddispjaċih li l-proposta biex tiġi emendata l-iskema ETS ippreżentata mill-Kummissjoni Ewropea fl-2015 għadha ma kisbitx l-approvazzjoni finali, filwaqt li l-prezzijiet għall-permessi ta' emissjonijiet għadhom baxxi wisq. Il-kumitat itenni li perċentwal minimu ta' dħul mill-irkant tal-ETS għandu jiġi amministrat direttament mill-awtoritajiet lokali u reġjonali sabiex jinvestu fit-titjib tar-reżiljenza lokali. Il-Kumitat jistieden ukoll lill-Kummissjoni tivvaluta miżuri eċċezzjonali, bħal pereżempju tistabbilixxi livell minimu tal-prezzijiet tal-karbonju jew terġa' tivvaluta taxxa Ewropea fuq il-karbonju; jistieden lill-Kummissjoni Ewropea biex tiċċara l-inċertezzi rigward l-investiment fil-bijokarburanti – minħabba l-fatt li għal dawn tal-aħħar, il-Kummissjoni tat biss derogi temporanji mir-regoli dwar l-għajnuna mill-Istat f'dak li għandu x'jaqsam ma' taxxi fuq l-enerġija u taxxi fuq il-karbonju – u huwa daqstant importanti li jitnaqqas il-piż amministrattiv relatat mal-enerġija rinnovabbli, sabiex jiġi evitat li dawn huma ogħla minn dawk għal karburanti fossili; jenfasizza li, xi minn daqqiet, il-leġislazzjoni dwar l-għajnuna mill-Istat u/jew l-istandards Ewropej tal-Kontabbiltà għall-awtoritajiet pubbliċi, li ta' spiss huma stretti, jistgħu jikkumplikaw aktar l-investimenti ambjentali u dawk relatati mal-klima. Għaldaqstant, jistieden lill-Kummissjoni Ewropea tivverifika jekk hemmx spazju għall-immanuvrar sabiex dawn l-investimenti jsiru aktar favorevoli mil-lat tal-kontabbiltà; iqis utli l-ħolqien ta' għodda ad hoc biex ittejjeb il-kapaċità tal-awtoritajiet lokali u reġjonali sabiex jindirizzaw l-inizjattivi eżistenti diversi, jaċċessaw finanzjamenti għall-klima u jiksbu assistenza teknika xierqa. Għalhekk, il-KtR joffri l-appoġġ xieraq tiegħu lill-Kummissjoni Ewropea għat-tfassil ta' manwal operattiv li joffri mmappjar sempliċi u komplut tal-opportunitajiet ta' finanzjament fil-livell Ewropew u internazzjonali mmirat għall-awtoritajiet lokali u reġjonali. jissuġġerixxi wkoll li sinteżi tal-immappjar tista' tkun disponibbli għall-partijiet interessati kollha permezz ta' portal web, b'mod li tkun tista' toffri sors ta' informazzjoni uniku li jiġbor fil-qosor il-fondi disponibbli kollha sabiex jiġu ffinanzjati azzjonijiet għall-klima; jitlob lill-Istati Membri jinvolvu aktar l-awtoritajiet lokali u reġjonali fid-definizzjoni tal-pjani nazzjonali għall-enerġija u l-klima bl-għan li tissaħħaħ il-koordinazzjoni bejn il-pjani nazzjonali u dawk lokali u reġjonali, f'konformità mal-Artikolu 4 tal-Ftehim ta' Pariġi li jirregola l-kontributi ddeterminati fil-livell nazzjonali sabiex jitnaqqsu l-emissjonijiet ta' gass b'effett ta' serra; jissuġġerixxi li l-pjani nazzjonali għall-enerġija u l-klima jinkludu programmi ta' investimenti klimatiċi fuq medda ta' żmien medju dwar l-azzjonijiet ewlenin ippjanati, identifikati skont il-livell (nazzjonali jew sottonazzjonali) u skont l-appoġġ meħtieġ sabiex tiġi indirizzata kull lakuna fil-finanzjament, anke sabiex għal dan il-għan jiġu vvalutat l-użu ta' għodod finanzjarji innovattivi; fid-dawl tal-importanza tal-pjani ta' azzjoni għall-enerġija sostenibbli sabiex jintlaħqu l-kontributi ddeterminati fil-livell nazzjonali u tal-UE għat-tnaqqis tal-emissjonijiet ta' gassijiet b'effett ta' serra, jipproponi li wieħed jipprova jinvolvi b'mod effettiv l-awtoritajiet lokali u reġjonali filwaqt li jiġu ssemplifikati l-implimentazzjoni ta' dawn il-pjani, il-proċess ta' rappurtar u s-sistema ta' monitoraġġ tagħhom; L-allinjament bejn strateġiji nazzjonali u l-Pjani ta' Azzjoni għall-Enerġija Sostenibbli u l-Klima (SECAP) tal-awtoritajiet lokali għandu jitqies f'dan ir-rigward. Ir-riżorsi għal SECAPs, f'konformità mal-metodoloġija tal-Patt tas-Sindki, għandhom jiġu promossi aktar mill-Kummissjoni u appoġġjati mill-gvernijiet nazzjonali; jixtieq jenfasizza wkoll l-importanza li jiġu żviluppati strumenti bħalma huma l-bonds ekoloġiċi u l-garanziji kollettivi sabiex jiġi ffaċilitat il-finanzjament. Dawn jistgħu jiġu żviluppati mill-awtoritajiet lokali u reġjonali bil-kooperazzjoni jew bl-appoġġ ta' istituzzjonijiet nazzjonali u Ewropej. Bħalissa hemm bosta eżempji tajbin ta' dan; iħeġġeġ lil dawk kollha li jfasslu l-politika u b'mod partikolari 'l-gvernijiet nazzjonali jipproponu u jimplimentaw miżuri kuraġġużi, li fl-ewwel lok ma jħarsux lejn il-gwadann elettorali ta' qasir żmien iżda lejn il-konsegwenzi tal-azzjonijiet (jew in-nuqqas ta' azzjonijiet) għall-ġenerazzjonijiet futuri, kemm f'termini ta' saħħa u kwalità ambjentali kif ukoll f'termini ekonomiċi. Għaldaqstant jissuġġerixxi li s-sussidji għall-attivitajiet ekonomiċi b'impatt ambjentali għoli (u b'hekk ikkaratterizzati minn emissjonijiet għoljin) u filwaqt li jitqiesu r-riskji ta' rilokazzjoni tal-emissjonijiet tal-karbonju, jitnaqqsu gradwalment sal-punt li jispiċċaw għalkollox fi żmien raġonevolment qasir u fi kwalunkwe każ sal-2035. jirrakkomanda li jiġu żviluppati pakketti ta' miżuri ġenerali komuni u integrati fil-qasam tat-titjib tal-effiċjenza enerġetika u t-tnaqqis tal-marka tal-karbonju kemm għal binjiet antiki kif ukoll għal dawk ġodda, jiġi applikat rekwiżit minimu ta' effiċjenza u ta' prestazzjoni tal-enerġija għal bini ġdid, kif ukoll jiġu mmobilizzati l-finanzjamenti meħtieġa biex tiżdied l-effiċjenza fl-użu tal-enerġija fil-bini eżistenti. Brussell, l-10 ta' Ottubru 2017. Ximo PUIG I FERRER (ES/PSE), President tal-Gvern Reġjonali ta' Valenzja IL-KUMITAT EWROPEW TAR-REĠJUNI ifakkar li, sa mill-bidu, il-proċess ta' integrazzjoni tal-Unjoni Ewropea kien ikkaratterizzat minn żieda kostanti tar-relazzjonijiet u s-sħubijiet ekonomiċi, politiċi u soċjali bejn ir-reġjuni li jagħmlu parti minnha. It-trasport huwa kontributur ewlieni għall-prosperità ekonomika u soċjali fl-UE billi jiġġenera l-kummerċ, irawwem it-tkabbir ekonomiku u jipprovdi miljuni ta' impjiegi. Politika Ewropea moderna għall-infrastruttura tat-trasport tappoġġja l-ksib tal-għanijiet ewlenin tal-Unjoni Ewropea kif definiti fl-Istrateġija Ewropa 2020, "il-White Paper tal-2011 dwar it-Trasport", u l-10 prijoritajiet tal-Kummissjoni Juncker, bħal ngħidu aħna l-funzjoni tajba tas-suq intern u t-tisħiħtal-koeżjoni ekonomika, soċjali u territorjali; jemmen li, fil-kuntest tal-evalwazzjoni ta' nofs it-terminu tal-Faċilità Nikkollegaw l-Ewropa, ser ikun neċessarju li nippromovu ż-żamma u t-titjib tas-sisien tagħha u l-importanza tagħha mil-lat tal-kompetittività. Għandhom jitjiebu wkoll il-kapital soċjali tal-Ewropa u l-koeżjoni territorjali Ewropea, kif ukoll l-idea ta' ċittadinanza Ewropea kondiviża bil-moviment liberu tal-persuni u l-merkanzija, li jirrappreżenta l-essenza tal-proġett Ewropew. Dan it-titjib ifisser li huwa neċessarju li l-Faċilità tiġi riveduta mil-lat tal-allokazzjoni baġitarja, il-proċeduri, il-kriterji u l-proċeduri tal-għażla tal-proġetti, il-ġestjoni, il-monitoraġġ u l-valutazzjoni tagħhom; josserva li l-Unjoni Ewropea, fil-linji gwida tagħha għall-iżvilupp tan-netwerk trans-Ewropew tat-trasport, tfakkar fl-importanza tal-politiki integrati, u tosserva l-ħtieġa li jiġu żgurati "l-aċċessibbiltà u l-konnettività tar-reġjuni kollha fl-Unjoni, inklużi r-reġjuni mbegħdin, insulari u ultraperiferiċi"; għaldaqstant, il-KtR jitlob li dawn ir-reġjuni li, sfortunatament, huma esklużi min-netwerk prinċipali, ikunu eliġibbli għal azzjonijiet fil-qafas tal-awtostradi tal-baħar; jiddispjaċih, madankollu, dwar il-limiti baġitarji mġarrba bħala riżultat tal-politiki ta' aġġustament implimentati matul dawn l-aħħar għaxar snin. It-tnaqqis esperjenzat matul l-ewwel snin ta' applikazzjoni tagħhom jista' jfisser li ma jkunux jistgħu jintlaħqu l-miri stabbiliti għall-perjodu 2020, 2030 (netwerk ewlieni) jew 2050 (netwerk komprensiv); ifakkar, f'dan ir-rigward u fil-kuntest tar-reviżjoni tal-programm pluriennali, li l-miri stabbiliti fir-Regolamenti (UE) Nru 1345/2013 u (UE) Nru 1216/2013 huma impenji Komunitarji vinkolanti; jitlob, għalhekk, li jiġu analizzati bir-reqqa l-possibbiltajiet li tiżdied l-allokazzjoni attwali tiegħu, billi tingħata attenzjoni partikolari għall-ħtiġijiet espressi mill-atturi lokali, metropolitani u reġjonali, biex isir titjib tal-koordinazzjoni tad-diversi fondi (il-FEIS, il-Faċilità Nikkollegaw l-Ewropa, il-Fondi ta' Koeżjoni) jew strumenti oħrajn proposti mill-BEI – filwaqt li jiġi evitat li l-Faċilità Nikkollegaw l-Ewropa ma titnaqqasx aspejjeż tal-FEIS għal darb'oħra – u għal kjarifika tal-iskeda ta' sejħiet speċifiċi – u biex dan isir b'konformità mal-prinċipju tas-sussidjarjetà (approċċ minn isfel għal fuq); Dawn is-sejħiet jistgħu jiġu ppubblikati fil-bidu tal-perjodu tal-perspettivi finanzjarji u jippermettu pjanar aħjar u, għaldaqstant, il-partijiet interessati jkunu jistgħu jantiċipaw il-pubblikazzjoni tagħhom; jenfasizza li l-finanzjament mill-Faċilità Nikkollegaw l-Ewropa u mill-faċilitajiet l-oħrajn relatati m'għandux ikun f'kompetizzjoni mal-FEIS jew mal-istrateġija tiegħu bbażata fuq is-suq, li għandha l-għan li tlaqqa' flimkien fondi ġodda u timmobilizza kapital inattiv. Għalhekk jemmen li l-FEIS u l-Faċilità Nikkollegaw l-Ewropa għandhom għanijiet differenti, u għalhekk m'għandhomx jitqiesu bħala sostituti ta' xulxin. Madankollu, f'każijiet fejn jista' jkun hemm sinerġiji bejn iż-żewġ fondi, tkun mixtieqa l-aqwa taħlita possibbli ta' dawn ir-riżorsi biex jiġi stimulat l-investiment fl-UE; jirrakkomanda, barra minn hekk, li fil-kuntest tal-applikazzjoni tal-Artikolu 50 tat-Trattat dwar l-Unjoni Ewropea (il-Brexit), il-Kummissjoni tniedi l-għodod politiċi u leġislattivi meħtieġa biex tiżgura allokazzjoni baġitarja suffiċjenti għall-politika tat-trasport TEN-T, b'allokazzjonijiet baġitarji provviżorji u flessibbli li jistgħu jiżdiedu f'każ ta' bżonn; jinnota li kwalunkwe dewmien fl-implimentazzjoni tal-elementi tan-netwerk TEN-T ser iwassal għal anqas opportunitajiet ta' tkabbir għar-reġjuni involuti fil-proġett u ser jillimita l-impatt tal-kooperazzjoni tan-netwerk interreġjonali; huwa tal-fehma li, fid-dawl tal-ħtieġa biex tiżdied l-attività tal-pajjiżi ta' koeżjoni, iżda wkoll biex tinżamm il-komplementarjetà bejn il-Faċilità Nikkollegaw l-Ewropa u l-fond ta' koeżjoni, għandha tinżamm l-allokazzjoni baġitarja għall-pajjiżi ta' koeżjoni; jistieden lill-Kummissjoni tagħmel sforz deċiżiv għat-titjib f'dak li jirrigwarda l-għażla, il-ġestjoni tal-proġetti, il-governanza u s-sorveljanza tal-attivitajiet relatati mal-Faċilità Nikkollegaw l-Ewropa permezz ta' inizjattivi bħal: azzjoni biex is-sejħiet għal proġetti jkunu aktar prevedibbli; emenda tan-natura mhux vinkolanti, b'konformità mal-Artikolu 17(3) tar-Regolament (UE) Nru 1315/2013, tal-implimentazzjoni tal-proġetti prijoritarji f'Parti I tal-Anness I imsemmi; l-iżvilupp tal-idea ta' "valur miżjud Ewropew" bħala kriterju għall-għoti tal-proġetti, filwaqt li jitqies il-kuntest partikolari tar-reġjuni ultraperiferiċi; is-semplifikazzjoni tal-proċeduri ta' applikazzjoni kif ukoll l-għoti ta' assistenza teknika speċjalizzata fir-rigward tat-tfassil u l-ġestjoni tal-proġetti; l-istabbiliment ta' mekkaniżmi b'żewġ jew tliet fażijiet li jinkoraġġixxu l-preżentazzjoni ta' proposti semplifikati fl-ewwel fażi, li jitolbu proposti aktar elaborati biss fit-tieni jew it-tielet fażi fejn diġà jkun hemm ċertezza finanzjarja akbar; l-istabbiliment ta' metodoloġija ċara u trasparenti permezz ta' parametri pubbliċi għall-għażla u l-iffirmar tal-proġetti; l-inklużjoni ta' kriterji ta' ġestjoni komuni tal-proġetti kif ukoll il-konsultazzjoni tar-reġjuni fl-istadju tal-valutazzjoni tal-proġetti; il-kjarifika tal-proċessi u l-kriterji għall-monitoraġġ u l-kontroll tal-proġetti kofinanzjati; l-iżvilupp ta' prinċipji dwar il-politika dwar l-informazzjoni fl-istadji kollha tal-għażla, l-approvazzjoni u l-implimentazzjoni tal-proġetti; perjodu itwal li matulu jinżammu miftuħa s-sejħiet għal proposti; huwa tal-fehma li l-finanzjament tat-TEN-T permezz ta' strument kondiviż mal-enerġija u t-telekomunikazzjonijiet huwa artifiċjali. Il-politika tat-trasport ġiet stabbilita b'mod ċar, u għalhekk il-KtR jirrakkomanda li jkollha l-istrumenti proprji tagħha; iwissi li l-Istati Membri, speċjalment dawk li huma benefiċjarji tal-Fond ta' Koeżjoni, għandhom jagħmlu aktar użu mill-għajnuna teknika li hija disponibbli għall-programmi operattivi sabiex jittejbu l-kapaċitajiet tal-korpi lokali u reġjonali u ta' parteċipanti oħrajn li jassorbu l-fondi tal-UE. Fil-qafas tal-istrument tal-Faċilità Nikkollegaw l-Ewropa, huwa partikolarment importanti li l-Istati Membri l-anqas żviluppati jħejju wkoll proġetti ta' kwalità bl-għajnuna ta' riżorsi ta' assistenza teknika u b'hekk ikunu kandidati ugwali fuq l-istess livell ta' Stati Membri oħrajn huma u japplikaw għas-sejħiet għall-proposti għal kofinanzjament mill-UE; huwa tal-fehma li l-finanzjament tal-proġetti tat-trasport permezz tal-Faċilità Nikkollegaw l-Ewropa għandu jibbaża prinċipalment fuq għotjiet iżda s-self, il-garanziji u l-fondi proprji jistgħu wkoll ikunu adatti; f'dan ir-rigward, il-Kummissjoni għandha tiżgura li l-pjani infrastrutturali tal-Istati Membri jinkorporaw l-għanijiet tat-TEN-T, filwaqt li jagħtu prijorità lill-proġetti tal-Istati Membri li huma b'konformità mat-TEN-T; għalhekk jitlob li l-Kummissjoni tiddeċentralizza kemm il-proċessi tal-għażla tal-proġetti, kif ukoll il-ġestjoni, il-monitoraġġ u l-kontroll tagħhom permezz ta' parteċipazzjoni akbar mir-reġjuni fil-Faċilità Nikkollegaw l-Ewropa, li tinvolvi: l-eliminazzjoni tal-ħtieġa ta' approvazzjoni statali meta jiġu ffirmati l-proġetti (favur kriterju bbażat iktar fuq is-sussidjarjetà), u b'hekk ir-reġjuni jkunu jistgħu jiffirmaw il-proġetti; l-in klużjoni, għaldaqstant, tal-awtoritajiet lokali u r-reġjuni fost il-partijiet li huma intitolati taħt l-Artikolu 9 tar-Regolament (UE) Nru 1316/2013 billi jkunu awtorizzati biex jippreżentaw u jaqblu dwar it-tressiq ta' proposti; id-diversità fil-kompetenzi tar-reġjuni skont l-ordni kostituzzjonali ta' kull Stat Membru għandha tippermetti l-parteċipazzjoni, mingħajr l-ebda restrizzjoni, tar-reġjuni fil-laqgħat tal-Forums Ewropej dwar il-kurituri tat-TEN. F'dawn il-laqgħat għandhom jissaħħu kemm l-istrumenti ta' koordinazzjoni vertikali bejn il-livelli tal-gvern kif ukoll l-istrumenti ta' koordinazzjoni orizzontali bejn il-gvernijiet sottonazzjonali; l-implimentazzjoni ta' kooperazzjoni bejn il-Faċilità Nikkollegaw l-Ewropa u t-TEN-T bi strateġiji territorjali ġodda bħall-istrateġiji makroreġjonali tal-UE (għall-Baħar Baltiku, 2009; għad-Danubju, 2010; għar-Reġjun Adrijatiku u Joniku, 2014; u għall-Alpi, 2015) u inizjattivi oħra ta' bażi ġeografika, li jikkoordinaw azzjonijiet bi strumenti bħar-Raggruppamenti Ewropej ta' Kooperazzjoni Territorjali (REKT) u forums bħan-Nordregio, VASAB, eċċ. Barra minn hekk, f'żoni fejn qed jiżviluppaw il-makroreġjuni u dawn għandhom strateġiji u dokumenti tekniċi għat-trasport u s-servizzi tal-loġistika, huwa rrakkomandat li dawn jiġu inklużi wkoll; l-inklużjoni tar-reġjuni fid-definizzjoni u t-tfassil tal-programmi ta' ħidma, qabel is-sejħiet għall-offerti; jinsisti fuq il-benefiċċji ġenerali li jirrappreżenta l-ikkompletar tat-TEN-T għall-ħajja ta' kuljum taċ-ċittadini tal-UE. Għaldaqstant, biex tingħata viżibbiltà akbar lill-proġett kollu fil-livell Ewropew u biex jiġu ffaċilitati l-istrateġiji tat-trasport Ewropew, jirrakkomanda li l-awtoritajiet pubbliċi jagħmlu mod li n-netwerk kollu tat-TEN-T jagħtuh viżibbiltà b'mod uniformi madwar l-Unjoni Ewropea, filwaqt li jidentifikaw l-infrastrutturi tan-netwerks, in-nodi u l-kurituri ewlenin u komprensivi, u jirrakkomanda li l-awtoritajiet pubbliċi jittrattaw b'mod speċifiku n-nodi tan-netwerk bħala punti ta' aċċess b'rabtiet ċari u speċifikati tajjeb ma' netwerks sekondarji u terzjarji tat-trasport. F'dan ir-rigward, jipproponi li l-Istati Membri u r-reġjuni jqisu t-TEN-T għat-tfassil u l-implimentazzjoni tal-flussi lokali tat-toroq u l-ferroviji reġjonali, bil-għan li tiġi żgurata perspettiva integrata li twassal għal mobilità akbar u aħjar għaċ-ċittadini kollha, fattur kruċjali għall-inklużjoni soċjali u għall-ħarsien tal-ambjent; bl-istess mod jirrakkomanda li jiġu kkunsidrati b'mod speċifiku r-reġjuni insulari sabiex jiġu stabbiliti b'mod adegwat il-konnessjonijiet neċessarji fl-ajru u fil-baħar, li jiggarantixxu l-aċċess taċ-ċittadini u l-merkanzija għan-netwerk ewlieni taħt l-inqas kundizzjonijiet onerużi possibbli; jiġbed l-attensjoni għall-bżonn li tiġi stabbilita l-infrastruttura meħtieġa fil-livell lokali u reġjonali fir-reġjuni fejn jeżistu problemi fir-rigward tal-ferroviji, sabiex jiġi żgurat li dawn ikunu jistgħu jużaw it-trasport ferrovjaru taħt kundizzjonijiet simili għal dawk li jeżistu fi Stati Membri oħra; f'dan ir-rigward jirrakkomanda li jiġu eżaminati fid-dettall il-kwistjonijiet marbuta mal-komunikazzjoni tal-kisbiet u t-trasparenza tal-għanijiet u r-riżultati. Il-Faċilità Nikkollegaw l-Ewropa u l-mapep tat-TEN-T għandhom jitqarrbu lejn iċ-ċittadini b'punti ta' informazzjoni, infografika u dokumenti; jinnota li, attwalment, hemm nuqqas ta' koordinazzjoni effettiva u rabta tal-investimenti ewlenin fil-qasam tat-trasport identifikati fid-dokumenti ta' strateġija fil-livell Ewropew, nazzjonali u reġjonali. L-awtoritajiet reġjonali ma ġewx inklużi fil-ġestjoni u l-implimentazzjoni tal-Faċilità Nikkollegaw l-Ewropa, li jillimita l-opportunitajiet għall-valutazzjoni tal-valur miżjud, il-koerenza u l-komplementarjetà tal-investimenti ppjanati li jużaw sorsi differenti ta' finanzjament. Jista' jkun hemm funzjoni ta' koordinazzjoni permezz tal-istrateġiji makroreġjonali tal-UE; josserva li l-finanzjament disponibbli għandu jkun ikkonċentrat primarjament fuq in-netwerk ewlieni primarju prijoritarju, filwaqt li tiġi kkunsidrata l-possibbiltà li jissaħħu l-interkonnessjonijiet modali (portwarji u ferrovjarji). Kwalunkwe fond li jifdal jista' jintuża għal appoġġ sekondarju iżjed robust għal proġetti fuq skala teknika u baġitarja iżgħar, b'inqas possibbiltajiet ta' aċċess għal finanzjament privat addizzjonali (minħabba inqas qligħ ekonomiku fuq perjodu qasir ta' żmien), bil-kundizzjoni li jkollhom "valur miżjud Ewropew" qawwi, pereżempju konnessjonijiet naturali man-netwerk ewlieni jew li jikkomplementawh b'elementi ta' importanza reġjonali jew interreġjonali, dejjem bil-kundizzjoni li jissodisfaw kriterji ta' natura strateġika, f'perjodu qasir ta' żmien. Dan għandu jiġi żviluppat f'qafas futur ta' reviżjoni bidirezzjonali: proġetti li jikkontribwixxu għal fluwidità akbar tat-tranżitu tal-merkanzija u tal-passiġġieri mill-kurituri prijoritarji u proġetti li jżidu valur ċar ta' aċċessibbiltà, konnettività u koeżjoni territorjali; huwa tal-fehma li għandha tiġi kkunsidrata d-dimensjoni "esterna" tat-TEN-T, speċjalment fir-rigward ta' pajjiżi terzi u oqsma ta' kooperazzjoni strateġika, bħall-Mediterran, ir-reġjun tal-Baħar Baltiku, il-Viċinat tal-Lvant, iż-Żona Ekonomika Ewropea attwali u futura u reġjuni oħra ta' interess ġeopolitiku u ekonomiku partikolari; jikkonferma t-tliet għanijiet u persentaġġi speċifiċi tat-trasport għall-Faċilità Nikkollegaw l-Ewropa, imsemmija fil-Parti IV tal-Anness I. Madankollu, jitlob li jiġi emendat l-Artikolu 10 tar-Regolament li jindirizza l-ispejjeż eliġibbli, filwaqt li jitlob li dawn jiżdiedu għall-azzjonijiet fin-nodi urbani prijoritarji, il-portijiet, it-trasport marittimu, u l-pjattaformi u l-konnessjonijiet multimodali (bħan-netwerks ta' trasport ferrovrjarju u bit-triq ikkombinat) u tal-"aħħar mil"; jipproponi li nimxu lejn definizzjoni ta' standard tekniku komuni tal-proġetti eliġibbli taħt il-Faċilità Nikkollegaw l-Ewropa sabiex tinkiseb armonizzazzjoni, fi ħdan l-Unjoni, tal-veloċità, il-prestazzjoni, l-affidabbiltà, u l-gejġ tal-linji ferrovjarji tal-Unjoni Internazzjonali Ferrovjarja (UIC) tal-kurituri tat-TEN-T, kif ukoll tal-istandards li jirregolaw l-istazzjonijiet tal-iċċarġjar tagħhom għal karburanti alternattivi; iqis li t-trasport transkonfinali għandu jkun prijorità: dawn il-partijiet tan-netwerk huma l-inqas interessanti għall-Istati Membri u mingħajr dubju jipprovdu valur miżjud Ewropew; Barra minn hekk, għandu jitqies it-tisħiħ tal-koeżjoni territorjali permezz tal-implimentazzjoni sħiħa tal-gejġ tal-UIC fin-netwerk ferrovjarju tal-UE, filwaqt li tiġi enfasizzata l-importanza tar-rotot ranskonfinali – biex b'hekk pereżempju s-suq intern tal-vetturi ferrovjarji jsir aktar kompetittiv – u billi jissaħħu l-bilanċi territorjali bl-inklużjoni ta' kriterji għall-"aċċessibbiltà" u l-"konnettività" għar-reġjuni kollha tal-Unjoni għal wara l-2020; ir-reviżjoni tal-Faċilità Nikkollegaw l-Ewropa għandha tikkunsidra t-tendenzi l-ġodda tal-konsum marbutin mal-ekonomija ċirkolari fil-mudelli tal-mobilità u l-produzzjoni. jipproponi li jiġu aċċellerati l-miżuri ta' appoġġ għat-trasport sostenibbli, filwaqt li jiġu analizzati l-possibbiltajiet li joffru miżuri bħalma huma l-ekobonus Ewropew, it-tariffi possibbli tal-infrastrutturi u r-reviżjoni tad-Direttiva dwar l-Eurovignette; il-fondi li jinġabru mill-imposti differenti jistgħu jikkontribwixxu għall-baġit tal-Faċilità Nikkollegaw l-Ewropa; jinnota li, meta jkunu qed jiġu analizzati d-diversi soluzzjonijiet tan-netwerk tat-TEN-T, għandha titqies il-kwistjoni tal-iżvilupp sostenibbli kemm fil-livell soċjali, kif ukoll dak ekonomika u ambjentali. Għal dan il-għan, m'għandhomx jiġu traskurati l-konnessjonijiet tar-reġjuni bi problemi differenti, bħal-lokazzjoni remota jew insulari tgħhom, jew l-iżbilanċi ekonomiċi, demografiċi u migratorji. Brussell, l-10 ta' Ottubru 2017. Andrew Varah Cooper (UK/AE), Membru tal-Kunsill ta' Kirklees Komunikazzjoni tal-Kumissjoni Ewropea dwar It-twassil tal-benefiċċji tal-politiki ambjentali tal-UE permezz ta' Analiżi regolari tal-Implimentazzjoni Ambjentali IL-KUMITAT EWROPEW TAR-REĠJUNI jappoġġja l-idea li l-Analiżi tal-Implimentazzjoni Ambjentali għandha l-għan li ttejjeb l-għarfien komuni dwar id-diskrepanzi eżistenti fl-implimentazzjoni fir-rigward tal-politika u tal-liġi ambjentali tal-UE f'kull Stat Membru, tipprovdi soluzzjonijiet ġodda biex jakkumpanjaw lill-infurzar legali, tindirizza l-kawżi ewlenin sottostanti u spiss transsettorjali ta' dawn id-diskrepanzi, u tipprova tistimula l-iskambji tal-aħjar prattiki; jenfasizza li l-implimentazzjoni b'suċċess tal-politika ambjentali tal-UE teħtieġ kooperazzjoni mill-qrib bejn il-livelli kollha ta' governanza, mil-livell lokali sal-livell Ewropew; għaldaqstant, jilqa' b'sodisfazzjon il-fatt li l-Komunikazzjoni tal-Kummissjoni tirriferi b'mod espliċitu għal kooperazzjoni mal-Kumitat tar-Reġjuni, iżda jfakkar li aktar titjib huwa meħtieġ f'ħafna Stati Membri sabiex jiżguraw l-involviment effettiv tal-awtoritajiet lokali u reġjonali fl-analiżi u u t-titjib tal-implimentazzjoni; jistieden lill-Kummissjoni Ewropea u lill-Istati Membri biex jagħmlu l-aħjar użu mill-Analiżi tal-Implimentazzjoni Ambjentali biex jiġi appoġġjat li l-kunsiderazzjonijiet ambjentali jitqiesu fil-prijoritajiet makroekonomiċi tal-proċess tas-Semestru Ewropew, u biex jiġi appoġġjat it-twettiq tal-Għanijiet ta' Żvilupp Sostenibbli tal-Aġenda tal-2030 għall-Iżvilupp Sostenibbli; jenfasizza l-ħtieġa għal djalogu strutturat ta' implimentazzjoni ma' kull Stat Membru matul l-2017 u l-2018 u l-involviment adegwat tal-awtoritajiet lokali u reġjonali, bil-għan li jirriflettu dwar kif jiġu indirizzati l-kwistjonijiet strutturali u l-ħtiġijiet tal-Istati Membru partikolari; jirrakkomanda li l-Kummissjoni Ewropea tkun aktar inċiżiva fl-analiżi tal-Analiżi tal-Implimentazzjoni Ambjentali u tittejjeb il-komparabbiltà bejn l-Istati Membri. Il-Kummissjoni Ewropea għandha tipprovdi indikazzjoni trasparenti u faċli tinftiehem tal-progress li sar fl-isfidi ewlenin ta' implimentazzjoni mill-Istati Membri individwali matul il-perjodu li jmiss tal-Analiżi tal-Implimentazzjoni Ambjentali, li madankollu m'għandhiex twassal f'rappurtar addizzjonali mill-Istati Membri, ir-reġjuni jew il-bliet; iqis li, fejn possibbli u mixtieq, il-proċess tal-Analiżi tal-Implimentazzjoni Ambjentali għandu jorbot ma' mekkaniżmi ta' evalwazzjoni diġà eżistenti, li huma relatati wkoll mal-implimentazzjoni tal-leġislazzjoni Ewropea, bħall-programm Make it Work, l-attivitajiet fi ħdan in-netwerk tal-IMPEL u l-programm REFIT; jilqa' b'sodisfazzjon il-fatt li l-Kummissjoni Ewropea fil-Komunikazzjoni tagħha tindika li l-Analiżi tal-Implimentazzjoni Ambjentali tikkomplementa l-isforzi eżistenti ta' implimentazzjoni, bħalma huma l-monitoraġġ tal-konformità u l-proċeduri ta' ksur; iqis li huwa importanti li s-sistema tal-Analiżi tal-Implimentazzjoni Ambjentali tiġi evalwata wara żewġ ċikli (erba' snin) biex tiġi vvalutata l-effettività tal-mekkaniżmu; jemmen li l-Analiżi tal-Implimentazzjoni Ambjentali toffri opportunità għal kooperazzjoni mmirata bejn il-KtR u l-Parlament Ewropew, bi skambji dwar sfidi u soluzzjonijiet relatati mal-implimentazzjoni tal-liġi tal-UE dwar l-ambjent, kif ukoll jitlaqqgħu l-interessi tal-koleġislatur u l-esperjenzi ta' dawk li jieħdu d-deċiżjonijiet fost l-awtoritajiet inkarigati mill-implimentazzjoni. Il-Kumitat jistieden lill-Parlament Ewropew biex jikkoopera mill-qrib fir-rigward taż-żewġ kwistjonjiet diskussi mill-Kumitat ENVI – l-Analiżi tal-Implimentazzjoni Ambjentali u l-isfidi ewlenin ta' implimentazzjoni u l-kawżi fundamentali identifikati – u fir-rapporti ta' implimentazzjoni rilevanti futuri tal-Parlament Ewropew, inkluż billi jiġu organizzati laqgħat konġunti tal-Kummissjoni ENVE tal-KtR u l-Kumitat ENVI tal-PE dwar dawn is-suġġetti; jenfasizza li jinsab lest jikkontribwixxi għal diskussjonijiet fil-futur organizzati mill-Kunsill u relatati mal-Analiżi tal-Implimentazzjoni Ambjentali, għal laqgħat informali tal-Ministri tal-Ambjent jew għal attivitajiet oħrajn tal-Presidenza tal-Kunsill relatati mal-Analiżi tal-Implimentazzjoni Ambjentali; joffri l-appoġġ tiegħu matul il-preparamenti għal dawn id-diskussjonijiet u l-attivitajiet, b'mod partikolari permezz ta' opinjonijiet immirati tal-KtR kif mitluba mill-Presidenzi tal-Kunsill, u permezz ta' laqgħat tal-Pjattaforma Teknika konġunta tal-KtR/KE għall-Kooperazzjoni dwar l-Ambjent; jissuġġerixxi li tiġi esplorata l-possibbiltà li jiġu organizzati laqgħat speċifiċi għal kwistjoni waħda, f'kooperazzjoni mill-qrib mal-awtoritajiet lokai u reġjonali u r-rappreżentanzi nazzjonali tal-Kummissjoni Ewropea u tal-PE f'partijiet differenti tat-territorju tal-UE; dawn l-avvenimenti jistgħu jservu biex jiġu diskussi sfidi speċifiċi rigward l-implimentazzjoni lokali u għaldaqstant jistgħu jikkontribwixxu għar-rapporti tal-pajjiżi; iħeġġeġ lill-Kummissjoni Ewropea biex tagħmel it-tibdil fil-klima element importanti fiċ-ċikli li jmiss tal-Analiżi tal-Implimentazzjoni Ambjentali u biex tinkludi l-mitigazzjoni u l-adattament għat-tibdil fil-klima filwaqt li tiżgura l-kompatibilità mad-dispożizzjonijiet tal-governanza tal-unjoni tal-enerġija; ifakkar fir-rwol kruċjali tal-awtoritajiet lokali u reġjonali fl-indirizzar tat-tibdil fil-klima u jħeġġeġ f'dan ir-rigward it-tfassil u l-allokazzjoni ta' miri reġjonali u lokali għat-tibdil fil-klima, apparti l-kontributi determinati fil-livell nazzjonali, bħala karatteristika importanti għat-twettiq tal-obbligi ta' Pariġi dwar it-tibdil fil-klima; jenfasizza l-ħtieġa li l-implimentazzjoni tad-Direttiva dwar l-Emissjonijiet Industrijali tiġi inkorporata fil-fażi li jmiss tal-Analiżi. F'dan ir-rigward, in-netwerk IMPEL jenħtieġ li jkollu rwol aktar prominenti fil-proċess sabiex tiġi appoġġjata l-ġabra ta' prattika tajba għall-2019; jirrakkomanda wkoll li tiġi integrata l-politika tal-UE dwar is-sustanzi kimiċi, li hija pedament tal-politika ambjentali tal-UE. L-Analiżi tal-Implimentazzjoni Ambjentali għandha tenfasizza nuqqasijiet u esperjenzi pożittivi fir-rigward tar-reġistrazzjoni, l-evalwazzjoni u l-awtorizzazzjoni tas-sustanzi kimiċi. jilqa' l-intenzjoni tal-Kummissjoni Ewropea li ttejjeb l-għarfien speċifiku għall-pajjiż dwar il-kwalità tal-amministrazzjoni pubblika u l-governanza u d-diviżjoni tal-kompetenzi bejn l-awtoritajiet nazzjonali/reġjonali/lokali fl-implimentazzjoni tal-liġi tal-UE dwar l-ambjent; jirrikonoxxi li flimkien mal-analiżijiet aktar kompluti tad-diskrepanzi fl-implimentazzjoni fis-setturi ambjentali tradizzjonali, l-Analiżi tal-Implimentazzjoni Ambjentali tipprovdi, għall-ewwel darba fil-qasam ambjentali, sejbiet preliminari dwar il-kawżi ewlenin possibbli ta' implimentazzjoni dgħajfa; iħeġġeġ lill-Kummissjoni Ewropea tiżviluppa metodoloġija komuni għall-djalogi nazzjonali dwar l-Analiżi tal-Implimentazzjoni Ambjentali u tipprovdi linji gwida sabiex tiżgura l-parteċipazzjoni sħiħa tal-awtoritajiet lokali u reġjonali matul il-proċess kollu; jenfasizza l-interazzjoni bejn it-titjib fl-implimentazzjoni u t-titjib fir-regolazzjoni: l-istrumenti użati mill-UE, il-koerenza u l-konsistenza tal-leġislazzjoni tal-UE u l-piż amministrattiv jeħtieġ li jkunu eżaminati wkoll f'każ li l-objettivi tal-politika ambjentali mhux qed jiġu ssodisfati; jitlob lill-Istati Membri jiffaċilitaw l-istabbiliment tal-Analiżijiet tal-Implimentazzjoni Ambjentali Lokali u Reġjonali li jkunu jikkorrespondu għall-analiżijiet nazzjonali; jirrakkomanda li l-Istati Membri jikkooperaw aktar mill-qrib mal-awtoritajiet lokali u reġjonali saħansitra sa mill-istadju tal-iżvilupp tal-politika u ta' traspożizzjoni legali u, kif inkoraġġit fis-7 Programm ta' Azzjoni Ambentali, pereżempju fil-qafas tat-timijiet vertikali tad-dossiers transgovernattivi; jenfasizza l-ħtieġa li l-Istati Membri jiżviluppaw aktar il-mekkaniżmi biex itejbu l-koordinazzjoni vertikali effettiva, inkluża diviżjoni ċara tar-responsabbiltajiet bejn livelli differenti tal-gvern; jenfasizza, kif ikkonfermat mill-Analiżi tal-Implimentazzjoni Ambjentali, li hemm nuqqas ta' riżorsi finanzjarji, umani u tekniċi biex tiġi implimentata kif xieraq il-leġislazzjoni ambjentali tal-UE fi ħdan ħafna awtoritajiet lokali jew reġjonali u li b'mod partikolari muniċipalitajiet iżgħar spiss ikollhom riżorsi limitati sabiex jiżviluppaw l-għarfien espert tekniku tagħhom stess fuq ir-rekwiżiti regolatorji; jenfasizza għalhekk il-ħtieġa għal iktar għajnuna mil-livell tal-UE, kemm direttament kif ukoll billi l-Istati Membri jiġu mħeġġa jipprovdu appoġġ, sabiex l-awtoritajiet lokali u reġjonali jikkooperaw b'mod orizzontali (fl-Istati Membri u b'mod transkonfinali) sabiex jiġu aggregati l-proġetti, isir skambju tal-aħjar prattika u jiġu żviluppati proċessi u proċeduri komuni; jitlob lill-Istati Membri u lill-awtoritajiet reġjonali u lokali jiżguraw li r-riżorsi finanzjarji u umani allokati lill-amministrazzjonijiet lokali u reġjonali ambjentali huma proporzjonati mal-kompiti (trasferiti) tagħhom; iħeġġeġ lill-Kummissjoni Ewropea biex tagħmel il-linji gwida tal-UE disponibbli f'aktar lingwi, u lill-Istati Membri biex jipproduċu standards komuni, mudelli, listi ta' kontroll, u programmi ta' taħriġ f'kooperazzjoni mal-awtoritajiet reġjonali u lokali sabiex tiġi żgurata l-konsistenza tal-implimentazzjoni u tar-rappurtar; jistieden lill-Kummissjoni Ewropea, lill-Istati Membri u lill-awtoritajiet reġjonali u lokali biex jippromovu l-involviment ta' esperti lokali u reġjonali fin-netwerk IMPEL, u fl-għodod bejn il-pari tal-Analiżi tal-Implimentazzjoni Ambjentali li jmiss; jitlob lill-Kummissjoni Ewropea u, b'mod partikolari, lill-Istati Membri sabiex jinvolvu esperti lokali u reġjonali fl-iżvilupp ta' linji gwida tal-UE, kif ukoll linji gwida nazzjonali relatati, biex ikun hemm aktar ċarezza u flessibbiltà fl-implimentazzjoni tagħhom; iħeġġeġ lill-Kummissjoni Ewropea biex talloka baġit suffiċjenti għall-għodda l-ġdida bejn il-pari tal-Analiżi tal-Implimentazzjoni Ambjentali. Il-Kummissjoni għandha tiżgura wkoll il-komplementarjetà tagħha mal-attivitajiet bejn il-pari mwettqa mill-IMPEL, u mal-iskambju ta' kwistjonijiet ambjentali mill-awtoritajiet maniġerjali taħt l-għodda TAIEX REGIO PEER 2 PEER. iħeġġeġ lill-awtoritajiet lokali u reġjonali, bl-appoġġ mill-Istati Membri, biex jagħmlu użu mill-għajnuna teknika disponibbli taħt l-Objettiv Tematiku 11 tal-Fondi Strutturali u ta' Investiment Ewropej (FSIE) biex tiżdied il-kapaċità istituzzjonali u amministrattiva tad-dipartimenti tagħhom tal-ambjent u l-kapaċità tagħhom li jassorbu l-finanzjament tal-FSIE b'mod partikolari għal infrastrutturi ambjentali fuq skala kbira (Objettiv 6). Barra minn hekk iħeġġiġhom jużaw il-Programm ta' Appoġġ għar-Riformi Strutturali tal-UE biex itejbu l-amministrazzjoni tal-ambjent tagħhom; jappoġġja l-idea li Stati Membri addizzjonali jistabbilixxu netwerks ta' esperti mill-awtoritajiet maniġerjali tal-politika ta' koeżjoni ddedikati għall-promozzjoni ta' investimenti ambjentali; jitlob lill-UE, matul it-tħejjijiet tagħha għall-QFP li jmiss, biex tesplora totalment l-għażliet għal żieda fil-finanzjament tal-UE għall-implimentazzjoni ta' leġislazzjoni ambjentali, inkluża l-għażla li tiġi delimitata ċerta perċentwali għal dan l-għan. jirrikonoxxi li l-integrazzjoni insuffiċjenti tat-tħassib ambjentali f'oqsma ta' politika oħrajn hija l-kawża ewlenija oħra tal-implimentazzjoni fqira tal-leġislazzjoni ambjentali u għalhekk ifakkar fil-ħtieġa li jiġu integrati l-objettivi ta' politika ewlenin dwar l-ambjent u t-tibdil fil-klima matul il-firxa kollha tal-attivitajiet tal-UE; jitlob lill-awtoritajiet lokali u reġjonali biex tkun żgurata l-koordinazzjoni xierqa fil-livell politiku u strateġiku, billi jadottaw strateġiji lokali/reġjonali ta' żvilupp sostenibbli u jiżguraw li t-tħassib ambjentali jiġi inkorporat fi stadju bikri tal-ippjanar spazjali tagħhom biex jitnaqqsu l-kunflitti. Jappella wkoll li t-tħassib ambjentali jiġi integrat tajjeb fi stadju bikri billi jiġu applikati l-Valutazzjonijiet Ambjentali Strateġiċi; iħeġġeġ lill-awtoritajiet lokali u reġjonali jippromovu ftehimiet settorjali volontarji ma' setturi industrijali ewlenin, u "kuntratti" bejn awtoritajiet pubbliċi u partijiet ikkonċernati tas-soċjetà, bil-għan li tiġi pprovduta l-informazzjoni, jiġu identifikati l-problemi u jinstabu s-soluzzjonijiet; jenfasizza l-fatt li l-UE jeħtieġ issegwi politiki aktar b'saħħithom u aktar effettivi bbażati fis-sors f'ħafna oqsma ta' politika ambjentali li mingħajrhom ser tkun impossibbli l-konformità ma' diversi partijiet ta' leġislazzjoni tal-UE dwar l-istandards ta' kwalità ambjentali fil-livell lokali jew reġjonali; jitlob lill-Kummissjoni Ewropea u lill-Istati Membri biex jassistu aħjar lill-awtoritajiet lokali u reġjonali kompetenti biex jintlaħqu dawn l-istandards u l-miri; jitlob li l-Kummissjoni Ewropea taħdem mal-awtoritajiet nazzjonali rilevanti, il-Kumitat Ewropew tar-Reġjuni, il-Patt tas-Sindki tal-UE, il-Patt tas-Sindki Globali għall-Klima u l-Enerġija u l-ICLEI biex tiżviluppa l-kunċett u l-metodoloġiji biex jiġu introdotti l-kontributi determinati fil-livell lokali u reġjonali, u b'hekk tikkontribwixxi lejn il-miri relatati mat-tibdil fil-klima maqbula taħt il-Ftehim ta' Pariġi dwar il-Klima tal-COP21. L-awtoritajiet lokali u reġjonali ta' gwida inizjalment jiġu involuti fuq bażi volontarja ta' "prova tal-kunċett". jirrikonoxxi li d-disponibbiltà limitata ta' data għadha toħloq problemi ta' implimentazzjoni f'livelli differenti ta' governanza f'ħafna Stati Membri u li l-awtoritajiet lokali u reġjonali jista' jkollhom rwol ewlieni biex jiġbru l-għarfien u d-data u jipprovdu l-informazzjoni lill-pubbliku, waqt li jħeġġu aktar sensibilizzazzjoni fost iċ-ċittadini; jilqa' b'sodisfazzjon il-fatt li l-Analiżi tal-Implimentazzjoni Ambjentali għandha tkun imsejsa fuq data eżistenti u li dan għandu jwassal għal użu aħjar u "cross-referencing" ta' din id-data, kif ukoll it-titjib tal-aċċessibilità tagħha, mhux l-inqas għall-awtoritajiet lokali u reġjonali; jappoġġja dibattitu strutturat dwar l-allokazzjoni xierqa tar-responsabbiltajiet u tar-riżorsi fl-Istati Membri bejn il-muniċipalitajiet, ir-reġjuni u l-livell nazzjonali, sabiex ikun żgurat li r-rapporti u l-indikaturi relatati mal-qagħda tal-ambjent ikunu konsistenti, effettivi u affidabbli; iħeġġeġ lill-Istati Membri, f'kooperazzjoni mal-awtoritajiet kompetenti lokali u reġjonali, biex jiżviluppaw aktar l-Oqfsa Strutturati ta' Implimentazzjoni u Informazzjoni għal-liġijiet ambjentali ewlenin kollha tal-UE; jitlob li l-Kummissjoni Ewropea tiżgura li l-Istati Membri u l-awtoritajiet lokali u reġjonali tagħhom jimplimentaw kif xieraq ir-rekwiżiti minimi eżistenti li jinsabu fid-Direttiva dwar l-aċċess għall-informazzjoni; jitlob lill-awtoritajiet lokali u reġjonali jsegwu politika attiva ta' tagħrif. Dan għandu jkun bidirezzjonali (inklużi l-mekkaniżmi ta' rispons) u jipprovdi informazzjoni aktar orjentata lejn iċ-ċittadini, bħal għodod onlajn ibbażati fuq il-mapep, apps u kampanji edukattivi; jappoġġja l-involviment tal-NGOs fil-ġbir u t-tixrid tal-informazzjoni ambjentali liċ-ċittadini u l-użu ta' "xjenza taċ-ċittadini" biex tinġabar id-data dwar l-ambjent; huwa mħasseb li l-analiżi tal-Valutazzjoni Ambjentali Strateġika tindika li l-monitoraġġ u l-infurzar tal-konformità ta' spiss huma kawża ta' tħassib, minħabba s-sazzjonijiet u l-interazzjonijiet ineffettivi bejn l-ispetturi u l-prosekuturi. L-awtoritajiet lokali u reġjonali jistgħu jiffaċċjaw problemi fl-interpretazzjoni u fl-integrazzjoni ta' dispożizzjonijiet inkoerenti tal-UE meta jwettqu attivitajiet ta' assigurazzjoni ta' konformità. Ħafna amministrazzjonijiet ta' awtoritajiet lokali huma żgħar wisq biex jiżguraw l-infurzar professjonali tal-liġi ambjentali; jitlob lill-awtoritajiet lokali u reġjonali jiżguraw deżinjazzjoni u allokazzjoni ċari tas-setgħat u professjonaliżmu tal-awtoritajiet kompetenti; jikkoordinaw b'mod effettiv mal-awtoritajiet nazzjonali (jiġifieri l-pulizija, id-dwana, is-servizzi tal-prosekuzzjoni) u jesploraw il-ħolqien ta' aġenziji tal-infurzar ambjentali reġjonali konġunti fil-każ ta' setgħat ta' spezzjoni proprji limitati; iħeġġeġ lill-awtoritajiet nazzjonali, reġjonali u lokali biex japplikaw approċċ ibbażat fuq ir-riskju għall-assigurazzjoni tal-konformità waqt li tiġi żgurata l-aħjar taħlita ta' monitoraġġ, promozzjoni u infurzar, u prijoritizzazzjoni aħjar tal-użu tar-riżorsi limitati tagħhom; jitlob lill-awtoritajiet lokali u reġjonali, minħabba li jinsabu qrib in-negozji u ċ-ċittadini, jinvolvu ruħhom f'attivitajiet ta' promozzjoni tal-konformità li jinvolvu l-kooperazzjoni mal-komunitajiet kummerċjali regolati, mal-NGOs rilevanti u maċ-ċittadini; jitlob lill-Istati Membri u lill-awtoritajiet reġjonali u lokali japplikaw miżuri rapidi ta' infurzar u jadottaw sanzjonijiet proporzjonati u dissważivi għal ksur tal-liġi tal-UE dwar l-ambjent, u li konsegwentement japplikaw id-Direttiva 2008/99/KE dwar ir-reati ambjentali; jappoġġja l-inizjattivi kollha tal-awtoritajiet nazzjonali u reġjonali u l-assoċjazzjonijiet tal-awtoritajiet lokali biex iżidu l-għarfien tagħhom billi jiskambjaw l-aħjar prattiki żviluppati minn netwerks Ewropej bħall-IMPEL, in-Netwerk Ewropew tal-Prosekuturi għall-Ambjent u n-Netwerk tal-uffiċjali tal-pulizija; iħeġġeġ lill-Kummissjoni Ewropea u l-Istati Membri biex ikomplu jsaħħu r-rwol tal-IMPEL u jiżviluppaw aktar in-netwerks nazzjonali tal-IMPEL li jinvolvu esperti minn awtoritajiet reġjonali u lokali fl-iskambju tal-aħjar prattiki. Brussell, l-10 ta' Ottubru 2017. Bouke Arends (NL/PSE, Membru tal-Kunsill Muniċipali ta' Emmen Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Strateġija Ewropea dwar is-Sistemi tat-Trasport Intelliġenti u Kooperattivi: l-ewwel pass importanti lejn mobbiltà kooperattiva, konnessa u awtomatizzata IL-KUMITAT EWROPEW TAR-REĠJUNI jafferma li l-istrateġija Ewropea dwar sistemi tat-trasport intelliġenti u kooperattivi hija pass importanti lejn approċċ għal mobbiltà kooperattiva, konnessa u awtomatizzata. L-implimentazzjoni integrata tas-sistemi tat-trasport intelliġenti u kooperattivi fl-arranġamenti tat-traffiku, kemm fil-bliet u r-reġjuni kif ukoll bejniethom, tista' toffri benefiċċji kbar għas-soċjetà, pereżempju sigurtà mtejba, ambjent aktar nadif, titjib fl-aċċessibbiltà, l-inklużjoni soċjali jew impjiegi addizzjonali. jitlob li apparti l-miżuri elenkati fil-Komunikazzjoni, jittieħdu miżuri oħra li jħarsu aktar 'il bogħod biex jisfruttaw bis-sħiħ il-possibbiltajiet offruti mis-sistemi tat-trasport intelliġenti u kooperattivi u jiksbu l-miri ulterjuri: trasport multimodali għalkollox awtomatizzat u b'rati baxxi ta' emissjonijiet u mobbiltà maħsuba bħala servizz u trasport minn bieb sa bieb, anke f'dal-każ f'perspettiva rilevanti essenzjali tal-inklużjoni soċjali; jirrikonoxxi li jinħtieġu elementi fundamentali oħrajn fit-triq lejn l-għanijiet aħħarin. Dawn qed jiġu żviluppati mill-Kummissjoni f'diversi pakketti ta' miżuri, kultant fl-istess perjodu bħal dak inkwistjoni, u kultant warajh, bħal pereżempju d-dispożizzjonijiet għal trasport b'emissjonijiet baxxi jew l-identifikazzjoni ta' adattamenti li għandhom jitwettqu fl-infrastruttura fiżika; jemmen li l-UE għandha rwol ta' koordinazzjoni fl-iżvilupp ta' sistema interoperabbli fir-rigward tal-istandards u r-regoli fil-qasam tas-sistemi u t-teknoloġiji ta' komunikazzjoni li jikkonċernaw it-trasport; jaħseb li huwa indispensabbli li l-awtoritajiet lokali u reġjonali jieħdu sehem fl-implimentazzjoni tal-istadji intermedji kollha biex jinkisbul-objettivi finali u li l-Kummissjoni għandha tkun involuta b'mod aktar attiv u usa' f'dan il-proċess; jitlob lill-Kummissjoni tiżgura li l-awtoritajiet lokali u reġjonali jifhmu aħjar kif ir-regoli differenti tal-UE huma relatati ma' xulxin, kif ukoll ir-riżultati li dawn għandhom jagħtu. Dan jeħtieġ li toħroġ komunikazzjoni indirizzata lilhom u li tkun aktar koerenti u mmirata dwar il-pakketti diferenti ta' miżuri. Huwa b'din il-kundizzjoni biss li ser ikunu jistgħu jissodisfaw ir-rwol assenjat lilhom biex jiksbu l-objettivi stabbiliti u jippermettu interoperabbiltà bejn id-diversi reġjuni u bliet; jitlob li l-Kummissjoni tniedi, inkluż permezz tal-parteċipazzjoni tal-awtoritajiet lokali u reġjonali, attivitajiet speċifiċi intiżi qabel kollox biex tinkiseb l-aċċettazzjoni tal-pubbliku, peress li dan huwa meħtieġ biex jintlaħqu l-għanijiet aħħarin ta' trasport awtomatizzat b'emissjonijiet baxxi. L-appoġġ tal-pubbliku huwa indispensabbli mhux biss sabiex ikun possibbli li jsir skambju tad-data meħtieġa għas-sistemi tat-trasport intelliġenti u kooperattivi iżda wkoll u fuq kollox biex jaċċettaw trasport li gradwalment ser isir aktar awtomatizzat. F'dan il-kuntest, it-teknoloġija għandha tkun għas-servizz tal-utenti; jinnota li l-parti l-kbira tal-movimenti taċ-ċirkolazzjoni u t-trasport issir fuq distanzi qosra, fi ħdan ir-reġjuni. Skont il-kalkoli li saru abbażi ta' data tal-Eurostat, mill-merkanzija kollha trasportata bit-triq (espressa f'tunnellati), aktar minn nofs ġiet trasportata distanza ta' inqas minn 50 km; u fi tliet kwarti tal-każijiet d-distanza kienet ta' anqas minn 150 km. Ġeneralment, il-vjaġġi jkunu ħafna iqsar fir-rigward tat-trasport tal-persuni; Għalhekk, jitlob ukoll għal miżuri speċifiċi u biex is-sistemi tat-trasport intelliġenti u kooperattivi jintużaw barra min-Netwerk Trans-Ewropew tat-Trasport; jinsisti li fil-loġika ta' riskedar li seħħet fil-qafas tal-Orizzont 2020, fejn ir-riċerka issa tiffoka fuq l-integrazzjoni tal-modi tat-trasport u r-rabta mal-awtomazzjoni, il-Kummissjoni tniedi approċċ speċifiku bil-għan li jintroduċi sistemi tat-trasport intelliġenti u kooperattivi f'nodi intermodali taċ-ċirkolazzjoni u t-trasport. Dan l-approċċ għandu jseħħ flimkien ma' dak adottat fil-kurituri, b'mod li tinħoloq sistema ta' ċirkolazzjoni integrata; jinnota li fir-rigward tal-pożizzjoni tagħhom, dawn in-nodi intermodali jippreferu ż-żoni urbani u l-bliet u li huwa hemmhekk li s-sistemi tat-trasport intelliġenti u kooperattivi u t-trasport intermodali jistgħu jkunu tal-akbar benefiċċji biex inaqqsu l-effetti dannużi taċ-ċirkolazzjoni u tat-traffiku, bħalma huma l-konġestjoni, it-tniġġis tal-arja, il-fastidju marbut mal-ipparkjar u n-nuqqas ta' sigurtà fit-toroq. L-ivvjaġġar bir-rota huma wkoll parti mit-traffiku multimodali u huwa ta' natura lokali u reġjonali per eċċellenza; jinnota li s'issa, il-Kummissjoni interessat ruħha ħafna fiċ-ċirkolazzjoni fit-toroq bil-karozzi iżda jinnota li huma wkoll previsti u żviluppati sistemi awtomatizzati għat-trasport pubbliku, in-navigazzjoni interna, bl-ajru u l-ferroviji, pereżempju fil-forma ta' drones jew il-Hyperloop; għalhekk jeħtieġ li jiġu promossi l-ewwel nett, permezz ta' miżuri mmirati, il-konnessjoni u l-interoperabilità tal-modi differenti tat-trasport bejniethom u mas-sistemi tat-trasport pubbliku; jinnota li l-Kummissjoni beħsiebha wkoll, ġustament, tieħu miżuri favur il-partijiet interessati vulnerabbli taċ-ċirkolazzjoni iżda dan l-aspett jitlob ukoll aktar attenzjoni għas-sitwazzjonijiet lokali u reġjonali differenti; jitlob miżuri konkreti għall-utenti kollha tat-triq li huma vulnerabbli, jiġifieri, minbarra l-persuni li jkunu mexjin u ċ-ċiklisti, is-sewwieqa ta' roti elettriċi, skuters, muturi u vetturi ħfief (tal-elettriku) għall-persuni b'diżabbiltà; jirrikonoxxi li id-densità kbira tat-traffiku u n-nisġa stretta tal-infrastruttura fir-reġjuni urbani jagħtu stampa kumplessa tat-traffiku, li toħloq rekwiżiti speċifiċi għas-sistemi tat-trasport intelliġenti u kooperattivi. Għaldaqstant, tnedew testijiet u proġetti f'dan it-tip ta' żoni biex dawn ikunu jistgħu wkoll jiġu implimentati b'suċċess f'tali ambjenti; jinnota li l-introduzzjoni ta' sistemi tat-trasport intelliġenti u kooperattivi fir-reġjuni urbanizzati u speċjalment fil-bliet hija iktar ikkumplikata, u għaldaqstant inqas attraenti li jiġu żviluppati każijiet ta' negozju; jindirizza lill-Kummissjoni t-talba li jieħu passi li jbaxxu l-limiti għall-introduzzjoni tas-sistemi tat-trasport intelliġenti u kooperattivi fir-reġjuni urbani u l-bliet; jitlob ukoll miżuri biex jiġi żgurat li s-sistemi li se jiġu żviluppati u ttestjati jkunu marbuta sew mad-dispożizzjonijiet fir-rigward tat-traffiku u t-trasport fuq distanzi itwal, bejn il-pajjiżi u bejn ir-reġjuni; jemmen li s-sistemi tat-trasport intelliġenti u kooperattivi, bħala komponent tat-trasport awtomatizzat, il-mobbiltà maħsuba bħala servizz u t-trasport minn bieb sa bieb, jistgħu wkoll jikkontribwixxu għall-inklużjoni soċjali. Din l-evalwazzjoni tapplika għall-possibbiltà ta' aċċess għal impjiegi, kif ukoll għall-mobbiltà tal-persuni li, bħalma huma l-anzjani u l-persuni b'diżabbilità, għandhom diffikultajiet biex jużaw is-sistemi tat-trasport disponibbli llum, jew saħansitra ma jkunux jistgħu jagħmlu dan. Huwa qabel kollox fiż-żoni rurali, fejn it-trasport pubbliku huwa soġġett għal pressjoni estensiva sakemm ma jkunx diġà għeb, li s-sistemi tat-trasport intelliġenti u kooperattivi jistgħu, fuq tul ta' żmien, jikkontribwixxu biex itejbu l-opportunitajiet tat-trasport. It-trasport awtomatizzat imfassal apposta jista' jiġi kkunsidrat fir-reġjuni b'densità baxxa tal-popolazzjoni; jinnota li għaż-żoni rurali, b'densità baxxa tal-popolazzjoni, huwa wkoll iżjed diffiċli li jiġu żviluppati strutturi ta' negozji mingħajr l-għajnuna tal-gvernijiet reġjonali u lokali; jistieden lill-Kummissjoni, għaldaqstant, tinkoraġġixxi lill-awtoritajiet lokali u reġjonali u tiffaċilitalhom il-kompitu tal-implimentazzjoni ta' sistemi tat-trasport intelliġenti u kooperattivi fir-reġjuni periferiċi u ultraperiferiċi, anqas żviluppati, gżejjer u reġjuni oħrajn b'densità baxxa tal-popolazzjoni; jinnota li l-istrateġija għas-sistemi tat-trasport intelliġenti u kooperattivi għadha essenzjalment immarata lejn l-istadji intermedji fuq terminu medju lejn it-trasport awtomatiku; jitlob li l-Kummissjoni tfassal ukoll xenarji u miżuri għall-iżvilupp f'perspettiva itwal, fid-direzzjoni ta' trasport kompletament awtomatiku, peress li fl-aħħar mill-aħħar dan huwa qasam li, fit-tul, ser ikun l-aktar ta' benefiċċju għas-soċjetà u l-ekonomija; jitlob li l-fondi neċessarji għal dan l-għan ikunu disponibbli wkoll wara l-2019; jitlob lill-Kummissjoni biex flimkien mal-miżuri elenkati fil-Komunikazzjoni, li huma kompletament orjentati lejn it-trasport bit-triq u bi skadenzi qosra ħafna, għandhom jiġu previsti wkoll dispożizzjonijiet relatati ma' modi oħra tat-trasport, l-intermodalità u applikazzjoni usa' għal perjodu itwal; jeħtieġ li l-Kummissjoni tfassal approċċ fit-tul, usa' u aktar komprensiv, imsejjes fuq il-kunċetti tal-"mobbiltà bħala servizz", it-"trasport minn bieb sa bieb" u tal-impatt pożittiv tagħhom fuq l-iżvilupp ekonomiku, l-inklużjoni soċjali, kif ukoll rigward it-"trasport b'livell baxx ta' emissjonijiet"; jitlob lill-Kummissjoni tiddikjara liema huma, b'mod konkret, l-istadji li għandhom jitwettqu u l-miżuri li għandhom jittieħdu fid-diversi xenarji; jitlob li l-Kummissjoni tiżviluppa programm ta' komunikazzjoni biex jintrebaħ l-appoġġ tal-opinjoni pubblika; jixtieq li l-bliet u r-reġjuni kif ukoll ir-rappreżentanti tagħhom, bħall-Kumitat Ewropew tar-Reġjuni, jiġu involuti fl-iżviluppi ulterjuri tal-politika Ewropea b'rabta mas-sistemi tat-trasport intelliġenti u kooperattivi; huwa tal-fehma li l-interoperabilità bejn il-modi differenti ta' trasport tirrikjedi azzjonijiet komplementari, kemm għat-trasport tal-merkanzija kif ukoll għat-trasport tal-persuni. Il-flussi tal-informazzjoni għandhom ikunu jistgħu jiġu konnessi flimkien iżda biex jinkiseb dan hemm bżonn li mhux biss jiġu kkoordinati s-sistemi ta' komunikazzjoni (5G jew oħrajn tal-istess tip): jeħtieġ ukoll li tiġi identifikata d-data tat-tipi differenti ta' trasport. F'dan il-proċess, kemm l-awtoritajiet lokali u reġjonali kif ukoll entitajiet privati (manifatturi tal-vetturi, operaturi tas-sistema ta' navigazzjoni, fornituri tas-servizz ta' mobbiltà, eċċ.) jiksbu data, iżda dawn tal-aħħar mhumiex mitluba jagħmlu d-data tagħhom disponibbli f'forma anonima għal utenti oħra, bħall-operaturi tal-infrastruttura. Madankkollu, sabiex tiġi żgurata ġestjoni tat-traffiku sikura u effettiva u biex iħaddmu l-infrastruttura tagħhom, l-operaturi tal-infrastruttura – li f'ħafna każijiet huma awtoritajiet lokali u reġjonali – huma dipendenti fuq informazzjoni li hija kompleta u aġġornata kemm jista' jkun. Il-Komunikazzjoni ma tindirizzax dan l-element ewlieni ta' żvelar reċiproku u disponibbiltà tad-data, li bħalissa japplika biss għall-għoti ta' data minn awtoritajiet pubbliċi lil entitajiet privati (Direttiva 2003/98/KE dwar l-użu mill-ġdid ta' informazzjoni tas-settur pubbliku); jeħtieġ li flimkien ma' dawk il-miżuri li l-Komunikazzjoni telenka fil-qasam tat-teknoloġiji tal-komunikazzjoni, jiġu previsti wkoll miżuri għall-organizzazzjoni ta' ktajjen ta' informazzjoni. Fil-fatt, mhuwiex biss il-mod ta' komunikazzjoni li huwa importanti iżda wkoll, u fuq kollox, il-kontenut tal-komunikazzjoni; jinnota li fl-aħħar mill-aħħar, ċerti aspetti tal-ktajjen tal-informazzjoni, bħall-aċċessibbiltà jew id-disponibbiltà tad-data dwar il-vetturi, biex nieħdu dawn l-eżempji biss, jistgħu jiġu indirizzati biss fil-livell internazzjonali jew Ewropew, jinnota barra minn hekk li huwa madankollu wkoll, u fuq kollox, l-appoġġ tal-awtoritajiet lokali u reġjonali u l-kooperazzjoni tagħhom li huma indispensabbli jekk irridu niżguraw id-disponibbiltà tal-informazzjoni minn sistemi lokali u reġjonali tal-ġestjoni tat-traffiku; jinnota li l-interoperabbiltà teżiġi mhux biss li jittieħdu dispożizzjonijiet fil-qasam tat-teknoloġiji tal-informazzjoni u l-komunikazzjoni iżda wkoll li jitwettqu adattamenti fl-infrastruttura fiżika; jistieden lill-Kummissjoni Ewropea tipprovdi informazzjoni f'waqtha lill-awtoritajiet lokali u reġjonali dwar din il-kwistjoni. Għandu jsir investiment fl-infrastruttura lokali u reġjonali b'tali mod li tissodisfa r-rekwiżiti tas-sistemi tat-trasport intelliġenti u kooperattivi. Barra minn hekk, tinħtieġ uniformità akbar għall-finijiet tal-interoperabbiltà; jinnota li l-interoperabilità bejn il-modi differenti ta' trasport fl-Ewropa teħtieġ li l-UE tagħti attenzjoni akbar lill-importanza li għandhom in-nodi tat-trasport għas-sistemi tat-trasport intelliġenti u kooperattivi, bħalma huma l-istazzjonijiet u t-terminals, u josserva li dawn huma lokalizzati fuq kollox fiż-żoni urbani u l-bliet; jitlob lill-Kummissjoni biex f'kooperazzjoni mal-awtoritajiet lokali u reġjonali (u r-rappreżentanti tagħhom), tidentifika u tillokalizza l-punti ta' konġestjoni li jirrappreżentaw in-nodi tat-trasport meta mqabbla mas-sistemi tat-trasport intelliġenti u kooperattivi u tiżviluppa miżuri biex teliminahom; jappoġġja l-idea li sabiex tinkiseb sistema interoperabbli, huwa mixtieq li l-UE tfassal leġislazzjoni fil-qasam tal-istandards u li tilleġisla u tirregola fil-qasam tas-sistemi ta' komunikazzjoni u tekniċi; jitlob lill-Kummissjoni tiżgura li l-awtoritajiet lokali u reġjonali (jew ir-rappreżentanti tagħhom) jiġu involuti mill-qrib fit-tfassil tal-qafas leġislattiv, fid-dawl tal-importanza tar-rwol tagħhom għat-tnedija tas-sistemi tat-trasport intelliġenti u kooperattivi; iqis li kemm biex jiġu implimentati s-sistemi tat-trasport intelliġenti u kooperattivi kif ukoll biex jintlaħqu l-għanijiet finali tal-implimentazzjoni ta' trasport awtomatizzat sostenibbli, tal-mobbiltà bħala servizz u t-trasport minn bieb sa bieb, huwa indispensabbli li, flimkien mad-dispożizzjonijiet regolatorji, jittieħdu wkoll u fuq kollox, il-miżuri li ġejjin fil-livell Ewropew: koordinazzjoni: jeħtieġ li tiġi żgurata koordinazzjoni akbar bejn id-diversi pakketti ta' miżuri tal-UE li huma marbuta flimkien, kif ukoll bejn il-Kummissjoni Ewropea u l-awtoritajiet lokali u reġjonali; faċilitar tal-ħolqien u l-esperimentazzjoni: jekk, sa ċertu punt, l-iżviluppi attwali lejn is-sistemi tat-trasport intelliġenti u kooperattivi huma mqanqla mis-suq u mit-teknoloġija, jeħtieġ li l-awtoritajiet pubbliċi jwettqu attivitajiet komplementari fil-livelli kollha biex dawn is-sistemi tat-trasport intelliġenti u kooperattivi jiġu estiżi f'sitwazzjonijiet tat-traffiku u modi tat-trasport differenti; riċerka: din tikkonċerna kemm l-adattamenti indispensabbli għall-infrastruttura fiżika kif ukoll l-iżvilupp ta' xenarji differenti, minkejja l-livell għoli ta' inċertezza fir-rigward tal-iżvilupp ta' perspettivi fil-perjodu twil; monitoraġġ u evalwazzjoni: għall-passi li jmiss, wara l-2019, jeħtieġ li jiġu definiti minn issa r-regoli li skonthom ser jiġu monitorjati u evalwati l-implimentazzjoni tal-miżuri tal-lista ta' Jum 1 u Jum 1.5, l-aċċettazzjoni mis-suq u mill-pubbliku ġenerali, l-iżvilupp tekniku u l-istat attwali skont it-tipi differenti ta' reġjuni (urbani u rurali), it-tipi differenti ta' infrastruttura (nazzjonali jew internazzjonali, reġjonali u lokali) u l-modalitajiet (bit-triq, bil-ferrovija, bl-ajru), kif ukoll fi ħdan it-trasport tal-merkanzija u tal-passiġġieri; il-monitoraġġ għandu jkun kontinwu, bil-għan li jiġi identifikat minn fost ix-xenarji possibbli, dak li effettivament iseħħ; komunikazzjoni: biex tinħoloq l-aċċettazzjoni, tinħtieġ komunikazzjoni mmirata, flimkien mal-feedback li timmira lill-awtoritajiet lokali u reġjonali, biex tinkiseb l-interoperabbiltà bejn ir-reġjuni, u, bl-għajnuna tagħhom, timmira wkoll il-pubbliku ġenerali; jinnota li filwaqt li l-Komunikazzjoni tal-Kummissjoni tikkunsidra b'mod ġustifikat il-kooperazzjoni internazzjonali bejn l-Istati, għadd tajjeb ta' azzjonijiet neċessarji biex jinkisbu s-sistemi tat-trasport intelliġenti u kooperattivi jseħħu – jew għandhom iseħħu – fil-livell lokali u reġjonali. Jinħtieġ għalhekk li d-deċiżjonijiet jittieħdu f'livelli differenti u minn awtoritajiet differenti. Dawn għandhom jittieħdu bir-reqqa, u għalhekk tinħtieġ komunikazzjoni kontinwa u ta' kwalità bejn il-Kummissjoni Ewropea u l-awtoritajiet lokali u reġjonali; jitlob għal miżuri li jipprovdu protezzjoni xierqa tad-data personali u l-privatezza tal-utenti, li huma fatturi determinanti għas-suċċess tat-tnedija ta' vetturi kooperattivi, konnessi u awtomatizzati; jitlob għaldaqstant li l-Kummissjoni tħeġġeġ il-kooperazzjoni internazzjonali bejn l-awtoritajiet lokali u reġjonali minn pajjiżi differenti, sabiex kemm jista' jkun ikunu jistgħu joħolqu interkonnessjoni bejn il-proġetti, it-testijiet u l-esperimenti tagħhom u jaqsmu l-għarfien tagħhom; jitlob li jiġi żviluppat u propost approċċ speċifiku għal dan l-għan, pereżempju abbażi tal-mudell tal-Impriża Konġunta taċ-Ċelloli tal-Fjuwil u l-Idroġenu, fejn l-intrapriżi u l-awtoritajiet lokali u reġjonali impenjati b'mod attiv ikunu f'kooperazzjoni appoġġjata mill-Kummissjoni Ewropea. Brussell, l-10 ta' Ottubru 2017. Micaela Fanelli (IT/PSE) Sindku ta' Riccia fil-Provinċja ta' Campobasso Dokument ta' Riflessjoni dwar il-ġestjoni tal-globalizzazzjoni IL-KUMITAT EWROPEW TAR-REĠJUNI jirrikonoxxi li s'issa l-Kummissjoni ħadet approċċ komprensiv u informat dwar din il-kwistjoni, notevolment billi, fl-14 ta' Settembru 2017, ippreżentat miżuri ta' segwitu rapidu dwar id-Dokument ta' Riflessjoni f'forma ta' pakkett dwar il-kummerċ li jippreżenta qafas Ewropew li jiskrinja l-investiment dirett barrani kif ukoll qorti tal-investiment multilaterali permanenti. Dan il-pakkett dwar il-kummerċ ser ikun is-suġġett ta' opinjoni separata mill-KtR. Jinsisti madankollu dwar il-ħtieġa li l-Kummissjoni ssegwi approċċ olistiku fir-rigward tal-globalizzazzjoni, li jinkludi, b'mod partikolari, il-politika soċjali u l-politiki dwar il-kapital uman u l-innovazzjoni kif ukoll il-migrazzjoni internazzjonali, it-tibdil demografiku u l-effetti tiegħu marbutin mal-ispazju; jilqa' b'sodisfazzjon ukoll ir-rappreżentazzjoni bilanċjata tal-isfidi u l-opportunitajiet tal-globalizzazzjoni fid-Dokument ta' Riflessjoni dwar il-ġestjoni tal-globalizzazzjoni. Il-globalizzazzjoni kkontribwiet għat-tkabbir ekonomiku f'ħafna reġjuni tad-dinja, u b'hekk tejbet ukoll l-istandard tal-għajxien ta' ħafna ċittadini Ewropej. Iżda mhux ir-reġjuni kollha u s-sezzjonijiet kollha tal-popolazzjoni bbenefikaw bl-istess mod mill-effetti tal-globalizzazzjoni. Barra minn hekk, ħafna persuni mhumiex ċerti dwar il-bidliet kbar li qed iseħħu. L-UE għandha tkompli taqdi rwol attiv fit-tiswir tal-proċess tal-globalizzazzjoni u tagħmel użu attiv mill-opportunitajiet li toffri. L-għan għandu jkun li tiġi żgurata distribuzzjoni aktar ġusta tal-opportunitajiet tal-globalizzazzjoni, kemm fi ħdan l-UE kif ukoll globalment; jenfasizza r-rwol ewlieni li jaqdu l-kunsiderazzjonijiet strateġiċi dwar il-finanzi, il-pilastru soċjali u l-politika ta' koeżjoni sabiex jippermettu lill-Kummissjoni twieġeb b'mod aktar kostruttiv għall-isfidi tal-globalizzazzjoni, u jenfasizza l-urġenza għal koordinazzjoni akbar u aħjar ta' dawk l-aspetti; jappoġġja l-intenzjoni tal-Kummissjoni li taħdem flimkien mal-imsieħba internazzjonali biex issaħħaħ il-governanza globali għal distribuzzjoni aktar ġusta tal-opportunitajiet tal-globalizzazzjoni. L-aċċettazzjoni ta' politiki internazzjonali teħtieġ li tiġi mtejba permezz ta' involviment akbar fid-diskussjonijiet demokratiċi, proċess li jieħu ż-żmien u jirrikjedi tfassil adatt. F'dan ir-rigward, l-UE tista' tagħmel użu tajjeb tal-esperjenzi tagħha tal-proċess ta' integrazzjoni Ewropea, u jaħtaħdem favur ordni dinji, paċifiku u multilaterali bbażat fuq regoli robusti; jenfasizza, madankollu, li meta jiġu diskussi l-effetti inugwali tal-globalizzazzjoni fuq is-swieq tax-xogħol, id-dokument ma jindirizzax b'mod adatt kwistjonijiet ta' kif dawn l-effetti jvarjaw madwar ir-reġjuni tal-Unjoni, l-interazzjonijiet tagħhom mal-kriżi u mal-politiki ta' awsterità, u r-rilevanza tal-fenomeni ta' "skills-inflation" u nuqqas ta' impjieg tas-saffi tal-forza tax-xogħol li għandhom livelli ta' edukazzjoni superjuri – speċjalment fost il-ġenerazzjonijiet żgħażagħ – u kif dan jorbot mat-tnaqqis fl-impjieg fost il-ħaddiema b'livell ta' ħiliet aktar baxx; itenni l-fehma qawwija tiegħu li t-tkabbir ma jistax jimxi id f'id mal-inugwaljanzi u l-esklużjoni soċjali, u jfakkar li l-Artikolu 3(3) tat-TUE tal-UE għandu impenn li jibni ekonomija tas-suq soċjali kompetittiva ħafna, bl-għan ta' impjieg għal kulħadd u progress soċjali; madankollu, jenfasizza, li l-Artikolu 9 tat-TFUE, jiġifieri, "il-klawsola soċjali" orizzontali ta' dak it-Trattat, titlob lill-UE tqis ir-rekwiżiti marbuta mal-garanzija ta' livell adatt ta' protezzjoni soċjali u l-ġlieda kontra l-esklużjoni soċjali fil-politiki u l-attivitajiet kollha tagħha; itenni l-importanza ta' approċċ imġedded u msaħħaħ ibbażat fuq il-post għall-politiki Ewropej li jippermetti governanza effikaċi tal-proċessi ta' riorganizzazzjoni u ta' agglomerazzjoni territorjali ikkawżati mill-integrazzjoni ġenerali tas-swieq. Din ir-riorjentazzjoni, li hija diġà ċentrali għall-politika ta' koeżjoni, hija essenzjali biex timmitiga ż-żieda fl-inugwaljanzi soċjoterritorjali li seħħew fiż-żoni metropolitani u urbani u bejn dawn iż-żoni u dawk rurali; l-impatt negattiv ta' dawn l-inugwaljanzi fuq il-livelli ta' benessri soċjali jistgħu jipperikolaw l-ekwilibriju politiku u istituzzjonali tal-Unjoni. jilqa' bi pjaċir l-impenn tal-Kummissjoni biex tiżdied it-trasparenza fil-proċessi ta' negozjati kummerċjali. Jistieden lill-Kummissjoni Ewropea biex tiżgura li, meta tkun involuta f'negozjati u fil-proċess tat-teħid tad-deċiżjonijiet relatati ma' ftehimiet kummerċjali, tkun f'kuntatt b'mod effettiv mal-livelli kollha tal-gvern u mal-partijiet interessati meta tkun qed tistabbilixxi pożizzjoni komuni tal-UE u tikkomunika r-riżultati tan-negozjati b'mod effettiv. Jistieden ukoll lill-Istati Membri biex minn issa jżidu t-trasparenza fl-istadju meta l-għanijiet tal-politika tal-kummerċ jiġu fformulati għal negozjati kummerċjali speċifiċi; jirrimarka li skont l-Artikolu 3(1) tat-TFUE, il-politika kummerċjali komuni hija fost il-kompetenzi esklużivi tal-UE. Madankollu, fejn in-negozjati tal-kummerċ ikopru wkoll oqsma ta' kompetenzi kondiviżi mal-Istati Membri, it-tqassim tal-kompetenzi f'dawk il-kompetenzi għandu jiġi ċċarat ukoll fl-iktar stadju kmieni possibbli anke b'referenza għall-prinċipju tas-sussidjarjetà; iqis li l-Kummissjoni u l-Istati Membri għandhom jadottaw miżuri biex jiżguraw li l-awtoritajiet lokali u reġjonali jiġu involuti fil-proċessi ta' negozjar kummerċjali jistieden lill-Kummissjoni tikseb il-miri tal-Aġenda 2030 għall-Iżvilupp Sostenibbli permezz tal-Konsensus Ewropew ġdid dwar il-politiki tal-iżvilupp. Il-ġlieda kontra l-kawżi strutturali tal-faqar u l-inugwaljanzi globali li dejjem qed jikbru tista' tikkontribwixxi wkoll biex jitnaqqsu l-kawżi tal-migrazzjoni jinnota li l-akbar sehem tat-tkabbir dinji se jiġi minn barra l-UE fil-futur. Fl-istess ħin, l-ostakli tariffarji diġà tnaqqsu b'mod konsiderevoli permezz ta' ftehimiet multilaterali u bilaterali. Jistenna għaldaqstant li ssir aktar pressjoni fuq l-ostakli nontariffarji (ONT) u kwistjonijiet regolatorji. Madankollu, id-dritt tal-awtoritajiet Ewropej u l-awtoritajiet nazzjonali, reġjonali u lokali li jirregolaw fl-interess pubbliku, kif ukoll ir-rwol u d-diskrezzjoni wiesgħa tal-awtoritajiet nazzjonali, reġjonali u lokali fl-organizzazzjoni u l-provvediment ta' servizzi ta' interess ekonomiku ġenerali, xorta għandhom jiġu rrispettati b'mod sħiħ. Il-kooperazzjoni regolatorja m'għandhiex iddgħajjef il-proċessi leġislattivi demokratiċi; jilqa' bi pjaċir l-approċċ tal-Kummissjoni biex tippromovi t-tkabbir sostenibbli u l-ħolqien ta' impjiegi f'pajjiżi li qed jiżviluppaw permezz tat-tisħiħ tal-kooperazzjoni mas-settur privat fil-qafas tal-Pjan ta' Investiment Estern propost, li jagħmel parti mill-Fond Ewropew għall-Iżvilupp Sostenibbli. F'dan il-kuntest, għandhom jinħolqu strumenti adegwati biex jiġi żgurat li l-investiment privat ikollu impatt sostenibbli u ġust, fl-interessi wkoll tal-pajjiżi li qed jiżviluppaw u mhux orjentati biss għal skopijiet ta' qligħ; jenfasizza li fl-Opinjoni tagħha 2/2015, il-Qorti tal-Ġustizzja tqis li "(...) il-liberalizzazzjoni (...) tal-kummerċ (hija) soġġetta għall-kundizzjoni li l-Partijiet jikkonformaw mal-obbligi internazzjonali rigward il-protezzjoni soċjali tal-ħaddiema u l-protezzjoni ambjentali" (paragrafu 166). Iqis għalhekk li d-direttivi ta' negozjati għan-negozjar ta' ftehimiet ta' kummerċ ħieles għandhom iżommu r-rekwiżit ta' Valutazzjonijiet tal-Impatt dwar is-Sostenibbiltà li jsiru minn qabel. Il-ftehimiet kummerċjali għandhom jirrispettaw l-istandards regolatorji eżistenti u l-liġijiet tax-xogħol li għandhom ikunu soġġetti għal kapitolu distint fl-FTAs tal-futur; jappoġġja lill-Kummissjoni fl-għan tagħha li taħdem favur ordni dinji paċifiku, multilaterali u bbażat fuq regoli robusti. Dan jinkludi l-implimentazzjoni effettiva u l-iżvilupp ulterjuri trasparenti ta' ftehimiet kummerċjali u l-konformità magħhom sabiex tkun żgurata kompetizzjoni ġusta, jissaħħu d-drittijiet fundamentali tax-xogħol f'konformità mat-tmien standards ewlenin tax-xogħol tal-Organizzazzjoni Internazzjonali tax-Xogħol (ILO), u jiġu ssalvargwardjati l-istandards Ewropej għoljin tal-protezzjoni, partikolarment fir-rigward tan-Nofsinhar Globali; jistieden lill-Kunsill biex jilħaq ftehim malajr dwar ir-riforma tal-istrumenti għad-difiża tal-kummerċ u b'mod partikolari dwar il-metodoloġija ġdida tal-antidumping. Barra minn hekk, abbażi tal-Artikolu XXI tal-Ftehim dwar l-Anti-Dumping (GATT agreement), kif ukoll l-Artikoli 65 u 346 tat-TFUE, jitlob l-armonizzazzjoni tal-kriterji għad-definizzjoni ta' "investimenti strateġiċi" f'termini ta' valur (livelli limiti tal-intervent) u ta' setturi, meta s-sigurtà pubblika tkun mhedda u meta l-imsieħba kummerċjali ma jiggarantixxux ir-reċiproċità; Jilqa' f'dan il-kuntest il-filosofija tal-proposta għal Regolament ippreżentata mill-Kummissjoni fit-13 ta' Settembru dwar l-iskrinjar tal-investiment barrani f'setturi strateġiċi tal-UE bħala pass importanti lejn kundizzjonijiet ekwi fl-Ewropa u protezzjoni aħjar, b'mod partikolari fil-każ ta' akkwisti korporattivi fl-UE minn intrapriżi kkontrollati mill-istat ta' pajjiż terz; jinnota li fil-konklużjoni ta' ftehimiet ta' kummerċ ħieles ulterjuri għandha tingħata attenzjoni biex jiġu rispettati l-istandards għoljin applikati fl-UE, bħal fl-oqsma tal-protezzjoni tal-konsumatur, il-protezzjoni ambjentali u tan-natura, jew il-protezzjoni tad-data; jenfasizza li bħala ekonomija orjentata lejn l-esportazzjoni, l-UE tista' biss tiggwadanja meta tinkludi l-akkwist pubbliku fil-ftehimiet ta' kummerċ internazzjonali. L-UE diġà hija waħda mill-iktar ekonomiji miftuħin fid-dinja f'dan il-qasam minħabba l-Ftehim tad-WTO dwar l-Akkwisti tal-Gvern. Il-ftuħ asimettriku ulterjuri tas-swieq tal-akkwist pubbliku ma jkunx jagħmel sens. Madankollu, id-diskrepanza kbira bejn il-ftuħ tas-swieq tal-akkwist pubbliku tal-UE u l-prattiki restrittivi mill-imsieħba kummerċjali ewlenin u l-fatt li ma hi garantita ebda reċiproċità fil-ftuħ, ifissru li għandha titqies inizjattiva voluntarja u mhux vinkolanti fi ħdan l-UE simili għall-Karta "Buy from European Regions Charter" (Karta dwar l-akkwist minn reġjuni Ewropej), li tkun tappoġġja l-prodotti lokali u reġjonali ta' kwalità għolja fl-Ewropa. Inizjattiva bħal din tista', pereżempju, tikkjarifika kif jistgħu jiġu inkoraġġiti l-prodotti "Made in European Regions". Il-KtR itenni wkoll it-talba li ilu jagħmel lill-Kummissjoni biex tippreżenta proposta leġislattiva dwar l-estensjoni tal-protezzjoni tal-indikazzjoni ġeografika għal prodotti mhux agrikoli; jenfasizza li l-persentaġġ ta' SMEs involuti f'attivitajiet internazzjonali għadu baxx ħafna; jirrikonoxxi l-importanza ta' diplomazija ekonomika tal-UE sabiex isir użu sħiħ ta' dan il-potenzjal mhux sfruttat u jenfasizza l-ħtieġa għal koordinazzjoni aħjar bejn l-UE, l-Istati Membri, l-awtoritajiet lokali u reġjonali u l-istituzzjonijiet finanzjarji bħall-Bank Ewropew tal-Investiment (BEI) sabiex jingħelbu ostakli persistenti għall-aċċess għas-suq u għal użu aħjar tan-netwerk ta' Delegazzjonijiet tal-UE fid-dinja kif ukoll il-Kmamar Ewropej tal-kummerċ u l-industrija; iqis li l-UE għandha tistabbilixxi t-trasparenza, il-korrettezza u l-effiċjenza tat-taxxa fost l-ogħla prijoritajiet tal-politika kummerċjali tagħha u tiżgura li jkun hemm armonizzazzjoni dinjija fl-implimentazzjoni ta' standards komuni bħal dawk proposti mill-OECD permezz tal-inizjattiva dwar l-Erożjoni tal-Bażi u Trasferiment tal-Profitt (BEPS); jappoġġja wkoll it-talba f'dak li għandu x'jaqsam ma' politika fiskali li fil-kuntest tal-kontinwità tal-proposti tal-Kummissjoni għal Direttivi dwar Bażi għat-Taxxa Korporattiva Konsolidata Komuni, il-Kummissjoni għandha tipproponi li tiġi stabbilita l-hekk imsejħa "equalisation tax" fuq il-fatturat miksub minn kumpaniji diġitali fl-Ewropa, li tkun ibbażata fuq l-Artikolu 116 TFUE, sabiex tiġi evitata distorsjoni tal-kundizzjonijiet tal-kompetizzjoni fis-suq uniku; jesprimi tħassib, minkejja l-analiżi konsiderevoli li saret mill-Eurofound partikolarment permezz tal-Osservatorju Ewropew tar-Rilokalizzazzjoni (European Reshoring Monitor), dwar in-nuqqas ta' għodod adatti biex, permezz ta' data konkreta, jitkejjel l-impatt possibbilment asimmetriku tal-globalizzazzjoni fil-livell reġjonali u, għalhekk, itenni s-sejħa tiegħu biex, qabel it-tnedija tan-negozjati kummerċjali, isiru valutazzjonijiet sistematiċi tal-impatt territorjali mill-Kummissjoni f'kooperazzjoni mal-KtR u ċ-Ċentru ta' Għarfien dwar Politiki Territorjali tal-JRC; jenfasizza li, kif iddikjarat fid-dokumenti tal-Kummissjoni, it-trasformazzjoni ekonomika ewlenija ssir fil-livell lokali, fejn jinteraġixxu l-industrija u l-persuni. Għalhekk il-prijorità għandha tkun li niffukaw fuq il-ħtiġijiet ta' investiment fil-livell lokali u reġjonali bil-għan li r-reġjuni kollha jkunu jistgħu jibbenefikaw mis-suq intern u jkunu ppreparati aħjar sabiex jindirizzaw l-isfidi tal-globalizzazzjoni. Il-Fondi Strutturali u ta' Investiment Ewropej, b'mod partikolari l-Fond Ewropew għal Investimenti Strateġiċi, għandhom ikunu kkoordinati biex ir-reġjuni jiġu megħjuna fl-istrateġiji tagħhom ta' speċjalizzazzjoni "intelliġenti", u jkunu effettivament aċċessibbli għar-reġjuni kollha permezz ta' proċess gradwali ta' innovazzjoni, li għandu jinkludi lill-atturi kollha tat-territorju; jesprimi tħassib dwar it-telf ta' impjiegi, li jirriżulta mir-rilokazzjoni ta' intrapriżi Ewropej lejn territorji 'l barra mill-Ewropa b'rekwiżiti mnaqqsa fl-oqsma soċjali, fiskali u ambjentali; jenfasizza li l-Pilastru Ewropew tad-Drittijiet Soċjali jista' jikkontribwixxi għat-titjib tal-kundizzjonijiet tal-għajxien u tax-xogħol u l-ġlieda kontra l-faqar jekk dan jissarraf f'miżuri konkreti ta' segwitu leġislattiv u jekk ir-rwol u l-profil tal-indikaturi soċjali jissaħħu fi ħdan is-Semestru Ewropew; filwaqt li l-migrazzjoni legali ta' ħaddiema tas-sengħa minn pajjiżi terzi tikkontribwixxi għat-tkabbir sostenibbli tal-ekonomija tal-UE, huwa importanti li jitqies l-impatt negattiv li dan l-eżodu ta' mħuħ għandu fuq l-iżvilupp ekonomiku futur tal-pajjiżi msieħba; itenni l-ħtieġa li tissaħħaħ il-kapaċità tal-politika ta' koeżjoni kemm biex timmitiga l-effetti negattivi tal-globalizzazzjoni madwar l-Ewropa kif ukoll biex tiżviluppa l-effetti pożittivi permezz tat-tfassil u l-implimentazzjoni ta' strateġiji ta' żvilupp li jgħinu biex l-ekonomija tal-Ewropa issir aktar kompetittiva, sostenibbli u reżiljenti; għal dan il-għan, jenfasizza l-ħtieġa għal investiment fir-rwol tal-awtoritajiet lokali u fil-kapaċità tagħhom biex jimmobilizzaw ir-riżorsi essenzjali – l-informazzjoni, l-għarfien espert u l-leġittimità – sabiex jiġu żviluppati dawn l-istrateġiji, b'attenzjoni partikolari għar-reġjuni li huma l-aktar vulnerabbli għall-isfidi mill-kompetizzjoni internazzjonali (id-dritt territorjali għall-globalizzazzjoni); jenfasizza l-kontribut li jsir mill-migranti lejn l-ekonomiji tal-pajjiżi ospitanti tagħhom; jappella għal aktar enfasi fuq l-integrazzjoni tagħhom b'mod effettiv permezz tal-edukazzjoni u t-taħriġ vokazzjonali; jiddispjaċih li fid-dokument, il-ħtieġa li tittejjeb il-kapaċità istituzzjonali fil-livelli kollha ta' gvern mhix speċifikata bħala prerekwiżit fundamentali għal implimentazzjoni effettiva tal-istrumenti kollha li għandhom l-għan li jrawmu l-iżvilupp territorjali, u jiġbed l-attenzjoni għall-fatt li l-analiżi tal-KtR turi li 53 % tar-rakkomandazzjonijiet speċifiċi għall-pajjiż tal-2017 iqisu din il-kwistjoni ta' kapaċità, u li l-progress fl-implimentazzjoni kien partikolarment baxx f'dan il-qasam. Itenni l-appell tiegħu għal Kodiċi ta' Kondotta li jagħti dimensjoni territorjali lis-Semestru Ewropew, li huwa l-għodda prinċipali għal koordinazzjoni tal-politika ekonomika u fiskali fil-livell tal-UE, iżda li ma jrendix dak li wiegħed minħabba l-implimentazzjoni batuta tar-rakkomandazzjonijiet speċifiċi għall-pajjiż u sens ta' sjieda dgħajjef; jenfasizza l-kontribut li l-Aġenda Urbana għall-UE – il-Patt ta' Amsterdam – toffri sabiex jiġu żviluppati l-politiki dwar l-iżvilupp reġjonali, u jissuġġerixxi li jissaħħu aktar l-istrumenti għall-implimentazzjoni tagħha (URBACT, l-Azzjonijiet Innovattivi Urbani, il-Patt tas-Sindki, Bliet u Komunitajiet Intelliġenti) u fl-istess ħin jistieden lill-Kummissjoni tiżgura użu akbar tal-istrumenti ewlenin tal-politika ta' koeżjoni bħalma huma l-Investiment Territorjali Integrat (ITI) u l-Iżvilupp Lokali Mmexxi mill-Komunità (CLLD), li rari ntużaw sal-lum; jistieden lill-Kummissjoni, biex meta tkun qed tiżviluppa aktar il-FEG, tagħti attenzjoni partikolari lir-reġjuni u l-muniċipalitajiet li qed jintlaqtu partikolarment ħażin mill-effetti negattivi tal-globalizzazzjoni, sabiex ma jibqgħux lura bħala "telliefa tal-proċess tal-globalizzazzjoni. L-iżviluppi li ġġib magħha l-globalizzazzjoni għandhom ikunu ta' benefiċċju għaċ-ċittadini kollha tal-UE; jistieden lill-Kummissjoni biex tiżviluppa aktar il-kunċett ta' "reżiljenza territorjali" filwaqt li tippreżenta paradigma Ewropea li gradwalment tinfluwenza l-politiki individwali tal-Unjoni Ewropea. Fl-iżvilupp ta' din il-paradigma għandhom jiġu kkunsidrati kwistjonijiet ewlenin bħalma huma d-diversifikazzjoni tal-bażijiet territorjali u ekonomiċi tal-produzzjoni, l-iżvilupp ta' relazzjonijiet istituzzjonali bejn iż-żoni urbani, suburbani u rurali, it-trasformazzjoni sostenibbli taċ-ċikli tar-riżorsi, il-kapaċità ta' reazzjoni għal riskji u sfidi emerġenti bħat-tibdil fil-klima, u l-iżvilupp proattiv tal-kapital soċjali fil-livell lokali. Brussell, l-10 ta' Ottubru 2017. Marcin Ociepa (PL/KRE), President tal-Kunsill Muniċipali ta' Opole Komunikazzjoni Konġunta lill-Parlament Ewropew u lill-Kunsill — Approċċ Strateġiku għar-Reżiljenza fl-azzjoni esterna tal-UE IL-KUMITAT EWROPEW TAR-REĠJUNI jilqa' l-Komunikazzjoni tal-Kummissjoni dwar Approċċ Strateġiku għar-Reżiljenza fl-azzjoni esterna tal-UE (JOIN(2017) 21 final), u b'mod partikolari l-enfasi fuq ir-rwol importanti tal-awtoritajiet lokali u reġjonali bħala atturi ewlenin fit-tisħiħ tar-reżiljenza fil-viċinat tal-UE abbażi tal-prinċipji tas-sussidjarjetà u tal-proporzjonalità; jinnota madankollu li l-enfasi fuq ir-rwol tagħhom għandha tissarraf f'miżuri politiċi tanġibbli mill-Unjoni Ewropea u l-Istati Membri tagħha, billi pereżempju l-awtoritajiet lokali u reġjonali tal-pajjiżi msieħba tal-UE, kif ukoll l-assoċjazzjonijiet tagħhom, jiġu involuti fl-azzjoni esterna tal-UE, filwaqt li jiġi appoġġjat il-bini tal-kapaċità tal-awtoritajiet lokali u reġjonali f'diversi oqsma ta' politika, eċċ. Jaqbel mad-definizjoni ta' reżiljenza stipulats fid-dokument dwar l-Istrateġija Globali tal-UE (EUGS), iżda jistieden lill-Kummissjoni biex tagħraf li l-awtoritajiet lokali u reġjonali jibnu soċjetajiet reżiljenti u huma l-pedament ta' demokrazija stabbli, fejn il-pajjiżi jiġu megħjuna jsiru aktar reżiljenti. Jemmen li l-approċċ strateġiku tal-UE għandu josserva l-prinċipju minn isfel għal fuq u għandu wkoll jassisti u jiffaċilita l-iskambju ta' prattiki tajba fost l-Istati Membri tal-UE u l-awtoritajiet lokali u reġjonali tal-pajjiżi ġirien. jappoġġja bis-sħiħ l-estensjoni tal-miżuri għat-tisħiħ tar-reżiljenza, b'konformità mal-Istrateġija Globali tal-UE, b'enfasi partikolari primarjament fuq ir-relazzjonijiet mal-viċinat tal-Lvant u tan-Nofsinhar tal-UE, iżda wkoll fuq ir-relazzjonijiet ma' dawk il-pajjiżi terzi li magħhom l-Istati Membri tal-UE għandhom rabta ta' kooperazzjoni preferenzjali. jenfasizza l-ħtieġa li jiġu żviluppati strumenti adegwati, effiċjenti u flessibbli ta' għajnuna finanzjarja u teknika għat-tibdil li qiegħed iseħħ, u li ħafna minnhom jeħtieġ li jintużaw sabiex jiġu implimentati miżuri konkreti li għandhom l-għan li jsaħħu r-reżiljenza minflok ikopru l-ispejjeż amministrattivi tal-programm. jenfasizza l-importanza ta' kooperazzjoni effiċjenti bejn l-Unjoni Ewropea u l-organizzazzjonijiet imsieħba bħan-Nazzjonijiet Uniti u l-Fond Monetarju Internazzjonali, peress li lkoll jaqsmu l-għan li jsaħħu r-reżiljenza. jappoġġja l-erba' elementi kostitwenti (analiżi mtejba tar-riskji u l-kawżi tan-nuqqas ta' reżiljenza; monitoraġġ aħjar tal-pressjoni esterna sabiex tkun tista' tittieħed azzjoni minn kmieni; l-integrazzjoni tar-reżiljenza fl-ipprogrammar u l-iffinanzjar tal-azzjoni esterna; l-iżvilupp ta' strateġiji u prattiki internazzjonali dwar ir-reżiljenza) kif ukoll l-10 prinċipji gwida, stabbiliti fl-anness, għal approċċ strateġiku għar-reżiljenza, li jiżguraw li dan l-approċċ jintrabat mal-azzjoni esterna tal-UE u li jidentifikaw l-awtoritajiet lokali u reġjonali bħala atturi indispensabbli, li mingħajrhom ma jkunx possibbli li jingħata kontribut effettiv għall-iżvilupp tal-istrateġija, ta' djalogu dwar il-politika, l-ippjanar tal-għajnuna u l-implimentazzjoni ta' soluzzjonijiet. jinnota li l-kwistjoni tar-reżiljenza għandha tkun inkorporata fil-kuntest rilevanti — il-politiki tal-iżvilupp, l-investiment u l-edukazzjoni — kif ukoll fil-ftehimiet dwar il-kooperazzjoni internazzjonali, u b'hekk ikunu jistgħu jiġu ppjanati aħjar il-miżuri li jsaħħu r-reżiljenza, inkluż miżuri lokali, reġjonali u transkonfinali. jaqbel li t-tisħiħ tar-reżiljenza esterna hija mezz biex jintlaħaq għan, u mhux għan fih innifsu. Għaldaqtant jinħtieġu miżuri fit-tul li jinkludu l-istituzzjonijiet statali, tas-soċjetà u lokali tal-Istati Membri tal-UE kif ukoll tal-pajjiżi msieħba u dan sabiex tissaħħaħ is-sigurtà u jinkiseb l-objettiv ta' stabbiltà dejjiema. huwa tal-opinjoni li l-miżuri fil-qasam tal-migrazzjoni għandhom jiġu kkunsidrati b'mod komprensiv fil-kuntest tar-relazzjoni politika ġenerali tagħna mal-pajjiżi msieħba. Dawn il-miżuri għandhom ikunu bbażati fuq il-prinċipji ta' awtoregolazzjoni tal-imsieħba, il-kooperazzjoni u r-rispett sħiħ tad-dritt umanitarju u dwar ir-refuġjati kif ukoll l-obbligi tad-drittijiet tal-bniedem, inkluż id-dritt għall-protezzjoni. jinnota l-pożizzjoni tal-Kummissjoni Ewropea dwar id-dimensjoni tal-ġeneru u s-setturi partikolarment vulnerabbli, iżda jiġbed l-attenzjoni għall-bżonn li tissaħħaħ b'mod aktar effettiv ir-reżiljenza ta' dawk l-aktar vulnerabbli. L-aktar setturi u gruppi vulnerabbli jistgħu jvarjaw skont il-post fejn jgħixu u anke l-livell ta' theddid jista' jvarja bejniethom. Għalhekk, dawn is-setturi u l-gruppi soċjali sikwit ikollhom bżonn attenzjoni akbar bħala parti mill-isforzi għat-tisħiħ tar-reżiljenza. jistenna li jissaħħu l-miżuri bil-għan li tiġi aċċellerata l-implimentazzjoni tal-Istrateġija Globali tal-UE u jenfasizza l-importanza ta' approċċ ibbażat fuq il-post li jinvolvi lill-awtoritajiet lokali u reġjonali fl-implimentazzjoni tal-għanijiet tal-Istratġija Globali tal-UE b'rabta mal-Għanijiet ta' Żvilupp Sostenibbli, bħala parti mill-Aġenda 2030 għall-Iżvilupp Sostenibbli. jenfasizza r-rwol importanti li jaqdu l-awtoritajiet lokali u reġjonali fit-tisħiħ tar-reżiljenza, peress li huma l-ewwel livell fejn jittieħdu d-deċiżjonijiet u jitfasslu reazzjonijiet f'każ ta' riskju jew theddid; huma wkoll il-livell ta' gvern li huwa l-eqreb taċ-ċittadini u li għandhom jipprovdu bażi għal governanza u demokrazija tajba. L-awtoritajiet lokali huma responsabbli għas-servizzi ta' emerġenza (pulizija, servizzi tat-tifi tan-nar, servizzi mediċi) u għandhom l-aktar għarfien estensiv taż-żona u l-komunità lokali, għaldaqstant għandhom influwenza kbira fuq ir-robustezza u l-kwalità tar-reżiljenza. jirrimarka li l-miżuri kollha mmirati lejn it-tisħiħ tar-reżiljenza kif ukoll il-kooperazzjoni mal-awtoritajiet lokali u reġjonali għandhom jitwettqu f'konformità mal-prinċipji tas-sussidjarjetà u tal-proporzjonalità; jiġbed l-attenzjoni b'mod partikolari għall-importanza tal-kapaċità tal-atturi lokali fl-oqsma tal-komunikazzjoni, il-prevenzjoni u r-rispons f'każ ta' periklu kif ukoll fl-irkupru sussegwenti — dan jgħodd kemm għall-familji, l-assoċjazzjonijiet u l-knejjes kif ukoll għal-livelli kollha tal-awtoritajiet lokali u reġjonali. jiġbed l-attenzjoni għar-rwol tal-awtoritajiet lokali u reġjonali fl-identifikazzjoni u l-valutazzjoni tar-riskji. Permezz ta' mekkaniżmi għall-ġestjoni tal-kriżijiet li jkunu żvilulppati sew u ttestjati, adatti għall-kundizzjonijiet u l-karatteristiċi tal-komunità lokali, l-awtoritajiet lokali u reġjonali jistgħu jidentifikaw b'mod rapidu u effettiv it-theddid u r-riskji li jirrappreżentaw. Għaldaqstant, għandha tingħata aktar attenzjoni lir-rapporti u l-analiżi tar-reġjuni u l-muniċipalitajiet fl-identifikazzjoni u l-valutazzjoni tar-riskji. jiġbed l-attenzjoni għall-fatt li l-esperjenza tal-awtoritajiet lokali u reġjonali għandha tiġi kkunsidrata sabiex tissaħħaħ il-kooperazzjoni bejn l-atturi tal-UE (fil-qasam politiku, tal-għajnuna umanitarja u tal-iżvilupp) bil-għan li jintemmu l-kriżijiet fit-tul fil-viċinat tal-UE, fost affarijiet oħra permezz ta' netwerk ta' kuntatti, il-prattiki tajba, il-promozzjoni tad-djalogu, eċċ. F'dan ir-rigward, l-UE għandha potenzjal enormi li għandha tisfrutta, li ġej mill-esperjenza miksuba mir-reġjuni tal-Lvant u tan-Nofsinhar tagħha jew mir-reġjuni ultraperiferiċi, li minħabba s-sitwazzjoni ġeostrateġika tagħhom ilhom snin jikkooperaw mill-qrib mal-pajjiżi ġirien tagħhom. jenfasizza li l-kapaċitajiet tal-muniċipalitajiet fil-qasam tal-ġestjoni tar-riskju u r-rispons bikri għandhom jissaħħu b'mod kontinwu. jitlob li jittieħdu miżuri biex jgħinu lill-awtoritajiet lokali u reġjonali jwettqu l-kompiti tagħhom fil-qasam tal-protezzjoni tal-infrastruttura kritika, fejn il-finanzjament ta' din il-protezzjoni, kif ukoll l-allokazzjoni ta' riżorsi u mezzi rilevanti ta' appoġġ jingħataw attenzjoni partikolari. Jinnota li għandu jingħata aktar appoġġ lill-ħidma tad-diversi istituzzjonijiet transkonfinali u tal-Ewroreġjuni — b'mod partikolari dawk li jinsabu fil-fruntieri esterni tal-UE — sabiex tissaħħaħ ir-reżiljenza billi jiġu implimentati proġetti transkonfinali reġjonali fil-qasam tal-infrastruttura, tas-sigurtà, dak soċjali, tal-edukazzjoni, dak ekonomiku u kulturali. jinnota wkoll li hemm bżonn li jittieħdu aktar miżuri favur l-għoti aktar effiċjenti ta' informazzjoni dwar it-theddid u x-xokkijiet, li jistgħu jinfluwenzaw b'mod negattiv ir-reżiljenza. L-awtoritajiet lokali u reġjonali għandhom ikunu assolutament involuti fil-miżuri ta' informazzjoni f'dan il-qasam. jenfasizza li s-soluzzjonijiet, il-proċeduri u l-aħjar prattiki ttestjati fir-reġjuni mill-awtoritajiet lokali u reġjonali għandhom jiġu trasferiti fil-livell nazzjonali u jkun xieraq li titfassal lista tal-aħjar prattiki tal-awtoritajiet lokali u reġjonali u li tkun għad-dispożizzjoni tar-reġjuni u l-muniċipalitajiet tal-UE kif ukoll ir-reġjuni li jagħmlu parti mill-Politika Ewropea tal-Viċinat. Jirrakkomanda li tingħata attenzjoni partikolari lill-kooperazzjoni bejn l-awtoritajiet lokali u reġjonali dwar l-edukazzjoni, li hija kruċjali biex jinbnew soċjetajiet reżiljenti. Iħeġġeġ lill-istituzzjonijiet tal-UE biex jappoġġjaw lill-awtoritajiet lokali u reġjonali f'dan il-qasam, filwaqt li jirrispettaw il-prinċipju tas-sussidjarjetà. jirrakkomanda li jittieħdu miżuri biex tiżdied is-sensibilizzazzjoni tal-komunitajiet lokali tat-theddid potenzjali — b'mod partikolari t-theddid ibridu kif ukoll it-theddid relatat mas-sigurtà tal-enerġija — u kif l-ambjent lokali jista' jħejji għal dan it-theddid. Dawn il-miżuri għandhom jitwettqu f'kooperazzjoni mill-qrib mal-istituzzjonijiet u l-kumpaniji xjentifiċi fir-reġjun, l-awtoritajiet tas-sigurtà kompetenti kif ukoll l-awtoritajiet lokali u reġjonali; Jenfasizza r-rwol tas-soċjetà ċivili bħala fattur ewlieni għall-bini tar-reżistenza. Jiġbed l-attenzjoni b'mod partikolari għall-appoġġ u l-kollaborazzjoni tal-NGOs. L-involviment ċiviku u l-organizzazzjonijiet mingħajr skop ta' qligħ jagħmluha possibbli li jitfasslu u jiġu implimentati kampanji u attivitajiet ta' sensibilizzazzjoni moderni u kreattivi u l-għajnuna umanitarja, kif ukoll l-iżvilupp ta' attitudnijiet ta' interess ġenerali fis-soċjetà ta' pajjiżi msieħba, b'mod partikolari f'dawk il-pajjiżi b'riskju għoli ta' theddid ibridu. Jenfasizza l-ħtieġa li jiġu intensifikati l-isforzi sabiex tiġi miġġielda l-propaganda ostili minn pajjiżi terzi bħala parti mill-gwerra ibrida. Jilqa' l-istabbiliment tat-Task Force East StratCom fi ħdan is-Servizz Ewropew għall-Azzjoni Esterna u jirrakkomanda li tiġi żviluppata kooperazzjoni bejn dan il-grupp ta' ħidma u l-awtoritajiet lokali u reġjonali u nazzjonali. jindika li l-kooperazzjoni mal-awtoritajiet lokali u reġjonali fil-qasam tal-prevenzjoni tal-kunflitti u l-bini tal-paċi għandha tissaħħaħ. L-awtoritajiet lokali u reġjonali huma l-livell ta' gvern li jinsab l-eqreb taċ-ċittadini u għalhekk, apparti li jikkostitwixxu l-livell li l-aktar jaf il-komunità lokali, jaqdu wkoll rwol importanti fit-tmexxija u r-rappreżentazzjoni ta' dawn il-komunitajiet. jenfasizza l-esperjenza proprja tal-kooperazzjoni internazzjonali fi ħdan l-Assemblea Reġjonali u Lokali Ewro-Mediterranja (ARLEM) u l-Konferenza tal-Awtoritajiet Lokali u Reġjonali għas-Sħubija tal-Lvant (CORLEAP), kif ukoll fil-kumitati konsultattivi konġunti u l-gruppi ta' ħidma; jirrakkomanda li dawn il-pjattaformi u l-esperjenzi tagħhom jintużaw fit-tisħiħ tar-reżiljenza tal-pajjiżi koperti mill-Politika Ewropea tal-Viċinat. Jenfasizza l-importanza tal-kondiviżjoni tal-għarfien, kif ukoll il-kompetenza esperta u l-aħjar prattiki, bejn l-awtoritajiet lokali u reġjonali mill-UE u minn pajjiżi terzi, kemm fil-livell politiku kif ukoll fil-livell amministrattiv. Jenfasizza r-rwol pożittiv li jaqdi l-KtR f'dan ir-rigward b'rabta mal-Libja (permezz tal-Inizjattiva ta' Nikosija) u l-Ukrajna (permezz tal-programm U-LEAD). Jaqbel mal-Komunikazzjoni mill-Kummissjoni li l-kooperazzjoni mal-OSKE jeħtieġ li tiġi żviluppata aktar sabiex jiġu evitati kunflitti armati. Jindika wkoll il-ħtieġa għal kooperazzjoni aktar mill-qrib man-NU, l-Unjoni Afrikana u msieħba internazzjonali oħrajn sabiex tinbena r-reżiljenza. jilqa' b'sodisfazzjon il-fatt li l-UE ser tiżgura li l-aħjar prattiki u standards tal-UE, inklużi dawk li jirriżultaw mix-xogħol u l-esperjenza tal-awtoritajiet lokali u reġjonali, jiġu riflessi fi strumenti u approċċi politiki multilaterali rilevanti, inkluż fi ħdan l-ILO, id-WHO u l-G20. jaqbel li l-bini tar-reżiljenza huwa kompitu multidimensjonali. Il-KtR iqis bħala prijoritarji l-miżuri fl-oqsma tal-infrastruttura, is-sigurtà, l-ekonomija, l-affarijiet soċjali u l-edukazzjoni, li jippermettu żvilupp sostenibbli inklużiv mil-lat soċjali. Ma hemmx dubju dwar ir-rwol tal-awtoritajiet lokali u reġjonali f'dawn l-oqsma. Fir-rigward taż-żona ġeografika, il-KtR jiġbed l-attenzjoni għall-fatt li l-imsieħba tal-Mediterran u tas-Sħubija tal-Lvant għandhom jingħataw prijorità. Fl-istess ħin għandhom jiġu kkunsidrati r-rwol u l-influwenza tal-pajjiżi tal-Lvant Nofsani u l-Asja Ċentrali fir-rigward tar-reżiljenza tal-UE. huwa tal-fehma li r-riċerka fi ħdan il-programm Orizzont 2020 għandha titwettaq fid-dawl tat-tisħiħ tar-reżiljenza, b'mod partikolari fir-rigward tal-kwistjonijiet tas-sigurtà, l-ekonomija, ix-xjenzi soċjali, il-provvista sikura tal-ikel u l-ilma, il-migrazzjoni u ċ-ċaqliq sfurzat tal-popolazzjoni. Il-KtR jinnota li l-istituzzjonijiet akkademiċi lokali, li huma ċ-ċentri xjentifiċi tar-reġjuni, għandhom ikunu involuti aktar f'din il-ħidma. Għal dan l-għan, jinħtieġu miżuri msaħħa għall-promozzjoni fil-livell istituzzjonali u soċjali. jaqbel mal-fehma li l-komunikazzjoni strateġika hija għodda effettiva fil-ġlieda kontra t-terroriżmu u l-movimenti estremisti u għall-protezzjoni kontra ċ-ċiberkriminalità. Il-KtR jemmen li huwa essenzjali li l-UE u l-pajjiżi msieħba jiġu protetti mill-aktar fis possibbli mill-influwenza ta' miżuri esterni ta' diżinformazzjoni li għandhom l-għan li jiskreditaw is-sistemi politiċi u soċjali li jikkostitwixxu l-bażi tal-identità tagħna, is-sigurtà u l-istabbiltà. jinnota li l-kapaċità tal-awtoritajiet lokali u reġjonali fil-qasam tar-reżiljenza u l-analiżi tar-riskju għandha taqdi rwol ikbar bil-għan li tissaħħaħ ir-reżiljenza. B'mod partikolari dan huwa l-każ għr-reġjuni mal-konfini tal-UE. Dawn il-miżuri se jwasslu għal iktar sensibilizzazzjoni dwar il-kunflitti fil-viċinat immedjat tal-UE kif ukoll jagħmlu possibbli l-iżvilupp ta' metodi mtejba għall-valutazzjoni tan-natura u l-impatt tar-riskji, il-pressjoni u l-vulnerabbiltà għax-xokkijiet tal-pajjiżi msieħba. l-integrazzjoni kuntestwali tar-reżiljenza teħtieġ li tiġi kkunsidrata fil-miżuri settorjali tal-UE fil-livelli differenti (tal-pajjiż, tar-reġjun u tal-komunità). Fil-qafas ta' approċċ speċifiku, li jikkunsidra ċ-ċirkostanzi eċċezzjonali tas-sitwazzjoni u l-oqsma ta' applikazzjoni, il-politiki settorjali individwali jkunu jistgħu jikkontribwixxu b'mod effettiv għat-tisħiħ tal-bini tar-reżiljenza. jenfasizza li l-indirizzar tal-kawżi fundamentali tal-migrazzjoni irregolari (il-faqar, l-inugwaljanza, it-tkabbir tal-popolazzjoni, in-nuqqas ta' opportunitajiet ta' impjieg, l-edukazzjoni u l-ekonomija, l-instabbiltà, il-kunflitti, i-traffikar tal-bnedmin, il-kriminalità organizzata, it-tibdil fil-klima, il-ħsara ambjentali u l-konsegwenzi fit-tul taċ-ċaqliq sfurzat) hu wieħed mill-fatturi li jikkontribwixxu għall-bini tar-reżiljenza. Għaldaqstant, wieħed għandu jżomm f'moħħu wkoll li l-appoġġ għall-komunitajiet l-aktar dgħajfa u vulnerabbli huwa l-aktar effettiv jekk jingħata fil-postijiet l-aktar milquta mit-theddid. jirrakkomanda l-iżvilupp ta' qafas speċifiku għall-impjiegi u x-xogħol deċenti kif ukoll li jiġu kkunsidrati r-rwol u l-post tal-awtoritajiet lokali u reġjonali fl-oqsma ta' politika tal-impjiegi u l-affarijiet soċjali, abbażi tal-ħidma tal-Konferenza Internazzjonali dwar ix-Xogħol. jenfasizza li għandha tingħata attenzjoni partikolari lis-sigurtà tal-infrastruttura kritika tat-trasport, kompitu fejn għandhom jiġu kkunsidrati b'mod partikolari l-awtoritajiet lokali u reġjonali peress li sikwit ikunu direttament responsabbli għall-qagħda tal-infrastruttura u tat-territorji, li minnhom jgħaddu infrastrutturi kritiċi tat-trasport. Jilqa' l-fatt li l-Kummissjoni hija impenjata biex taħdem mal-awtoritajiet lokali u reġjonali biex itejbu r-reżiljenza f'żoni urbani li qed jikbru malajr u fejn nuqqas ta' ppjanar u investiment f'miżuri għall-mitigazzjoni tat-tibdil fil-klima u r-riskji ġeofiżiċi jista' jwassal biex ix-xokkijiet u l-pressjonijiet jheddu li jikkawżaw dannu kbir lill-popolazzjoni u dannu ekonomiku. L-eliminazzjoni tal-fatturi ta' riskju prinċipali permezz ta' investiment pubbliku u privat (abbażi tal-identifikazzjoni tar-riskju) hija aktar kosteffikaċi milli wieħed jistrieħ biss fuq ir-rispons ta' wara d-diżastru. jenfasizza l-importanza partikolari tal-għajnuna umanitarja f'każijiet ta' katastrofi ambjentali u naturali u avvenimenti oħra li jkunu jeħtieġu din l-għajnuna. Jenfasizza l-importanza partikolari ta' għajnuna umanitarja fir-rigward ta' diżastri, katastrofi naturali u avvenimenti oħra li jeħtieġu din l-għajnuna. L-għajnuna umanitarja trid tingħata b'rispett sħiħ lejn il-prinċipji fundamentali tal-umanitarjaniżmu, in-newtralità, l-imparzjalità u l-indipendenza, kif ukoll b'rispett għad-drittijiet tal-bniedem skont il-Konvenzjoni ta' Ġinevra u l-Protokolli Addizzjonali. Brussell, l-10 ta' Ottubru 2017. Kieran McCarthy (IE/AE), Kunsill tal-Belt ta' Cork IL-KUMITAT EWROPEW TAR-REĠJUNI jitlob li l-qafas regolatorju tal-UE jibqa' adatta għall-iskop tiegħu fl-ambjent diġitali biex jappoġġja l-innovazzjoni, u biex jisfrutta l-potenzjal sħiħ tas-Suq Uniku, u tal-investiment fl-ekonomija tal-UE; jappoġġja d-Direttiva dwar il-Privatezza Elettronika riveduta li hija proposta biex tiżgura livell għoli ta' protezzjoni f'koerenza sħiħa mal-GDPR; jenfasizza li l-pakkett il-ġdid għandu jgħin biex jittejbu l-prevenzjoni, l-identifikazzjoni u r-rispons għal inċidenti ċibernetiċi u għandu jwassal għal skambju aħjar tal-informazzjoni u koordinazzjoni bejn l-Istati Membri u l-Kummissjoni fil-konfront ta' inċidenti ċibernetiċi ewlenin. Sabiex dan jinkiseb ser ikun hemm bżonn ta' sħubija ġenwina li taħdem u tinvolvi lill-Istati Membri, l-istituzzjonijiet tal-UE, l-awtoritajiet lokali u reġjonali, is-settur privat u s-soċjetà ċivili; jenfasizza li s-sigurtà tal-Internet tal-Oġġetti hija varjabbli ħafna, b'xi sistemi neqsin mill-kriptaġġ jew minn ismijiet tal-utent u passwords, u oħrajn suxxettibbli għall-infezzjoni minn malwer u għall-modifikazzjoni tal-firmwer. L-interdipendenzi kumplessi tal-Internet tal-Oġġetti jfissru li għandu superfiċje vulnerabbli għall-attakk kbira u vulnerabbiltajiet multipli; jinnota li fil-gvern lokali u reġjonali u fi ħdan il-fornituri tas-servizz /infrastruttura pubbliċi, għandu jiġi żviluppat u implimentat taħriġ avvanzat fis-sigurtà fl-organizzazzjonijiet kollha, imma b'mod speċjali għal dawk involuti fl-akkwist elettroniku, fit-tnedija u fit-tħaddim ta' kuljum tat-teknoloġiji ta' belt intelliġenti; jirrikonoxxi l-impenn biex jiġu appoġġjati standards adatti biex itejbu l-interoperabbiltà, il-portabbiltà u s-sigurtà tas-servizzi tal-cloud, billi jiġi integrat aħjar ix-xogħol ta' komunitajiet tas-sors miftuħ fil-proċess tal-issettjar ta' standards fil-livell Ewropew; jilqa' l-approċċ robust għar-regoli tal-portabbiltà kodifikati permezz ta' standards. Jinnota l-kamp ta' applikazzjoni għal approċċi sperimentali speċifiċi għas-settur li se jitnedew u jitlob li l-awtoritajiet lokali u reġjonali jkunu involuti fil-kollaborazzjoni bejn diversi partijiet ikkonċernati, li jinkludu dawk li jissettjaw l-istandards, l-industrija, u l-komunità teknika; iqis li l-Kummissjoni għandha tieħu miżuri sabiex il-clouds li jeżistu diġà jew li qegħdin jiġu żviluppati jkunu interkonnessi u interoperabbli fil-livell nazzjonali, reġjonali u eventwalment lokali, billi jiġi sfruttat il-potenzjal għal standardizzazzjoni; fl-istess ħin jenfasizza l-importanza tal-miżuri implimentattivi fil-livell lokali sabiex jiżguraw l-effettività tal-ispeċifikazzjonijiet tal-applikazzjonijiet tal-cloud. Brussell, il-11 ta' Ottubru 2017. Mauro D'Attis (IT/PPE), Membru tal-Kunsill Eżekuttiv tal-Komun ta' Roccafiorita (Messina) Proposta ta' Proklamazzjoni Interistituzzjonali dwar il-Pilastru Ewropew tad-Drittijiet Soċjali Dokument ta' Riflessjoni dwar id-Dimensjoni Soċjali tal-Ewropa L-emenda tispeċifika li s-silta kollha tirreferi għall-Karta tad-Drittijiet Fundamentali. Il-frażi addizzjonali tikkjarifika l-prinċipji stabbiliti fid-Dikjarazzjoni ta' Ruma (punt 3), inkluż ir-rispett għad-diversità tas-sistemi nazzjonali. Huwa importanti li l-Kummissjoni tirrispetta l-ftehim tagħha mal-Kunsill u l-Parlament Ewropew li m'għandu jkun hemm l-ebda regolazzjoni fil-livell tal-UE jekk ma jkunx hemm bżonnha. Il-Kumitat tar-Reġjuni jenfasizza l-objettivi fit-tul tat-twaqqif tal-pilastru tad-drittijiet soċjali li għandhom jibnu Ewropa aktar koeżiva u attenta għall-ħtiġijiet taċ-ċittadini fid-dimensjoni soċjali tagħhom. Peress li jiġu ttrattati kwistjonijiet li jaqgħu taħt il-kompetenza diretta tal-awtoritajiet lokali u reġjonali l-impenn u r-responsabbiltà tagħhom ma jistgħux jiġu injorati, u għandha titqies id-diversità nazzjonali. Barra minn hekk, għandhom ikunu garantiti riżorsi finanzjarji adattati għall-implimentazzjoni. Kulħadd għandu d-dritt għal edukazzjoni, taħriġ u tagħlim tul il-ħajja ta' kwalità u inklussivi sabiex iżomm u jakkwista ħiliet li jippermettulu jipparteċipa b'mod sħiħ fis-soċjetà u jimmaniġġja b'suċċess tranżizzjonijiet fis-suq tax-xogħol. L-emenda żżid referenza għal miżuri speċifiċi biex jittejjeb is-suċċess akkademiku tat-tfal u ż-żgħażagħ li jistgħu jaġixxu b'mod antisoċjali. Din tindirizza wkoll il-kwistjoni kruċjali tal-ħolqien ta' kundizzjonijiet ġusti għal interns u apprendisti. Ma hemm l-ebda definizzjoni ta' x'inhu mfisser b'"kundizzjonijiet tax-xogħol prekarji". Il-muniċipalitajiet u r-reġjuni, bħala impjegaturi li huma meħtieġa jipprovdu servizz tajjeb, jistgħi jiġu taħt pressjoni konsiderevoli jekk jiġu pprojbiti x-xogħol part-time, fuq terminu fiss u x-xogħol ta' provvista. Il-ħtiġijiet tal-familji jistgħu jvarjaw b'mod konsiderevoli. Il-pagi m'għandhomx ikunu stabbiliti skont il-ħtiġijiet jew id-dħul ta' membri oħra tal-familja. Il-kriterju ewlieni għandu jkun li l-impjegati jirċievu paga li tikkorrispondi mal-kundizzjonijiet tas-suq attwali, kemm ekonomiċi kif ukoll soċjali. Id-diskriminazzjoni bbażata fuq is-sessi rigward il-pagi għandha tiġi indirizzata. Huwa importanti li ma ninjorawx l-ostakli għall-formazzjoni tal-familja u l-ħtieġa li jingħata appoġġ lir-rata tat-twelid fl-Ewropa fil-kuntest tal-isfida demografika attwali, kif analizzat ukoll f'Opinjoni preċedenti tal-Kumitat Ewropew tar-Reġjuni. L-iżviluppi teknoloġiċi qed jagħmlu l-limiti bejn il-ħinijiet tal-ħajja tax-xogħol u dawk barra mix-xogħol inqas ċari, huwa għal din ir-raġuni li d-dritt għal skonnessjoni huwa aspett importanti tad-drittijiet tax-xogħol. Il-ħaddiema u l-ħaddiema għal rashom li rtiraw għandhom id-dritt għal pensjoni proporzjonali għall-kontribuzzjonijiet tagħhom u li tiżgura introjtu adegwat. In-nisa u l-irġiel għandu jkollhom opportunitajiet indaqs biex jakkwistaw id-drittijiet għall-pensjoni. Fil-pilastru ma ssir l-ebda referenza għar-refuġjati, għall-minorenni mhux akkumpanjati u għall-migranti residenti legalment li għalihom għandu jiġi enfasizzat l-impenn għall-integrazzjoni effettiva tagħhom. L-għoti ta' servizzi ta' interess ekonomiku ġenerali huwa għodda essenzjali għall-koeżjoni soċjali. Fil-pilastru ma ssir l-ebda referenza għall-aċċessibbiltà għall-arti u l-kultura li jikkostitwixxu element fundamentali għall-koeżjoni soċjali u huma kruċjali fil-ġlieda kontra l-marġinalizzazzjoni u l-faqar. L-aċċess liberu għall-arti u l-kultura jiffavorixxi wkoll il-ġlieda kontra r-radikalizzazzjoni. IL-KUMITAT EWROPEW TAR-REĠJUNI jilqa' l-għan tal-Kummissjoni li tagħti kunsiderazzjoni akbar lill-objettivi tal-politika soċjali meta tfassal politiki tal-UE u tfassal standards (minimi) tal-politika soċjali li għandhom jiġu ssodisfati mill-UE u mill-Istati Membri skont is-setgħat rispettivi tagħhom; josserva li l-għoti ta' spinta 'l quddiem lid-dimensjoni soċjali se jsaħħaħ il-proġett tal-UE u jinvolvi liċ-ċittadini fi proġett imġedded biex ikunu jistgħu jħossu livell ogħla ta' identifikazzjoni; josserva li l-politiki ekonomiċi u soċjali tal-UE għandhom iżidu l-potenzjal ta' tkabbir fit-tul, permezz tal-appoġġ għall-produttività u l-kompetittività tan-negozji Ewropej u għall-ħiliet tal-ħaddiema; ifakkar li l-kriżi okkupazzjonali wasslet għal żieda sinifikanti ta' qgħad fit-tul, fir-rigward ta' liema għandha tittieħed azzjoni adegwata permezz ta' politiki attivi xierqa, b'taħriġ immirat lejn it-tiġdid tal-ħiliet ta' dawn il-ħaddiema u b'appoġġ finanzjarju, fejn meħtieġ; itenni li l-investiment soċjali jirrappreżenta investiment fil-futur u ma għandux ikun interpretat biss bħala spiża għall-finanzi pubbliċi; jenfasizza l-ħtieġa għal koordinazzjoni tal-istrateġiji u l-objettivi li għandu jkun hemm bejn il-Pilastru Soċjali u l-Fond Soċjali Ewropew; jikkondividi l-objettiv tal-Kummissjoni li jiżdied l-impjieg u li jitħeġġu l-kundizzjonijiet tajba għan-negozji biex joħolqu aktar impjiegi ta' kwalità fl-Ewropa; għalhekk jappoġġja t-tinqix fil-Pilastru Ewropew tad-Drittijiet Soċjali ta' dritt għall-edukazzjoni u t-taħriġ bħala dritt fundamentali soċjali u tal-bniedem; iqis li, biex ikun hemm suq tax-xogħol ibbilanċjat u rregolat, huwa importanti li tittieħed inkunsiderazzjoni l-bidla fir-realtajiet tax-xogħol (4.0) flimkien mal-protezzjoni tal-ħaddiema u, inkluż id-dritt għal skonnessjoni. Għal dan l-għan huwa meħtieġ li jitwaqqaf grupp ta' livell għoli permanenti bejn il-Kummissjoni, il-Kunsill, il-Parlament u l-Kumitat tar-Reġjuni għall-iżvilupp ta' riflessjoni Ewropea dwar l-impatt tad-diġitalizzazzjoni u t-teknoloġiji ġodda u għall-promozzjoni ta' politiki ekonomiċi u soċjali meħtieġa anke b'rabta mal-azzjonijiet territorjali li se jirriżultaw neċessarji; huwa tal-opinjoni li forom ġodda ta' impjieg, jew id-definizzjoni ta' standards minimi komuni Ewropej ġodda, għandhom dejjem jieħdu inkunsiderazzjoni livell xieraq ta' protezzjoni soċjali; jitlob li tingħata attenzjoni akbar lill-integrazzjoni effettiva tar-refuġjati, tal-minorenni mhux akkumpanjati u tal-migranti residenti legalment, anke permezz tal-edukazzjoni u t-taħriġ vokazzjonali; jitlob l-użu tal-għodod l-aktar adatti għall-valutazzjoni tal-inugwaljanzi fil-livell subnazzjonali, bħala data aktar affidabbli dwar kwistjonijiet soċjali fil-livell lokali u reġjonali; jipproponi li tingħata attenzjoni immedjata lill-faqar u l-esklużjoni soċjali irrispettivament mill-kawża tagħhom jew il-grupp tal-popolazzjoni milquta, u jenfasizza li huma meħtieġa aktar inizjattivi għall-appoġġ tal-familji, biex jiġi ggarantit li l-persuni joħorġu b'mod permanenti minn forom ta' esklużjoni soċjali, u biex jiżdied il-finanzjament għall-protezzjoni soċjali; barra minn hekk iqis bħala prattika tajba l-istabbiliment ta' dħul minimu garantit, approvat minn bosta awtoritajiet lokali u reġjonali; jenfasizza li l-pilastru soċjali għandu jindirizza l-kwistjoni tal- marġinalizzazzjoni u l-esklużjoni soċjali, billi tingħata prijorità lill-politiki għall-persuni b'diżabbiltà u dawk għall-unitajiet domestiċi b'għadd ta' tfal; jiddeplora l-fatt li l-pilastru jindirizza l-abitazzjoni bħala aspett tas-servizzi soċjali biss. Jemmen li abitazzjoni adegwata u konvenjenti għal kulħadd għandha tkun prerekwiżit, li tista' twassal għal aktar koeżjoni soċjali u tgħin sabiex jinħolqu komunitajiet reżiljenti għas-segregazzjoni soċjali, ekonomika u ġeografika; jinnota l-ħtieġa li tiġi żgurata l-aċċessibilità ta' netwerk wiesa' ta' servizzi mhux biss essenzjali, iżda wkoll ta' servizzi ta' interess ekonomiku ġenerali, inklużi s-servizzi soċjali, li jkunu ta' kwalità tajba u aċċessibbli, f'kollaborazzjoni mal-awtoritajiet lokali u reġjonali; iħeġġeġ bil-qawwa lill-Kummissjoni u lill-Kunsill biex jintroduċu miżuri ta' inċentiv għall-pajjiżi li jimplimentaw riformi strutturali li għandhom l-għan li jwasslu l-objettivi soċjali tal-Ewropa 2020 u li jiġġieldu l-iżbilanċi soċjali; jistieden lill-Kummissjoni tfassal pjan għal programm ta' azzjoni tal-politika soċjali li jħares 'il quddiem u li jinkludi miżuri speċifiċi; jenfasizza l-ħtieġa li jissaħħaħ il-valur soċjali u ċivili tal-volontarjat bħala mezz ta' żvilupp u promozzjoni tat-territorju, u bħala strument ta' responsabbiltà soċjali u parteċipazzjoni diretta miċ-ċittadini. Brussell, l-10 ta' Ottubru 2017. Is-Sur Vito Santarsiero (IT/PSE) Membru tal-Kunsill Reġjonali ta' Basilicata IL-KUMITAT EWROPEW TAR-REĠJUNI, josserva li xi pajjiżi tal-UE, b'mod partikolari fiż-żona tal-Mediterran, matul l-istorja reċenti tagħhom intlaqtu minn avvenimenti sismiċi bi ħsara qawwija ħafna kemm mill-perspettiva soċjali kif ukoll dik ekonomika; il-bilanċ huwa partikolarment serju fl-Italja fejn, matul dawn l-aħħar 50 sena, seħħew diversi terremoti li b'kollox ikkawżaw il-mewt ta' aktar minn 5 000 persuna u ħsara ekonomika stmata għal madwar EUR 150 biljun; josserva li, mill-analiżi tal-avvenimenti sismiċi tal-passat li saret fuq livell dinji, in-numru ta' mwiet u d-distribuzzjoni tal-ħsara huma aktar marbuta mal-vulnerabbiltà tal-bini u man-nuqqas ta' preparazzjoni tal-komunitajiet l-aktar milquta milli mal-intensità tal-avvenimenti; jenfasizza li, meta wieħed janalizza l-effetti ta' terremot fuq is-sistemi lokali u fuq in-nisġa residenzjali, infrastrutturali kif ukoll in-nisġa ekonomika u produttiva, spiss huwa evidenti tnaqqis notevoli fir-ritmu jew imblukkar proprju fil-proċessi ta' tkabbir territorjali; jenfasizza li l-iżgurar tas-sikurezza tal-istokk tal-bini u tal-infrastruttura jitlob interazzjoni b'mod pożittiv, anke mal-politiki reġjonali u ta' koeżjoni u mal-objettivi ta' tkabbir urban u rurali tal-Unjoni Ewropea; huwa tal-fehma li politika Ewropea dwar l-adattament antisismiku tal-istokk tal-bini u tal-infrastruttura għandha tkun ibbażata fuq approċċ ta' governanza f'diversi livelli b'koordinazzjoni tal-kompetenzi rilevanti fil-livell Ewropew, nazzjonali u reġjonali, f'konformità mal-prinċipji tas-sussidjarjetà u tal-proporzjonalità u b'analoġija mal-metodu segwit fl-Aġenda Urbana tal-UE. Ifakkar, f'dan il-kuntest, li l-livell tal-UE huwa fil-biċċa l-kbira kompetenti għall-issettjar ta' standards tekniċi filwaqt li l-livell nazzjonali, reġjonali jew lokali huwa kompetenti b'mod partikolari għall-liġi tal-kostruzzjoni kif ukoll għall-ippjanar urban; jinnota li sforz komprensiv ta' prevenzjoni tar-riskju sismiku jirrappreżenta ħtieġa primarja għall-UE sabiex tipproteġi s-sikurezza taċ-ċittadini tagħha, tipproteġi l-wirt storiku u kulturali tagħha, trażżan l-ispejjeż li jirriżultaw mill-ħsara lill-persuni u 'l-oġġetti, u tipproteġi l-kondizzjonijiet għall-iżvilupp tat-territorji u tal-investiment għat-tkabbir; jenfasizza li, b'mod partikolari, l-awtoritajiet lokali u reġjonali għandhom ir-responsabbiltà politika u istituzzjonali biex jipproteġu liċ-ċittadini tagħhom, kemm minħabba li dawn l-entitajiet jirrappreżentaw l-ewwel livell ta' governanza biex jiġu żgurati l-operazzjonijiet ta' assistenza u għajnuna lill-popolazzjoni matul emerġenza, kif ukoll minħabba li għandhom rwol importanti fil-fażi li tal-ippjanar għall-emerġenzi u fl-iżvilupp ta' azzjonijiet ta' prevenzjoni strutturali (interventi) u mhux strutturali (informazzjoni); jenfasizza wkoll, li l-entitajiet lokali u reġjonali, minħabba li huma istituzzjonijiet eqreb għaċ-ċittadini, jistgħu jkunu aktar konxji dwar id-dritt/dmir li jipprevjenu r-riskji u l-iżvilupp sussegwenti ta' mġiba attiva għall-mitigazzjoni. iqis li, fid-dawl tal-kwantità enormi ta' bini pubbliku u privat, u ta' infrastruttura li jrid isir intervent fuqhom, abbażi ta' kriterji uniformi Ewropej (inklużi Eurocodes), għandha tiġi definita klassifikazzjoni tal-vulnerabbiltà sismika tal-bini u l-infrastruttura; jitlob lill-Kummissjoni Ewropea tħeġġeġ it-tnedija ta' djalogu mas-settur tal-assigurazzjoni fuq livell pan-Ewropew, sabiex jinstab inċentiv finanzjarju fil-forma ta' tnaqqis tal-primjums waqt il-proċess ta' tiġdid, u jqis li jkun utli li jiġi eżaminati fil-fond is-sostenibbiltà ekonomika u l-benefiċċji mistennija mit-titjib tas-sistema ta' kopertura tal-assigurazzjoni, billi jiġu provduti miżuri għall-mutwalizzazzjoni tar-riskju; iqis li bil-għan li jiġi promoss l-iżvilupp ta' azzjonijiet ta' mitigazzjoni permezz ta' sensibilizzazzjoni akbar tal-komunitajiet, ikun utli li jiġu ddefiniti u kkomunikati b'mod ċar kemm il-konsegwenzi ta' avvenimenti sismiċi possibbli kif ukoll, b'mod partikolari, il-vantaġġi li jirriżultaw mit-twettiq ta' interventi ta' adattament f'termini ta' tnaqqis tal-impatt soċjali (b'mod partikolari telf ta' ħajjiet) u ekonomiku; josserva li, peress għad m'hemmx disponibbli metodi preċiżi u riżultati li jistgħu jiġu ttrasferiti b'mod ċar lill-partijiet ikkonċernati mhux tekniċi (amministratturi, ċittadini, eċċ) dwar il-vantaġġi kbar li jistgħu jirriżultaw mit-twettiq ta' interventi preventivi ta' adattament, jidher li huwa importanti li dan is-suġġett jiġi analizzat aktar fil-fond permezz tal-finanzjament ta' attivitajiet ta' studju speċifiċi; iqis li huwa essenzjali, sabiex jiġu ottimizzati u mmirati kif xieraq l-isforzi tekniċi u finanzjarji li għandhom l-għan li jnaqqsu r-riskju siżmiku għal bini eżistenti, li jiġi promoss l-għarfien u l-analiżi tal-vulnerabbiltà ta' bini eżistenti bħala punt ta' tluq għal iktar miżuri u inizjattivi pubbliċi u privati ewlenin. Biex isir dan, il-kampanji ta' ġbir tad-data għandhom jiġu promossi għall-finijiet ta' evalwazzjoni statistika u jiddeskrivu l-prijoritajiet u l-metodoloġiji kondiviżi, flimkien ma' bidla regolatorja fis-settur u l-miżuri ta' finanzjament u ta' inċentiv; josserva li l-esperjenza ta' xi Stati Membri, bħall-Italja, tindika n-nuqqas ta' interess min-naħa ta' sidien anzjani jew ta' dawk li għandhom residenzi sekondarji biex jinvestu riżorsi għal interventi; għaldaqstant jidher li huwa utli li jiġu implimentati proċessi ta' sensibilizzazzjoni għal dawn il-kategoriji, kif ukoll forom ta' inċentivi li mhumiex limitati biss għall-"ewwel djar". Jirrikonoxxi l-ħtieġa li l-miżuri maħsubin għall-analiżi u l-adattament tal-bini eżistenti jiġu adattati anke fuq il-bażi ta' studji u esperjenza li jkopru l-bini individwali fil-qafas ta' valutazzjonijiet tal-vulnerabbiltà aggregata jew ta' agglomerazzjoni urbana, u b'hekk jiġu identifikati xi nuqqasijiet potenzjali prevalenti fil-kundizzjonijiet tal-użu effettiv tal-bini. josserva li fil-pajjiżi Ewropej diġà għaddejja attività ta' adattament estensiva tal-istokk tal-bini pubbliku u privat biex tiġi żgurata ż-żieda fl-effiċjenza fl-enerġija, iffinanzjata wkoll permezz ta' fondi Ewropej, iżda li dawn l-interventi b'mod ġenerali ma jindirizzawx it-tema tas-sigurtà strutturali u sismika; jenfasizza, għall-kuntrarju, il-ħtieġa li titwettaq attività ta' adattament effikaċi permezz ta' interventi integrati u sostenibbli li jistgħu jwasslu, b'mod parallel u bl-anqas mod invażiv possibbli, kemm għal tnaqqas fil-vulnerabbiltà sismika kif ukoll għal żieda fl-effiċjenza fl-enerġija; iqis essenzjali li, flimkien ma' interventi ta' prevenzjoni strutturali, jiġu żviluppati azzjonijiet ta' prevenzjoni "mhux strutturali" li, b'mod ġenerali, għandhom l-għan li jtejbu l-għarfien dwar ir-riskju sismiku u, b'mod partikolari, li jżidu s-sensibilizzazzjoni u l-imġiba attiva taċ-ċittadini; iqis li l-attività ta' prevenzjoni strutturali, minbarra li tnaqqas ir-riskju, tista' toħloq impatt pożittiv fuq l-ambjent, billi ttawwal iż-żmien tal-utilità tal-bini u bit-tnaqqis li jirriżulta fit-twaqqigħ u r-rikostruzzjoni wara terremot, objettiv li huwa enfasizzat ukoll fir-Regolament (UE) Nru 305/2011 dwar il-prodotti għall-bini (CPR 305/2011/UE) li, meta mqabbel mal-verżjoni preċedenti, id-Direttiva 89/106/KEE, introduċa s-seba' rekwiżit "użu sostenibbli tar-riżorsi naturali", li huwa essenzjali għall-bini; jirrikonoxxi li programm ta' adattament sismiku, minkejja li jorrikjedi riżorsi sostanzjali u huwa partikolarment ta' piż għar-reġjuni u l-Istati Membri b'livelli ogħla u mxerrda ta' riskji sismiċi, jikkontribwixxi f'kull qasam għall-ħolqien tal-impjiegi u għat-tkabbir ekonomiku b'mod partikolari għall-irkupru tas-suq tal-kostruzzjoni; iqis importanti li l-interventi ta' adattament sismiku jiġu rregolati minn sett ta' standards tekniċi fil-kuntest Ewropew, li jindirizzaw ukoll il-kwistjoni tal-adattament sismiku tal-bini eżistenti, fuq il-bażi ta' approċċ olistiku orjentat biex jiżgura s-sigurtà, is-solidità u d-durabbiltà; iqis li jkun siewi li titnieda pjattaforma tal-UE għall-iskambju tat-tagħrif, tal-esperjenza u tal-aħjar prattiki fid-diversi livelli tal-pajjiżi tal-UE. jipproponi li l-parametru deskrittiv tar-riskju sismiku ta' territorju, u b'analoġija tar-riskji minn diżastri naturali oħra, li huma vvalutati skont kriterji definiti tajjeb, jistgħu jiġu kkunsidrati bħala wħud minn dawk ta' riferiment għat-tqassim tal-Fondi SIE bejn ir-reġjuni tal-Ewropa; jenfasizza li l-UE trid teħtieġ li l-infrastrutturi kollha mibnija permezz tal-fondi SIE jew kwalunkwe fond ieħor tal-UE ieħor ikunu reżistenti għad-diżastri; jipproponi li r-regolamenti tal-UE jkunu jistgħu jipprevedu l-użu ta' Fondi SIE għall-adattament sismiku ta' proprjetà kemm pubblika kif ukoll privata, kif ukoll ta' dawk l-infrastrutturi, kemm ta' trasport bit-triq kif ukoll ta' servizzi, li huma strateġiċi għall-pajjiżi tal-UE; jipproponi li l-pjan ta' azzjoni jipprevedi l-adattament tal-bini kollu, inkluż dak residenzjali, kif ukoll l-ispazju pubbliku, mhux biss bħala post ta' sigurtà f'każ ta' emerġenza, iżda wkoll bħala strateġija urbana fit-tul li tipprevedi l-possibbiltà li l-popolazzjoni residenti tiġi rilokata għal spazji pubbliċi fejn l-individwi jistgħu jiġu protetti; jistieden lill-Kummissjoni Ewropea biex, f'kooperazzjoni mal-Istati Membri u, fejn rilevanti mal-awtoritajiet lokali u reġjonali, pjan ta' azzjoni għall-adattament antisismiku tal-istokk tal-bini u tal-infrastruttura skont l-Artikolu 5(5)(b) tar-Regolament (UE) Nru 1301/2013 dwar il-Fond Ewropew għall-Iżvilupp Reġjonali; jitlob ukoll lill-Istati membri u lill-awtoritajiet lokali u reġjonali jagħmlu użu sħiħ tal-għajnuna mogħtija għal din il-prijorità ta' investiment fil-programmi operattivi tal-iżvilupp reġjonali; jipproponi li dan għandu jibgħat sinjal b'saħħtu favur l-investimenti, inkluż permezz tal-kooperazzjoni bejn is-settur pubbliku u privat, għall-adattament sismiku ta' bini u infrastrutturi, b'enfasi partikolari fuq il-konservazzjoni tal-wirt kulturali u storiku, fuq l-infrastrutturi strateġiċi u fuq il-bini u l-infrastrutturi agrikoli u industrijali; jitlob li tiġi appoġġjata żieda fl-investimenti marbutin mar-riċerka u l-innovazzjoni fil-qasam tal-protezzjoni sismika tal-binjiet, inkluż l-iżvilupp ta' programmi estensivi ta' informazzjoni u taħriġ; jistieden lill-Istati Membri u r-reġjuni kkonċernati biex jinkludu l-adattament sismiku tal-bini eżistenti bħala prijorità fil-programmi operattivi tagħhom għall-iżvilupp reġjonali, filwaqt li jenfasizza l-ħtieġa li jiġu allokati riżorsi finanzjarji anke permezz ta' strumenti adatti ta' inċentivi għall-attivitajiet ta' prevenzjoni tar-riskju sismiku; huwa tal-fehma li, sabiex ikun hemm l-aqwa riżorsi u riżultati possibbli, għandhom jitqiesu l-mapep tal-periklu u tar-riskju sismiku għal kull pajjiż u/jew reġjun meta jkunu qed jiġu implimentati l-proposti msemmija fil-punti preċedenti; jipproponi li l-attivitajiet ta' riċerka jittrawmu bil-għan li jiġu żviluppati dawn il-mapep jew jiġu aġġornati jekk diġà jeżistu; iqis li pjan ta' azzjoni propost mill-KE jista' jkun strument adatt biex jitħeġġeġ aktar l-adattament sismiku tal-bini eżistenti bħala prijorità fil-programmi operattivi għall-iżvilupp reġjonali fl-Istati Membri; josserva li l-azzjonijiet konġunti f'dan il-qasam jistgħu potenzjalment ikunu aktar effikaċi minn miżuri frammentati introdotti minn Stati Membri individwali, u jitlob għaldaqstant sforz magħqud u kkoordinat b'rabta mal-protezzjoni u l-adattament sismiku tal-binjiet; jirrakkomanda l-promozzjoni u l-appoġġ tal-inizjattivi ta' sensibilizzazzjoni u ta' informazzjoni liċ-ċittadini, li jitwettqu kemm fil-livell lokali kif ukoll nazzjonali, li għandhom l-għan li jippromovu t-tixrid tal-kultura ta' prevenzjoni, b'mod konformi mal-objettivi stabbiliti fil-Prijorità 1 tal-qafas ta' Sendai; Brussell, il-11 ta' Ottubru 2017. Andres Jaadla (EE/ALDE), Membru tal-Kunsill tal-Belt ta' Rakvere Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Strateġija Spazjali għall-Ewropa Kif indikat fid-dokument "Strateġija Spazjali għall-Ewropa", l-ispazju huwa importanti għall-Ewropa. L-Ewropa kisbet suċċess kbir fit-teknoloġiji spazjali, osservazzjoni tad-Dinja u kapaċitajiet ta' pożizzjonament globali uniċi, u missjonijiet ta' esplorazzjoni. It-teknoloġiji, id-data u s-servizzi spazjali saru parti mill-ħajja ta' kuljum taċ-ċittadini Ewropej u jistħoqqilhom li jiġu żviluppati aktar b'mod sistematiku. Jeħtieġ li jinstabu soluzzjonijiet konkreti sabiex it-teknoloġija, id-data u s-servizzi spazjali jkunu jistgħu jappoġġjaw bosta miżuri u prijoritajiet politiċi ewlenin tal-UE f'oqsma bħalma huma l-kompetittività tal-ekonomija Ewropea, il-migrazzjoni, it-tibdil fil-klima, is-suq uniku diġitali u l-ġestjoni sostenibbli tar-riżorsi naturali. Il-Kumitat tar-Reġjuni jilqa' b'sodisfazzjon il-fatt li l-Ewropa u l-Istati Membri għandhom Aġenzija Spazjali Ewropea b'aktar minn ħamsin sena esperjenza fil-bini ta' kapaċitajiet Ewropej fl-iżvilupp tat-teknoloġiji u l-applikazzjonijiet spazjali fl-oqsma kollha tal-attivitajiet spazjali. Jeħtieġ li dan ir-rwol jinżamm u jissaħħaħ aktar għall-iżvilupp soċjoekonomiku tar-reġjuni u, fost affarijiet oħra, għall-ispeċjalizzazzjoni intelliġenti. Il-KtR huwa konvint li l-istrateġija spazjali tal-UE tista' taħdem fit-tul biss permezz tal-involviment attiv tal-Istati Membri kollha, u li huwa hekk biss li l-industrija spazjali Ewropea tista' toħloq tkabbir u impjiegi. Dan jista' jinkiseb permezz ta' azzjonijiet konkreti u mmirati, b'fokus partikolari fuq il-bini tal-kapaċità u l-involviment ta' dawk l-Istati Membri li qegħdin jagħmlu l-ewwel passi f'dan is-settur. It-taħriġ tal-inġiniera, it-tekniċi u r-riċerkaturi huwa ta' importanza kruċjali għall-industrija Ewropea. Il-ħolqien ta' ċentri ta' kompetenza u ta' eċċellenza u ta' ċentri ta' tagħlim tul il-ħajja jikkontribwixxi, permezz tat-tisħiħ tas-suq tax-xogħol Ewropew u l-iżvilupp ta' infrastruttura għall-esperimenti, testijiet u kapaċità ta' kalkolu u ta' analiżi, sabiex jespandu kontinwament l-għarfien u l-ħiliet fl-oqsma tax-xjenza spazjali u s-setturi marbutin ma' dawn. L-istrateġija spazjali Ewropea għandha tkun ibbażata fuq dan. L-involviment taż-żgħażagħ kif ukoll l-entużjażmu u l-motivazzjoni tagħhom huma investiment fil-futur tal-Ewropa. Għandu jkun hemm aktar investiment fl-għarfien u l-ħolqien ta' stejjer ta' suċċess li juru r-rwol taċ-ċittadini Ewropej fl-iżvilupp ta' sistemi kumplessi (fuq l-art, kif ukoll bl-iżvilupp ta' satelliti). Is-soċjetà tikseb benefiċċji mill-ispazju b'ħafna modi, pereżempju permezz tat-teknoloġiji ta' komunikazzjoni, il-possibbiltà ta' skambju tal-informazzjoni f'ħin reali, is-sistemi ta' sorveljanza li joperaw b'mod kontinwu u b'riżoluzzjoni għolja, reazzjoni rapida għal diżastri naturali, l-appoġġ għall-agrikoltura, il-forestrija, is-sajd u t-trasport marittimu, it-tisħiħ tal-kontroll tal-fruntieri u tas-sigurtà u ħafna aktar applikazzjonijiet. Il-ħtieġa ta' satelliti żgħar kosteffettivi għal skopijiet ta' komunikazzjoni u ta' sorveljanza kull ma jmur qed tiżdied. L-applikazzjonijiet u s-servizzi fis-settur tal-Osservazzjoni tad-Dinja għaddejjin minn titjib rapidu tal-kapaċitajiet tekniċi tas-satelliti żgħar u l-iżvilupp ta' applikazzjonijiet ġodda, kemm għall-monitoraġġ u l-ġestjoni tal-art agrikola kif ukoll għat-tbassir tat-temp, notevolment permezz tal-progress fit-teknoloġiji ġodda tar-radar. Għalhekk anke l-UE teħtieġ li tiffoka l-attenzjoni tagħha fuq il-kontinwità ta' Copernicus u Galileo, b'tali mod li tkun tista' tipparteċipa fl-iżvilupp ta' dan is-suq fil-livell dinji. Is-suċċess u s-sostenibbiltà tal-industrija spazjali Ewropea jiddependu mill-użu u l-ipproċessar ta' volumi kbar u sorsi ta' data u ta' informazzjoni (Big Data). Is-soluzzjonijiet innovattivi, il-prattiki ġodda, is-sigurtà aħjar u l-protezzjoni aħjar kontra l-attakki ċibernetiċi jistgħu jiġu żgurati biss jekk in-negozji jkollhom aċċess aħjar għad-data u jikkollaboraw b'mod ispirat max-xjentisti, l-universitajiet u s-settur pubbliku. Dan id-dokument dwar l-Istrateġija Spazjali Ewropea jqis, u sa ċertu punt jibni fuq, opinjonijiet preċedenti relatati tal-KtR, inklużi l-Opinjoni "Lejn strateġija tal-ispazju tal-Unjoni Ewropea għas-servizz taċ-ċittadini" u l-Opinjoni "Il-politika industrijali spazjali tal-UE", kif ukoll għadd ta' dokumenti fosthom ir-rapport mill-Kumitat tal-Parlament Ewropew għall-Affarijiet Barranin dwar kapaċitajiet fil-qasam tal-ispazju għas-sigurtà u d-difiża Ewropea, ir-reviżjoni tal-Iżvilupp tas-Suq Spazjali fl-Ewropa, ir-rakkomandazzjonijiet dwar li tiżdied id-dimensjoni reġjonali għall-Istrateġija Spazjali Ewropea ppubblikati minn NEREUS f'April 2016, u l-Grupp Konsultattiv dwar l-Ispazju tal-Orizzont 2020 "Konsulenza dwar prijoritajiet potenzjali għar-Riċerka u l-Innovazzjoni fil-programm ta' ħidma 2018-2020". L-Istrateġija Spazjali għall-Ewropa tindirizza b'mod konkret l-iżviluppi internazzjonali fis-settur, fejn qed tiżdied il-kompetizzjoni minħabba l-mudell ta' "Spazju Ġdid" li nibet fl-Istati Uniti fis-snin 80 bil-ħruġ fid-dieher ta' intrapriżi li xtaqu li jilħqu l-ispazju. It-teknoloġiji diġitali u d-diġitalizzazzjoni qed jiftħu modi ġodda kif isir in-negozju, filwaqt li bidliet teknoloġiċi ewlenin qed ifixklu r-relazzonijiet tradizzjonali industrijali u l-mudelli tan-negozju użati għall-aċċess u l-użu tal-ispazju. Il-kooperazzjoni hija neċessarja bejn l-istituzzjonijiet kollha, peress li s-settur tal-ispazju huwa kkaratterizzat minn ċikli ta' żvilupp twil; dan iżid ir-riskji tas-suq, peress li l-potenzjal tas-suq tal-applikazzjonijiet ġodda jeħtieġ li jiġi vvalutat ħafna minn qabel waqt li huwa diffiċli li tiġi aġġustata s-sitwazzjoni eżistenti. Dan ifisser li għall-intraprendituri li jixtiequ jidħlu fis-settur spazjali, jista' jkun diffiċli li jsibu investituri minħabba li huwa diffiċli ħafna li s-suq ċikliku u s-sitwazzjoni eżistenti jinbidlu għat-tibdil fid-domanda. L-UE u l-ESA għandhom jintensifikaw il-kooperazzjoni tagħhom bil-għan li l-Istati Membri jiġu appoġġjati fl-attivitajiet ta' riċerka u żvilupp fil-qasam spazjali tagħhom fil-livell Ewropew, biex jiżdied l-użu ta' programmi innovattivi ta' akkwist u jingħata aktar impetus lill-investiment privat u s-sħubijiet mal-industrija u jitrawwem l-iżvilupp ta' minisatelliti u nanosatelliti. L-UE u l-ESA jridu jiżviluppaw miżuri konġunti ta' sensibilizzazzjoni u pjani għall-adozzjoni tat-teknoloġija sabiex jkunu jistgħu jiġu implimentati b'mod effettiv ir-riżultati miksuba f'diversi oqsma permezz tar-riċerka u l-iżvilupp. L-isfidi globali kkawżati mill-popolazzjonijiet li qed jikbru, iż-żieda fid-domanda għal riżorsi u t-tibdil fil-klima jirrikjedu informazzjoni dwar il-pjaneta tagħna li tista' tiġi pprovduta biss b'mod faċli permezz ta' soluzzjonijiet b'bażi spazjali. Il-KtR identifika l-prijoritajiet speċifiċi li ġejjin: it-tfassil proattiv ta' miżuri politiċi, li bl-għajnuna tagħhom l-SMEs jiġu involuti aktar, il-promozzjoni tal-ħolqien ta' negozji ġodda (spin-offs u negozji ġodda) u l-ħolqien ta' impjiegi fis-setturi li jużaw teknoloġiji spazjali; l-appoġġ tal-programmi tar-riċerka u l-iżvilupp, inklużi programmi edukattivi fil-livelli kollha fl-oqsma tal-IT, ix-xjenza, il-matematika, l-inġinerija u x-xjenzi soċjali; l-investiment fis-settur spazjali, filwaqt li jiġi enfasizzat ir-rwol ta' fondi ta' investiment u l-faċilitajiet ta' investiment kif ukoll l-involviment ta' investituri privati; l-iżvilupp ta' kooperazzjoni bejn l-awtoritajiet Ewropej, nazzjonali u reġjonali u bejn l-industrija u l-utenti permezz ta' appoġġ strutturat mill-Kummissjoni Ewropea, b'mod partikolari sabiex jiġi żgurat li l-kapaċità tat-traffiku tal-informazzjoni tkun kompatibbli mal-isfidi attwali li huma riżultat ta' teknoloġiji ta' detezzjoni mill-bogħod; titjib sinifikanti tat-tmexxija u l-amministrazzjoni tas-settur spazjali, kemm fl-Istati Membri kif ukoll fil-livell Ewropew, u l-promozzjoni ta' kooperazzjoni bejn l-UE u l-ESA, b'enfasi fuq l-utenti u r-reġjuni, filwaqt li jitqies il-potenzjal tagħhom f'dan il-qasam; il-kofinanzjament tal-ħolqien tal-Aġenzija Spazjali Ewropea tal-inkubaturi tan-negozji fir-reġjuni li għandhom l-għan li jħeġġu l-intraprenditorija fis-settur spazjali; l-appoġġ ta' miżuri edukattivi u istituzzjonijiet pubbliċi li jħarrġu professjonisti fil-qasam ekonomiku, filwaqt li jitqiesu l-ħtiġijiet intraprenditorjali speċifiċi tas-settur spazjali. Il-KtR jilqa' b'sodisfazzjon il-fatt li l-Istrateġija Spazjali għall-Ewropa tikkunsidra l-importanza tal-parteċipazzjoni reġjonali fl-implimentazzjoni tagħha, b'mod partikolari permezz ta' miżuri konkreti mill-Kummissjoni Ewropea flimkien mal-Aġenzija GSA, li hija responsabbli għall-EGNOS u l-programmi Galileo, kif jixhdu n-netwerks Copernicus Relays u l-Akkademja Copernicus, biex jappoġġjaw il-promozzjoni tal-użu tad-data ta' telerilevament (remote sensing data) u l-applikazzjonijiet tagħhom; Id-dimensjoni reġjonali hija essenzjali biex il-benefiċċji tal-ispazju jiġu eqreb tal-utenti u b'hekk ipoġġu lill-utenti fiċ-ċentru ta' strateġija spazjali Ewropea. L-awtoritajiet lokali u reġjonali għandhom il-kompetenza u r-rieda li jiġu involuti fl-implimentazzjoni ta' politika spazjali Ewropea, peress li din tappoġġja l-istrateġiji ta' speċjalizzazzjoni intelliġenti f'ħafna reġjuni. jilqa' l-fatt li ħafna reġjuni ngħaqdu fin-netwerk NEREUS (Netwerk tar-reġjuni Ewropej li jużaw teknoloġiji spazjali) li juri l-importanza dejjem akbar tal-ispazju għall-ekonomija tar-reġjuni. L-għan ta' NEREUS huwa li jiġi sfruttat il-potenzjal sħiħ tat-teknoloġija spazjali għar-reġjuni tal-Ewropa, f'termini kemm ta' R&Ż u kif ukoll kompetittività ekonomika, tiġi enfasizzata d-dimensjoni reġjonali tal-politiki spazjali fil-livell politiku u jiġi promoss approċċ minn isfel għal fuq lejn l-attivitajiet spazjali Ewropej. Il-miżuri tar-reġjuni li ngħaqdu fin-NEREUS għandhom jiġu enfasizzati. L-awtoritajiet reġjonali għandhom il-potenzjal u l-esperjenza fil-qasam tal-integrazzjoni tal-attivitajiet tal-operaturi fin-negozju u x-xjenza, l-istituzzjonijiet pubbliċi u s-soċjetà ċivili. Din għandha tiġi sfruttata sabiex jinbnew sħubiji għall-implimentazzjoni ta' attivitajiet taħt l-istrateġija spazjali. Il-politika spazjali tal-UE teħtieġ viżjoni ċara ta' kif is-soċjetà, l-ekonomija u l-politika Ewropej jistgħu jiġu konvinti dwar il-potenzjal tal-ispazju. Il-politika spazjali għandu jkollha rwol aktar prominenti f'politiki reġjonali oħra tal-Unjoni Ewropea, inkluż billi jiġu pprovduti opportunitajiet fil-kuntest tal-Aġenda Urbana tal-Unjoni Ewropea u s-soluzzjonijiet tal-bliet intelliġenti, l-enerġija intelliġenti, l-ippjanar tal-bliet u l-objettivi tal-politika dwar il-klima, eċċ. L-awtoritajiet reġjonali li jwettqu d-dmir fundamentali tagħhom li jistimulaw kemm ix-xjenza kif ukoll it-teknoloġija, u l-iżvilupp soċjoekonomiku kif ukoll l-unitajiet territorjali tagħhom għandhom jitqiesu bħala koordinaturi reġjonali tal-politika spazjali. L-awtoritajiet reġjonali għandhom il-potenzjal u l-esperjenza fil-qasam tal-integrazzjoni tal-attivitajiet tal-operaturi fis-setturi tan-negozju u x-xjenza, l-istituzzjonijiet pubbliċi u s-soċjetà ċivili. Din għandha tiġi sfruttata sabiex jinbnew sħubiji għall-implimentazzjoni ta' azzjonijiet taħt l-istrateġija spazjali. L-Aġenzija Spazjali Ewropea qed tiżviluppa numru ta' inizjattivi mar-reġjuni, inklużi l-uffiċċji Ewropej tar-riżorsi għall-esukazzjoni fil-qasam spazjali (European Space Education Resource Offices – ESERO). Għandu jkun hemm l-aqwa benefiċċji possibbli ta' dawn l-inizjattivi u għandu jitħeġġeġ l-iżvilupp tagħhom. Il-Kummissjoni għandha tiżviluppa azzjonijiet ta' appoġġ iffukati fuq attivitajiet relatati ma' raggruppamenti reġjonali, l-uffiċċji ta' kuntatt, l-aġenziji, l-universitajiet u l-istituti ta' riċerka, sabiex jinkoraġġixxu l-adozzjoni ta' prodotti u servizzi spazjali f'industriji transsettorjali. Hija għandha tistabbilixxi wkoll il-kriterji sabiex tiġi determinata l-utilità pubblika tas-servizzi spazjali fir-rigward tal-kompetenzi u l-ħtiġijiet tal-awtoritajiet pubbliċi, kriterji li l-Kummissjoni stess u l-awtoritajiet nazzjonali jistgħu jużaw biex jevalwaw l-eliġibbiltà għall-appoġġ tal-applikazzjonijiet imressqa minn utenti potenzjali għas-sussidji għall-użu ta' servizzi u applikazzjonijiet. Il-KtR jappoġġja l-iżvilupp u l-implimentazzjoni ta' dan il-programm spazjali Ewropew komprensiv u ambizzjuż li jibni fuq il-kisbiet ta' qabel u li jippromovi u jiżviluppa l-oqsma ta' prijorità tal-monitoraġġ tal-ambjent, it-tibdil fil-klima, is-sigurtà, il-kompetittività u l-esplorazzjoni tal-ispazju. Huwa previst li l-utenti, bħalma huma l-awtoritajiet lokali u reġjonali u l-intrapriżi, ser ikomplu jeħtieġu inċentivi u appoġġ mill-UE u mill-Istati Membri. Fid-dawl tas-saħħa innovattiva tas-settur spazjali u l-importanza tiegħu għall-ekonomija, il-Kumitata jappella għal modi ġodda ta' finanzjament tal-iżvilupp u l-użu fuq skala kbira tal-applikazzjonijiet, filwaqt li jiġu kkunsidrati l-fondi strutturali u l-banek kif ukoll il-kooperazzjoni mal-ESA. Fid-dawl tal-problemi tal-finanzjament tal-investiment fil-proġetti ta' riċerka u żvilupp, huwa xieraq li tittejjeb il-possibbiltà li jiġu ffinanzjati proġetti ta' riċerka li jitwettqu bil-parteċipazzjoni ta' istituzzjonijiet tar-riċerka u tal-iżvilupp, kif ukoll atturi ekonomiċi; Il-KtR huwa konvint li l-UE teħtieġ li tiggarantixxi finanzjament għall-fażi operattiva ta' Galileo (inklużi l-manutenzjoni u s-sostituzzjoni tas-satelliti, is-salvagwardja tal-integrità tas-sistema, l-operazzjonijiet fuq l-art u l-aċċess għad-data) peress li dan huwa l-uniku mod li jkun żgurat li l-effetti ekonomiċi mistennija jistgħu jkunu sostnuti. Il-fażi operattiva ta' Copernicus hija kruċjali għall-iskoperta ekonomika ta' żviluppi teknoloġiċi ġodda, iżda l-appoġġ finanzjarju ser jibqa' meħtieġ sabiex jiġu koperti l-ispejjeż tal-bidu tan-negozju marbuta mal-użu tat-teknoloġija l-ġdida minn diversi utenti. Il-Kummissjoni għandha tiżgura li l-finanzjament fit-tul għall-operat tal-infrastruttura ta' Copernicus huwa garantit billi jintuża l-baġit tal-UE fil-futur, sabiex tiggarantixxi kemm il-vijabbiltà finanzjarja kif ukoll it-trasparenza u s-superviżjoni demokratika tal-finanzjament. Hemm ħtieġa urġenti biex jiġu stabbiliti ċentri kbar tad-data għall-ipproċessar u l-ħżin tad-data mniżżla minn Copernicus. Il-kapaċità li tintuża data storika hija wkoll importanti ħafna għall-iżvilupp ta' servizzi u applikazzjonijiet ġodda f'dan il-qasam, kif ukoll il-kapaċità li jiġu trażmessi kwantitajiet kbar ta' data fi żmien propizju għall-użu tagħha. Il-KtR jenfasizza r-rwol importanti tas-sistemi għall-monitoraġġ tal-ispazju u n-navigazzjoni bis-satellita, bħal Galileo u Copernicus, li jiżguraw rispons f'waqtu għal diżastri naturali bħat-terremoti, in-nirien fil-foresti, l-uqigħ tal-art u l-għargħar; jitlob biex dan ikun rifless kif imiss fl-iżvilupp ta' servizzi downstream għall-awtoritajiet lokali u reġjonali. Strateġija spazjali effettiva hija element essenzjali tal-iżvilupp sostenibbli u reżiljenti, u tgħin biex jissalvaw il-ħajjiet kif ukoll biex jiġu protetti l-ambjent u l-proprjetà; Sabiex tintuża d-data minn Copernicus u Galileo u jiġu żviluppati servizzi ġodda fuq din il-bażi, hemm bżonn ta' bidliet legali li jiżguraw li dan isir f'konformità ma' miżuri oħra adottati fil-kuntest tal-politika reġjonali, tal-enerġija, ambjentali, agrikola u ta' monitoraġġ ambjentali, li jagħmlu użu mid-data territorjali. Huwa meħtieġ li jiġi żgurat li d-data miksuba minn dawn il-programmi tista' tintuża wkoll għar-rappurtar fil-livell tal-UE u li, fejn din il-proċedura hija possibbli, tista' tiġi implimentata skont il-liġi. Il-kapaċitajiet u s-servizzi relatati mal-ispazju għandhom rwol importanti fid-difiża u s-sigurtà Ewropea, peress li jippermettu l-implimentazzjoni konsistenti ta' politika komuni ta' sigurtà u difiża u jippermettu wkoll ir-rabta ma' politiki tal-UE f'oqsma bħall-azzjoni esterna, il-ġestjoni tal-fruntieri, is-sigurtà marittima, l-azzjoni klimatika, is-sigurtà tal-enerġija, il-ġestjoni tad-diżastri, l-għajnuna umanitarja u t-trasport. Is-sħubija strateġika ma' pajjiżi oħra li jwettqu programmi spazjali għandha tissaħħaħ sabiex tiġi żgurata l-indipendenza tal-Ewropa rigward it-teknoloġiji spazjali kruċjali u l-aċċess għall-ispazju. L-Istati Membri kollha għandu jkollhom aċċess għas-servizzi spazjali u għall-opportunitajiet ġodda biex tiġi stimulata l-ekonomija u biex iwessgħu l-għarfien tagħhom. Is-sensibilizzazzjoni dwar kif l-ivvjaġġar fl-ispazju jista' jintuża b'mod effiċjenti fis-settur privat, inkluż fil-livell reġjonali, f'ħafna oqsma differenti għandha tissaħħaħ billi dawn ir-reġjuni jiġu appoġġjati kemm bil-bini tal-kompetenzi kif ukoll permezz ta' diversi mekkaniżmi ta' finanzjament. It-teknoloġiji spazjali jistgħu jkunu utli fis-settur pubbliku, pereżempju biex ta' kuljum jiġi mmonitorjat territorju, biex jiġi ddeterminat l-istatus tar-riżorsi naturali (ilma ħelu, ilma tal-kosta, kwalità tal-arja, eċċ.) u tal-foresti, biex tiġi vvalutata l-ħażna tal-injam, biex tiġi ġestita l-art agrikola, biex tiġi vverifikata s-sistema ta' sussidji, biex ikun hemm identifikazzjoni bikrija u prevenzjoni ta' bini illegali, biex tintuża l-enerġija mix-xemx u mir-riħ, biex tittejjeb l-effiċjenza enerġetika tal-bini u f'ħafna każijiet oħra. Hemm bżonn ta' passi ulterjuri biex titqajjem kuxjenza fis-soċjetà Ewropea tal-benefiċċji tal-ispazju. Għandna bżonn ukoll ta' speċjalisti u uffiċjali mħarrġa aħjar, u ta' aktar inġiniera u xjentisti, biex jinħoloq il-valur miżjud għas-soċjetà, kif ukoll sabiex tiġi żgurata kooperazzjoni iktar mill-qrib ma' organizzazzjonijiet pubbliċi u privati u n-negozji. L-ogħla prijoritajiet ta' politika spazjali ġdida mmirata lejn il-ħtiġijiet reali taċ-ċittadini għandhom ikunu l-inizjattivi lokali, l-iskambju reċiproku ta' esperjenzi, il-ħolqien ta' sinerġiji bejn oqsma funzjonali differenti, kif ukoll l-informazzjoni u s-sensibilizzazzjoni. L-istrateġija spazjali teħtieġ sostenn qawwi u interess mill-ġenerazzjonijiet taż-żgħażagħ. Il-ġenerazzjoni millenjali kibret f'dinja fejn applikazzjonijiet ġodda huma aċċettati bħala xi ħaġa ta' kuljum, mhux biss għal għanijiet kummerċjali, iżda wkoll għall-użu ta' kuljum. L-ideat u l-perspettivi l-ġodda li jġibu magħhom iż-żgħażagħ għandhom jitħeġġu. L-Istrateġija Spazjali għall-Ewropa l-ġdida mhijiex interessanti biżżejjed għall-ġenerazzjoni żagħżugħa. L-ispazju għandu jkun sors ta' motivazzjoni u ispirazzjoni u għandu jikkontribwixxi għat-titjib tal-ħajja tan-nies. L-istrateġija għandha tiffoka fuq kollox fuq il-promozzjoni tal-edukazzjoni u r-relazzjonijiet pubbliċi b'rabta mal-informazzjoni u d-data spazjali. L-inklużjoni ta' attivitajiet spazjali fil-kurrikuli tal-iskola, tal-università u istituzzjonijiet li jikkontribwixxu għat-tixrid tal-għarfien xjentifiku fil-qafas tal-edukazzjoni informali, għandha tikkontribwixxi ħafna biex tinġibed l-attenzjoni tan-nies lejn dan il-qasam importanti. Il-KtR jappella lill-Kummissjoni, lill-Parlament Ewropew u lill-Kunsill biex jiddiskutu u jappoġġjaw din l-istrateġija u biex jagħmlu progress fl-implimentazzjoni effettiva tagħha f'kooperazzjoni mill-qrib mal-bliet u r-reġjuni, kif ukoll mal-partijiet interessati rilevanti kollha. Sabiex tiġi enfasizzata l-importanza tas-settur spazjali fil-livell reġjonali u sabiex jiġu sfruttati l-opportunitajiet offruti lill-bliet u lir-reġjuni mill-politika Ewropea dwar l-ispazju, fi ħdan il-Kummissjoni tal-KtR għall-Ambjent, it-Tibdil fil-Klima u l-Enerġija se jiġu organizzati laqgħat apposta li jiffokaw fuq il-kwistjonijiet tal-ispazju. Dan huwa b'mod partikolari neċessarju fid-dawl tar-reviżjoni ta' nofs it-term tal-programmi tal-UE dwar l-ispazju skedata għall-2017. Il-KtR jkun jista' jappoġġja aktar l-implimentazzjoni u l-eżekuzzjoni tal-programm Copernicus fil-livell lokali u reġjonali kieku jkun membru permanenti sħiħ tal-forum tal-utenti tal-Programm Copernicus u jkun jista' jibgħat rappreżentant uffiċjali għal dak il-forum. B'hekk tiġi kkunsidrata l-importanza tal-atturi lokali fl-użu tad-data ta' Copernicus. Sabiex l-Istrateġija Spazjali Ewropea tiġi implimentata b'suċċess, għandhom jiġu promossi sħubijiet bejn il-Kummissjoni, l-Istati Membri, l-ESA, l-EUMETSAT, l-awtoritajiet, il-partijiet interessati, l-industriji, l-akkademiċi u komunitajiet ta' utenti f'oqsma oħra. Il-KtR jista' jkun imsieħeb importanti f'dan il-kuntest. Brussell, il-11 ta' Ottubru 2017 Isabelle BOUDINEAU (FR/PSE), Viċi President tal-Kunsill Reġjonali ta' Nouvelle-Aquitaine IL-KUMITAT EWROPEW TAR-REĠJUNI ifakkar li l-Artikolu 311 tat-TFUE jistipula li "l-Unjoni għandha tipprovdi lilha nnifisha l-mezzi meħtieġa biex tilħaq l-objettivi tagħha u twettaq il-politiki tagħha u li, mingħajr preġudizzju għal dħul ieħor, il-baġit għandu jkun iffinanzjat kollu kemm hu mir-riżorsi proprji"; jenfasizza l-isfidi li ser jiffaċċja l-baġit tal-UE wara l-2020 biex jindirizza d-diffikultajiet li kulma jmur qed jinbidlu f'oqsma li jipprovdu valur miżjud Ewropew, b'mod partikolari fir-rigward tal-ħtieġa li jissaħħu l-politiki fil-qasam tad-difiża u ta' kontra t-terroriżmu, il-ġestjoni tal-migranti u tar-refuġjati, il-ġlieda kontra t-tibdil fil-klima u l-indirizzar tal-isfidi demografiċi, flimkien ma' prijoritajiet oħrajn li diġà huma appoġġjati fi ħdan il-finanzjarju pluriennali (QFP); jilqa' b'sodisfazzjon il-pubblikazzjoni tar-rapport finali tal-Grupp ta' Livell Għoli dwar ir-Riżorsi Proprji (ir-rapport ta' Monti), b'mod partikolari r-rakkomandazzjonijiet dwar il-prinċipju tal-valur miżjud Ewropew u l-prinċipju tas-sussidjarjetà, iżda huwa diżappuntant li dan ir-rapport ma jindirizzax id-daqs tal-baġit Ewropew fid-dawl tal-prijoritajiet stabbiliti mill-UE; iqis li l-kuntest speċifiku tal-kriżijiet, il-ħruġ tar-Renju Unit mill-UE u l-proċess ta' riflessjoni dwar il-futur tal-Ewropa, kif ukoll ir-rakkomandazzjonijiet tar-rapport ta' Monti jservu ta' opportunità sabiex tinħoloq viżjoni ta' Ewropa li tinkludi liema prijoritajiet għandhom jiġu ffinanzjati fil-baġit tal-UE fuq perjodu medju u twil ta' żmien, u sabiex tiġi riformata s-sistema attwali ta' finanzjament tiegħu; Il-KtR jilqa' l-pubblikazzjoni tad-dokument ta' riflessjoni tal-Kummissjoni dwar il-futur tal-finanzi tal-UE, b'mod partikolari fit-taqsima dwar id-dħul li jiffinanzja l-politiki tal-Unjoni. Jilqa' b'sodisfazzjon ir-referenza, fl-ittra ta' intenzjoni tal-Kummissjoni li ntbagħtet lill-Parlament Ewropew u lill-Kunsill fit-13 ta' Settembru 2017, bl-għan li tinkiseb riforma tar-riżorsi proprji. Madankollu, il-KtR jistenna li proposti konkreti għandhom jiġu ppreżentati fl-istess ħin jew bħala parti mill-proposta tal-QFP (sa Mejju 2018). Barra minn hekk, il-KtR jistieden kemm lill-Kunsill kif ukoll lill-Istati Membri biex jipparteċipaw fl-ambizzjoni ta' riforma kompleta tas-sistema attwali tar-riżorsi proprji billi tagħmilha aktar sempliċi, ġusta u trasparenti; iqis li s-sistema attwali hija subottimali, b'mod partikolari peress li hija dipendenti żżejjed mill-kontribuzzjonijiet nazzjonali u tinkoraġġixxi lill-gvernijiet biex jaċċettaw biss l-arranġamenti ta' nfiq li jimmassimizzaw il-qligħ nett tagħhom stmat mil-lat tat-teżor pubbliku. Dan l-approċċ iwassal biex jintesew il-benefiċċji tas-suq uniku jew ta' ċerti politiki Ewropej u ssir enfasi biss fuq ir-rata ta' ritorn. Joħloq ukoll diviżjoni bejn l-Istati Membri "kontributuri netti" u "benefiċjarji netti", li tidher waħda artifiċjali peress li l-kalkolu jqis biss il-kontijiet pubbliċi u mhux l-effetti pożittivi esterni għall-ekonomija reali tal-Istati Membri. Dan l-approċċ ma jiħux inkunsiderazzjoni lanqas l-ispiża tan-"non-Ewropa"; jinnota li fil-kuntest tal-proċedura ta' adozzjoni annwali tal-baġit, il-kompromessi bejn l-istituzzjonijiet spiss iwasslu għal tnaqqis fil-baġit meta mqabbel mal-ambizzjonijiet stabbiliti fl-QFP. Dan joħloq diskrepanza dejjem akbar bejn l-impenji u l-pagamenti, li tikkawża kriżi fil-pagamenti; jinnota li l-kumplessità tal-istruttura tal-baġit tal-UE u tas-sistema ta' finanzjament tiegħu, ikkaratterizzata b'mod speċjali mill-mekkaniżmi ta' skontijiet u korrezzjonijiet, tnaqqas mil-leġġibilità tal-azzjoni tal-UE u tħarrax il-kriżi ta' fiduċja taċ-ċittadin fir-rigward tal-Ewropa; għalhekk jitlob li l-korrezzjonijiet u skontijiet jitneħħew għal kollox; jemmen li n-nuqqas ta' fiduċja fost iċ-ċittadini, l-Istati Membri u l-Istituzzjonijiet Ewropej jispjega parzjalment il-kumplessità eċċessiva marbuta mal-ġestjoni tal-Fondi Ewropej Strutturali u ta' Investiment. Għal perċezzjoni aħjar tal-UE miċ-ċittadini tal-UE, il-politiki tal-UE, b'mod partikolari l-politika ta' koeżjoni, għandhom bilfors jiġu ssimplifikati wara l-2020; ifakkar fin-nuqqas ta' armonizzazzjoni u trasparenza dwar kif hija ppreżentata l-kontribuzzjoni tal-Istati Membri għall-baġit tal-UE. Sal-lum erba' Stati Membri biss iddikjaraw il-kontribuzzjoni tagħhom għall-baġit tal-UE fil-kontijiet nazzjonali tagħhom, iżda bħala spiża u mhux bħala investiment; jemmen li riforma bħal din għandu jkollha l-għan li toħloq baġit aktar leġġibbli, prevedibbli u bbilanċjat, li jindirizza l-isfidi Ewropej, u li jiddependi minn sehem akbar mir-riżorsi proprji ġodda u t-tnaqqis tal-kontribuzzjonijiet nazzjonali filwaqt li jnaqqas kemm jista' jkun possibbli l-piżijiet addizzjonali għall-kontribwenti. L-għan ewlieni huwa li jiġi propost tqassim tar-riżorsi proprji li jkun aktar trasparenti u jinftiehem miċ-ċittadini u baġit aktar awtonomu u aktar demokratiku b'involviment akbar tal-Parlament Ewropew, anke f'dak li jirrigwarda d-dħul baġitarju tal-UE. Barra minn hekk, din ir-riforma għandha tinvolvi lill-KtR u tikkunsidra d-dimensjoni territorjali fid-dibattiti dwar il-baġit tal-UE; iqis li din ir-riforma għandha tindirizza l-kwistjoni tad-daqs tal-QFP. Fil-kuntest tar-riforma, hemm bżonn ta' koerenza bejn il-prijoritajiet tal-UE u adozzjoni ta' QFP tal-istess kalibru ta' dawn l-ambizzjonijiet; jenfasizza li l-qafas finanzjarju pluriennali wara l-2020 għandu jkun kemm iffukat fuq l-isfidi futuri kif ukoll li jkollu dispożizzjoni għal riskji stabbiliti fi ħdan il-baġit. Dan huwa importanti sabiex ikun jista' jżomm il-fokus strateġiku tiegħu u ċ-ċertezza tal-ippjanar tiegħu għall-awtoritajiet lokali u reġjonali kif ukoll li jindirizza kriżijiet potenzjali u jiġi evitat il-ħolqien ta' fondi ad hoc barra mill-QFP; iqis li kwalunkwe proposta dwar il-baġit wara l-2020 għandha tinvolvi riformi dwar l-aspett tal-infiq, sabiex jitqiesu l-prijoritajiet ġodda Ewropej, jiġi żgurat użu iżjed effiċjenti tal-fondi tal-UE iżda anke sabiex jitjiebu r-rati ta' assorbiment, u dwar l-aspett tad-dħul, sabiex jiżdiedu r-riżorsi proprji ġodda; Taħt kull ċirkustanza, dawn ir-riformi għandhom jiżguraw allokazzjonijiet suffiċjenti biex jitkomplew dawk il-politiki li l-iżjed li kkontribwixxew għall-kostruzzjoni Ewropea, jiġifieri: politika agrikola u alimentari komuni, il-politika ta' koeżjoni u tal-iżvilupp rurali, u aġenda soċjali bbażata fuq il-ħolqien ta' impjieg ta' kwalità għaċ-ċittadini tal-UE; jenfasizza li l-prinċipju tas-sussidjarjetà u l-kunċett ta' valur miżjud Ewropew għandhom jiġu kkunsidrati fir-riforma. Il-KtR jitlob li jiġu analizzati t-"testi dwar is-sussidjarjetà" proposti fir-rapport ta' Monti. Minkejja dan, se jkun hemm bżonn jiġi żgurat li s-sussidjarjetà ma tintużax għal skopijiet ta' rinazzjonalizzazzjoni tal-politiki Ewropej, u li ma jsirux aktar trasferimenti ta' fondi lill-Istati Membri li jistgħu jdgħajfu l-politiki li kkontribwixxew l-aktar għall-integrazzjoni Ewropea, jiġifieri l-politika agrikola komuni, il-politika ta' koeżjoni u tal-iżvilupp rurali, u aġenda soċjali bbażata fuq il-ħolqien ta' impjiegi ta' kwalità tajba għaċ-ċittadini tal-UE; jenfasizza l-grad tad-dipendenza tal-ġbir tar-riżorsi proprji "tradizzjonali" bħad-dazji doganali jew id-dħul li jirriżulta mill-ġlieda kontra l-frodi li taffettwa l-interessi finanzjarji tal-Unjoni fir-rigward tal-kooperazzjoni leali tal-Istati Membri; jisħaq dwar il-fatt li r-riforma tar-riżorsi proprji għandha tkun imfassla fir-rigward tal-possibbiltà li tinħoloq kapaċità fiskali għall-Istati Membri taż-żona tal-euro; madankollu, jikkunsidra li fid-dawl tar-rekwiżiti stretti imposti fuq l-Istati Membri fil-kuntest tas-Six Pack, it-Two Pack u l-Patt Fiskali (iż-żamma tal-bilanċ strutturali tal-baġit, it-twaqqif tal-infiq, it-tnaqqis tal-proporzjon tad-dejn tal-gvern ġenerali), huwa essenzjali li l-Istati Membri jkollhom biżżejjed flessibbiltà biex jiżguraw id-dħul (nazzjonali) meħtieġ, billi jkunu jistgħu jfasslu l-liġijiet fiskali tagħhom stess biex jissodisfaw l-impenji ta' nfiq li f'xi oqsma qed jiżdiedu b'mod sproporzjonat (pereżempju fil-qasam soċjali, dak tas-saħħa u tal-kura tas-saħħa). jirrakkomanda li jiġu analizzati u proposti riżorsi proprji ġodda fil-forma ta' "pakkett" li jiġbor fih diversi taxxi b'mod li jibbilanċjaw l-effetti tar-riżorsi proprji ġodda fuq il-livelli kollha ta' gvern, negozju u ċittadin; jilqa' b'sodisfazzjon l-alternattiva ta' taxxa Ewropea fuq id-dħul tal-kumpaniji permezz ta' bażi komuni konsolidata għat-taxxa korporattiva (BKKTK). F'opinjoni preċedenti, il-KtR laqa' tajjeb l-effetti pożittivi tal-BKKTK fuq it-tkabbir ekonomiku, l-impjiegi u l-ugwaljanza fiskali, kif ukoll fuq il-finanzi pubbliċi, inklużi dawk lokali u reġjonali. Barra minn hekk, flimkien ma' din it-taxxa, il-KtR jistieden lill-istituzzjonijiet biex jirriflettu dwar il-ħolqien ta' taxxa indirizzata lejn kumpaniji multinazzjonali. Huwa jappoġġja l-approċċ tal-Kummissjoni li, sar-rebbiegħa 2018, tressaq, b'segwitu tal-Komunikazzjoni tagħha tal-21 ta' Settembru 2017 dwar tassazzjoni ġusta fl-ekonomija diġitali, proposta għal direttiva li tistabbilixxi regoli ta' tassazzjoni tal-profitti tal-ekonomija diġitali fil-livell tal-UE. Ifakkar, madankollu, li l-armonizzazzjoni tat-taxxa fil-livell tal-UE hija, abbażi tad-dispożizzjonijiet tal-Artikolu 113 tat-TFUE, limitata għall-elementi neċessarji għall-funzjonament tas-suq intern u għall-kundizzjonijiet ta' kompetizzjoni ġusta, u li s-setgħa għall-impożizzjoni u l-ġbir tat-taxxi għadha aspett ċentrali tas-sovranità tal-Istati Membri; iqis li l-VAT riformata tista' tikkontribwixxi biex jiżdiedu r-riżorsi proprji. Il-VAT kurrenti tbati minn kumplessità eċċessiva u għandha tiġi riformata skont is-sistema proposta mill-Grupp ta' Livell Għoli, billi tiġi applikata rata uniformi Ewropea fuq bażi armonizzata u usa'. Madankollu, din ir-riforma m'għandhiex ikollha konsegwenzi negattivi għaċ-ċittadini u l-Istati Membri inqas żviluppati; iqis li tista' tiġi prevista riżorsa proprja bbażata fuq il-ħruġ tal-munita minkejja r-riskji assoċjati mal-volatilità u l-fatt li tikkonċerna biss lill-Istati Membri taż-żona tal-euro; iqis li t-taxxa fuq l-elettriku żgur ikollha l-vantaġġ li tkun "leġġibbli" u konformi mal-għanijiet tal-UE dwar l-effiċjenza enerġetika, iżda għandha r-riskju li ma tkunx popolari u tippenalizza familji foqra. Għaldaqstant din għandha tiġi eliminata għall-unitajiet domestiċi; jipproponi li tiġi eliminata t-taxxa fuq il-karburanti. Minbarra l-problema ta' aċċettazzjoni fost iċ-ċittadini, din it-taxxa jkollha impatt negattiv fuq livell lokali. Fil-fatt, din tikkostitwixxi sors ta' dħul għal uħud mill-awtoritajiet lokali u reġjonali; jistieden lill-Kummissjoni tgħaddi għal valutazzjoni tal-impatt dettaljata dwar ir-riżorsi proprji ġodda u l-effett tagħhom fuq il-baġits nazzjonali u sottonazzjonali u fuq iċ-ċittadini; jistieden lill-Kummissjoni tippreżenta proposta leġislattiva tal-QFP ta' wara l-2020 li tipprevedi riforma ambizzjuża tar-riżorsi proprji. Din ir-riforma għandha ssir gradwalment, skont it-trattati tal-UE, filwaqt li jinżammu l-kontribuzzjonijiet nazzjonali fi proporzjon iżgħar; jinnota li l-iskadenzi tal-ħruġ tar-Renju Unit mill-UE u tat-tiġdid tal-mandati tal-Parlament Ewropew u tal-Kummissjoni jistgħu jdewmu l-iskeda taż-żmien għall-proposti dwar il-baġit tal-UE wara l-2020. Jistieden lill-Kummissjoni biex, fil-każ ta' dewmien twil, tipproponi estensjoni tal-QFP skont l-Artikolu 312(4) tat-TFUE, sabiex jiġi evitat kwalunkwe preġudizzju għall-funzjonament tal-politiki pubbliċi Ewropej, b'mod partikolari l-politika ta' koeżjoni. Brussell, il-11 ta' Ottubru 2017. Is-Sinjura Renström (SE/PSE), Membru tal-Kunsill Muniċipali ta' Ovanåker Komunikazzjoni tal-Kummissjoni lill-Parlament Ewropew u lill-Kunsill – Il-protezzjoni tat-tfal migranti, It-tfal fil-migrazzjoni huma grupp partikolarment vulnerabbli. L-għadd ta' tfal f'tipi differenti ta' sitwazzjonijiet ta' migrazzjoni u li jaslu fl-UE żdied b'mod drammatiku. Ħafna minnhom ma jkunux akkumpanjati, jiġifieri mingħajr kustodji adulti. Fl-2015 u l-2016, madwar tletin fil-mija ta' dawk kollha li kienu qed ifittxu l-asil kienu tfal, li jfisser żieda b'sitt darbiet f'dawn l-aħħar snin. Il-Komunikazzjoni tal-Kummissjoni tittratta oqsma ta' titjib għall-protezzjoni tat-tfal fil-migrazzjoni. Ir-rakkomandazzjonijiet tagħha huma bbażati fuq leġislazzjoni, proċessi u inizjattivi eżistenti. Iż-żieda tat-tfal fil-migrazzjoni għamlet pressjoni fuq il-mekkaniżmi tal-akkoljenza u s-sistema tal-protezzjoni tat-tfal. Billi tipproponi sett ta' azzjonijiet ewlenin li l-Unjoni Ewropea (UE) u l-Istati Membri, bl-appoġġ tal-Aġenziji rilevanti tal-UE (EASO, FRA u Frontex), għandhom jadottaw jew jimplimentaw b'mod aktar effettiv, il-Kummissjoni tixtieq tindirizza n-nuqqasijiet l-aktar urġenti fil-qasam tal-protezzjoni tat-tfal fil-migrazzjoni u l-bżonnijiet u d-drittijiet tat-tfal f'sitwazzjonijiet ta' migrazzjoni. IL-KUMITAT EWROPEW TAR-REĠJUNI jilqa' b'sodisfazzjon il-Komunikazzjoni tal-Kummissjoni fid-dawl tan-nuqqasijiet fi ħdan l-UE u l-Istati Membri fil-qasam tal-protezzjoni tat-tfal f'tipi differenti ta' sitwazzjonijiet ta' migrazzjoni. Hija ħaġa tajba li l-Kummissjoni identifikat modi sabiex tittejjeb l-implimentazzjoni tal-miżuri sabiex ikun hemm azzjoni propizja, koordinata u aktar immirata f'dan il-qasam; jaqbel mal-Kummissjoni dwar l-importanza ta' approċċ integrat li jinvolvi kemm tfal mhux akkumpanjati kif ukoll tfal mal-familji tagħhom, irrispettivament mill-istatus tagħhom, u fl-istadji kollha tal-migrazzjoni. Il-Kumitat jilqa' b'sodisfazzjon ukoll il-fatt li l-miżuri proposti mill-Kummissjoni jvarjaw mir-raġunijiet fundamentali marbutin mal-vjaġġi perikolużi tat-tfal fi triqthom lejn l-UE u t-tisħiħ tas-sistemi għall-protezzjoni tat-tfal tul ir-rotot migratorji sal-miżuri biex jittejbu l-kundizzjonijiet tal-akkoljenza, l-integrazzjoni u l-mekkaniżmi għar-ritorn u r-riunifikazzjoni tal-familja; josserva li l-UE tħaddan qafas istituzzjonali u legali għall-protezzjoni tad-drittijiet tat-tfal, fost l-oħrajn permezz tal-UNCRC, il-Konvenzjoni Ewropea dwar id-Drittijiet tal-Bniedem kif ukoll ftehimiet internazzjonali ewlenin oħrajn konklużi mill-Istati Membri. L-isfida hija li dawn l-istrumenti legali jiġu implimentati fil-prattika, meta wieħed iqis is-sitwazzjoni fl-Ewropa b'żieda qawwija ta' tfal migranti fi bżonn ta' protezzjoni; huwa tal-fehma li l-Komunikazzjoni inkwistjoni hija kontribut addizzjonali importanti għas-Sistema Ewropea Komuni l-ġdida tal-Asil (SEKA) u jistieden lill-istituzzjonijiet tal-UE involuti fin-negozjati dwar is-sistema futura tal-asil biex jiżguraw li tħaddan perspettiva tad-drittijiet tat-tfal fl-aspetti kollha; jilqa' b'sodisfazzjon il-fatt li l-Kummissjoni tagħmel proposti għal miżuri fundamentali konkreti li jiċċaraw ir-responsabbiltà tal-UE u tal-Istati Membri fil-qasam tal-protezzjoni tat-tfal migranti. Jenfasizza l-importanza li d-drittijiet tat-tfal jitħarsu f'kull stadju tal-proċess ta' migrazzjoni; jilqa' b'sodisfazzjon il-fatt li l-Kummissjoni qed tħabrek favur il-konsistenza u standard ogħla ta' akkoljenza għat-tfal u ż-żgħażagħ fl-Istati Membri kollha, iżda jenfasizza li hija r-responsabbiltà kemm tal-UE kif ukoll tal-Istati Membri li jiżguraw li l-awtoritajiet reġjonali u lokali jkollhom il-kundizzjonijiet adatti biex jilqgħu fi ħdanhom il-migranti; jiġbed l-attenzjoni għall-fatt li ma tistax tiġi żgurata l-protezzjoni tat-tfal mingħajr sħubija wiesgħa bejn l-atturi kollha kkonċernati: l-istituzzjonijiet tal-UE, l-Istati Membri, l-awtoritajiet lokali u reġjonali u s-soċjetà ċivili. Illum il-ġurnata, l-awtoritajiet lokali u reġjonali jaqdu rwol ewlieni biex jiddeterminaw il-kundizzjonijiet prattiċi li jgħixu fihom it-tfal vulnerabbli fil-migrazzjoni, u jaqdu wkoll rwol ewlieni fil-koordinazzjoni ma' atturi oħrajn; huwa tal-fehma li l-Komunikazzjoni ma tqisx iċ-ċirkustanzi u l-kundizzjonijiet li jiffaċċjaw l-awtoritajiet lokali u reġjonali. Jenfasizza li l-esperjenzi u s-sitwazzjonijiet tal-awtoritajiet lokali u reġjonali għandhom jiggwidaw il-proposti mressqa. Biex jiġu implimentati modi ġodda ta' ħidma, jeħtieġ li l-awtoritajiet lokali u reġjonali jiġu involuti fi stadju bikri u matul il-proċess kollu. Jeħtieġ li l-UE u l-Istati Membri jiżviluppaw appoġġ immirat u adattat lokalment, fil-forma ta' finanzjament, sistemi leġislattivi u regolatorji u ħiliet; huwa tal-fehma li l-politiki tal-migrazzjoni u l-iżvilupp huma marbutin mill-qrib. Il-kooperazzjoni internazzjonali, nazzjonali, reġjonali u lokali hija kruċjali sabiex jintlaħaq livell komuni ta' protezzjoni għat-tfal migranti, b'konformità mal-Għanijiet ta' Żvilupp Sostenibbli (SDGs) tal-Aġenda 2030; huwa tal-fehma li l-prinċipju tal-aħjar interessi tat-tfal, b'konformità mad-dispożizzjonijiet tal-UNCRC, għandu jiggwida d-deċiżjonijiet u l-miżuri tul il-proċess kollu tal-asil, u anke għat-tfal li ma jkunux qed ifittxu l-asil. It-tfal huma definiti bħala persuni taħt l-età ta' 18-il sena. Jemmen li sabiex jiġu vvalutati l-aħjar interessi tat-tfal għandhom jinkisbu l-opinjonijiet tagħhom, u dan ikun jeħtieġ li t-tfal ikollhom aċċess għall-informazzjoni rilevanti kollha dwar id-drittijiet tagħhom u l-proċess tal-asil. L-informazzjoni għandha wkoll tiġi adattata għall-età tat-tfal u ċirkustanzi oħra. Dan kollu għandu jiġi żgurat billi jinħatar rappreżentant legali għall-minorenni, jew, kif jista' jkun il-każ, akustodju ad litem; jiġbed l-attenzjoni għan-nuqqas ta' kriterji biex jiġu identifikati u vvalutati l-aħjar interessi tat-tfal, u għalhekk jilqa' b'sodisfazzjon il-fatt li l-Kummissjoni u l-aġenziji tal-UE ser jipprovdu gwida, taħriġ u għodda għal dan; jemmen li l-vulnerabbiltà partikolari tat-tfal għandha tiġi rikonoxxuta u, għalhekk, il-każijiet li jinvolvu t-tfal għandhom jingħataw prijorità. Għandha ssir investigazzjoni għal kull tifel jew tifla sabiex preċiżament jiġi stabbilit il-bżonn ta' dak it-tifel jew dik it-tifla partikolari għall-protezzjoni. Il-Kumitat tar-Reġjuni jilqa' b'sodisfazzjon il-linji gwida speċifiċi dwar l-istandards operazzjonali u l-kundizzjonijiet materjali tal-akkoljenza għat-tfal mhux akkumpanjati li l-Uffiċċju Ewropew ta' Appoġġ fil-qasam tal-Asil (EASO) qed iħejji fl-2017; jaqbel mal-Kummissjoni li talbet lill-Istati Membri jiżguraw li dawk li jaħdmu mat-tfal migranti fis-sitwazzjonijiet kollha jkunu mħarrġin b'mod adegwat. Minbarra t-taħriġ, il-Kumitat iqis li hemm bżonn li jiġi ffinanzjat u appoġġjat l-iskambju ta' esperjenza u ta' prattika tajba; jaqbel li l-ewwel pass biex tissaħħaħ il-protezzjoni tat-tfal migranti huwa li jiġu indirizzati l-għeruq tar-raġuni għala t-tfal jimbarkaw fuq vjaġġi perikolużi fl-Ewropa. Dan effettivament ifisser li jiġu miġġielda l-faqar u d-deprivazzjoni, u l-inugwaljanzi fl-istandards tal-għajxien u l-indirizzar ta' kunflitti li jieħdu fit-tul u vjolenti. Huwa importanti wkoll li jiġu żviluppati sistemi integrati għall-protezzjoni tat-tfal fil-pajjiżi terzi; josserva li t-tfal li qed jaħarbu jew qegħdin fil-migrazzjoni huma grupp partikolarment vulnerabbli u espost għal riskju, u spiss sabu ruħhom vittmi ta' forom estremi ta' vjolenza, sfruttament, traffikar, kriminalità u abbuż fiżiku, mentali u sesswali. Il-vulnerabbiltà tal-bniet u s-subien tista' tkun differenti. Il-bniet huma aktar suxxettibbli għall-vjolenza sesswali u sessista, u huma esposti għal riskju partikolarment għoli ta' żwieġ sfurzat filwaqt li s-subien, pereżempju, huma fil-periklu li jiġu attirati lejn attività kriminali. Għalhekk, dejjem għandha tiġi applikata perspettiva tal-ugwaljanza bejn is-sessi fl-ippjanar, l-implimentazzjoni u l-evalwazzjoni tal-isforzi favur il-protezzjoni tat-tfal; josserva li għandha tingħata attenzjoni partikolari lit-tfal li jaslu ma' adulti fejn ir-relazzjoni bejn l-adulti u t-tfal ma tkunx ċara, biex jiġi żgurat li jitħarsu saħħet u d-drittijiet tat-tfal; jenfasizza l-importanza li f'kull ċentru ta' akkoljenza fejn jiġu rreġistrati u identifikat t-tfal ikun hemm ombudsman għall-protezzjoni tat-tfal. Din il-persuna għandha taġixxi bħala punt ta' kuntatt għall-kwistjonijiet kollha relatati mat-tfal u d-drittijiet tagħhom; huwa tal-fehma li d-data miġbura għandha tkun komparabbli bejn l-Istati Membri u tiġi kklassifikata skont is-sess. Il-metodi għall-ġbir tad-data bijometrika u tal-marki tas-swaba' għandhom jikkunsidraw l-interessi u s-sess tat-tfal u ċ-ċirkustanzi speċifiċi tagħhom. Huwa wkoll kruċjali li jkun preżenti ombudsman għall-protezzjoni tat-tfal; jemmen li l-UE jrid ikollha sistema għall-valutazzjoni tal-età operazzjonali u legalment ċerta. Huwa importanti mill-perspettiva tad-drittijiet tat-tfal u taċ-ċertezza legali li l-età tal-applikant tiġi vvalutata fi stadju bikri tal-proċess. Jilqa' b'sodisfazzjon il-fatt li l-EASO ser taġġorna l-linji gwida tagħha rigward il-valutazzjoni tal-età fl-2017 sabiex il-proċedura tittratta t-tfal b'mod iżjed ekwu; jenfasizza li jeħtieġ li jittejbu l-kooperazzjoni, is-segwitu u l-azzjonijiet relatati mat-tfal, li jvarjaw fi ħdan l-UE. Qed jiżdied dejjem aktar il-proporzjon ta' tfal li jgħibu u huma biss ftit dawk li jinstabu. It-tfal migranti neqsin għandhom l-istess drittijiet bħal tfal oħra. Sabiex tiġi miġġielda s-sitwazzjoni ta' tfal neqsin, jinħtieġ metodu sistematiku f'qafas ta' ċertezza legali biex isir rapport u jkun hemm reazzjoni kull darba li jgħibu t-tfal; jilqa' b'sodisfazzjon il-fatt li ċ-Ċentru ta' Għarfien dwar il-Migrazzjoni u d-Demografija tal-Kummissjoni ser jikkompila bażi tad-data b'informazzjoni dwar it-tfal migranti; iħeġġeġ lill-UE u lill-Istati Membri biex jippromovu l-iżvilupp ta' tipi differenti ta' akkomodazzjoni għat-tfal mhux akkumpanjati. Dwan jistgħu jieħdu l-forma tat-tqegħid tat-tfal f'familja, f'faċilitajiet speċjali għat-tfal jew akkomodazzjoni ma' qraba adulti. L-aħjar interessi tat-tfal għandhom jiġu eżaminati qabel tqegħid bħal dan; huwa kontra kull forma ta' detenzjoni tat-tfal abbażi tal-istatus ta' migrazzjoni tagħhom. L-impatt negattiv tad-detenzjoni fuq it-tfal ifisser li din għandha tintuża biss bħala l-aħħar alternattiva u f'każijiet eċċezzjonali, pereżempju meta jkun hemm periklu għall-ħajjet jew saħħet it-tfal, u għal perjodu qasir kemm jista' jkun u taħt l-ebda ċirkustanza ma għadha ssir taħt kundizzjonijiet simili għal dawk ta' ħabs. F'kull każ, din għandha tkun issorveljata matul l-istadji kollha mill-awtorità kompetenti u/jew mis-servizzi pubbliċi għat-tfal. Il-faċilitajiet tad-detenzjoni għandhom ikunu adattati speċifikament għat-tfal u mgħammra b'persunal b'taħriġ adegwat. Il-Kumitat jinnota b'sodisfazzjon li l-promozzjoni ta' alternattivi għad-detenzjoni hija waħda mill-kwistjonijiet ewlenin diskussi fil-Forum Ewropew dwar id-Drittijiet tat-Tfal mis-6 sat-8 ta' Novembru 2017; josserva li s-sistemi tal-kustodja jvarjaw minn Stat Membru għal ieħor, u dan inaqqas il-possibbiltà ta' kundizzjonijiet ekwi li t-tfal jiġu assenjati kustodju fi ħdan l-UE. It-tfal kollha mhux akkumpanjati li jaslu f'pajjiż huma intitolati għal kustodju professjonali li jkun jista' jitkellem f'isimhom dwar kwistjonijiet legali u jħares l-interessi tagħhom, irrispettivament mill-fatt ikunux qed ifittxu l-asil jew le. Il-kustodju huwa persuna importanti li trawwem sens ta' fiduċja mat-tfal u tipproteġihom minn tipi differenti ta' sfruttament. Relazzjoni tajba bejn it-tfal u l-kustodji tiffavorixxi l-integrazzjoni. Il-kustodji jistgħu jgħinu wkoll biex jiġi evitat li t-tfal jgħibu. Il-Kumitat jinnota b'sodisfazzjon li, b'konformità mal-Komunikazzjoni tal-Kummissjoni dwar is-sitwazzjoni attwali tal-Aġenda Ewropea dwar il-Migrazzjoni, sar progress rapidu fil-livell tal-UE b'rabta mal-ħolqien ta' netwerk ta' kustodja Ewropea; jiġbed l-attenzjoni għall-importanza li l-kustodji jirċievu taħriġ adegwat minn istituzzjoni jew awtorità pubblika kompetenti jew ikunu jistgħu jagħtu prova li rċevew dan it-taħriġ. Għandhom ikunu responsabbli għal numru limitat ta' tfal. Il-kustodji għandhom jiġu impjegati u mħallsa mill-Istati Membri, u għandhom ikunu jistgħu jaħdmu b'mod awtonomu minnhom; jilqa' b'sodisfazzjon it-twaqqif ta' netwerk Ewropew tal-kustodja fejn jistgħu jinqasmu l-esperjenzi u jinħolqu l-linji gwida; jenfasizza b'mod partikolari r-rabta mill-qrib bejn il-kundizzjonijiet ta' akkoljenza għat-tfal u l-opportunitajiet biex jintegraw, jinnota li l-proċeduri u l-kundizzjonijiet ta' akkoljenza ma għandhomx idewmu jew jikkompromettu l-proċess tal-integrazzjoni, u jenfasizza kemm huwa importanti li jitnieda mill-ewwel il-proċess biex jinkiseb status amministrattiv legalizzat; huwa tal-fehma li l-integrazzjoni bikrija tat-tfal hija ta' importanza kbira biex jiġi appoġġjat l-iżvilupp tagħhom f'età adulta. L-integrazzjoni tat-tfal fil-pajjiż il-ġdid hija investiment soċjali li jħin biex jitnaqqas kemm jista' jkun ir-riskju ta' kriminalità u s-suxxettibbiltà tagħhom għar-radikalizzazzjoni. L-iżvilupp tat-tfal jista' jitħeġġeġ billi, minn età bikrija, jiġi żgurat aċċess għall-edukazzjoni, il-kura tas-saħħa, attivitajiet ta' rikreazzjoni u appoġġ psikoloġiku; jenfasizza, b'mod partikolari, li l-aċċess minn kmieni u affidabbli għall-edukazzjoni formali inklużiva, inkluża l-edukazzjoni u l-kura bikrija tat-tfal, huwa wieħed mill-aktar modi importanti u b'saħħithom għall-integrazzjoni tat-tfal, peress li jippromovi l-ħiliet lingwistiċi, il-koeżjoni soċjali u l-fehim reċiproku; jenfasizza l-importanza li t-tfal trawmatizzati jirċievu għajnuna psikosoċjali adatta li tiffaċilita l-proċess tal-integrazzjoni. Barra minn hekk, jinħtieġu servizzi speċifiċi – kif ukoll aċċess għas-servizzi tas-saħħa sesswali u riproduttiva – għat-tfal li setgħu kienu vittmi ta' vjolenza sesswali u abbażi tal-ġeneru; jenfasizza l-importanza tal-isforzi kontinwi biex titrawwem attitudni pożittiva fil-konfront tad-diversità u tal-ġlieda kontra r-razziżmu, il-ksenofobija u, fuq kollox, l-inċitament għall-mibegħda fil-konfront tat-tfal migranti; jinnota li l-Kummissjoni tiġbed l-attenzjoni għall-problemi li jqumu meta t-tfal mhux akkumpanjati jagħlqu t-18-il sena u ma jibqgħux jitqiesu bħala tfal, għalkemm xorta jkollhom ħtiġijiet konsiderevoli ta' protezzjoni. It-tfal għandhom jitħejjew għal din il-fażi tat-tranżizzjoni għall-ħajja adulta permezz ta' konsulenza, appoġġ u l-kontinwazzjoni tal-edukazzjoni u t-taħriġ vokazzjonali; jenfasizza l-importanza ta' soluzzjonijiet sostenibbli biex it-tfal jingħataw normalità u stabbiltà fit-tul. Għandhom jiġu kkunsidrati l-approċċi kollha: l-integrazzjoni, ir-ritorn, ir-risistemazzjoni u r-riiunifikazzjoni mal-qraba. Huwa ta' importanza kbira li ssir valutazzjoni bir-reqqa tal-aħjar interessi tat-tfal f'kull każ; jisħaq li l-awtoritajiet lokali u reġjonali għandhom jitqiesu bħala msieħba importanti fl-implimentazzjoni u l-eżekuzzjoni tal-istrateġija tal-UE għall-protezzjoni tat-tfal fil-migrazzjoni. Iħeġġeġ lill-Kummissjoni tikkunsidra l-implikazzjonijiet għal-livelli lokali u reġjonali fil-proposti kollha tagħha, peress li l-akkoljenza tat-tfal li qed ifittxu asil isseħħ fil-livell lokali, u huwa f'dan il-livell li jingħata l-aċċess għal diversi servizzi soċjali u fejn tibda l-integrazzjoni bikrija fis-soċjetà; iħeġġeġ lill-Kummissjoni tkun ċara fil-komunikazzjonijiet tagħha mal-Istati Membri li għandhom jikkunsidraw l-esperjenza u l-għarfien tal-awtoritajiet lokali u reġjonali, li għandhom bosta eżempji tajbin u għandhom esperjenza wiesgħa fil-qasam tal-protezzjoni u l-akkoljenza tat-tfal fil-migrazzjoni; josserva li diversi forom ta' finanzjament u appoġġ tal-UE jiffaċilitaw il-protezzjoni u l-integrazzjoni tat-tfal migranti u jikkontribwixxu għalihom. Iħeġġeġ lill-Kummissjoni ttejjeb l-informazzjoni dwar il-forom attwali ta' appoġġ u finanzjament għall-awtoritajiet lokali u reġjonali; jaqbel mal-Kummissjoni li jinħtieġ segwitu ddeterminat, koerenti u kkoordinat tal-azzjonijiet ewlenin deskritti fil-Komunikazzjoni, fil-livell tal-UE u dak nazzjonali, reġjonali u lokali, u bil-kooperazzjoni tas-soċjetà ċivili u l-organizzazzjonijiet internazzjonali. L-aspetti rilevanti kollha tal-leġislazzjoni tal-UE għandhom jiġu ssorveljati bir-reqqa, b'mod partikolari l-konformità mal-obbligi marbutin mad-drittijiet fundamentali u s-salvagwardji relatati mad-drittijiet tat-tfal; huwa tal-fehma li sistema koerenti ta' għanijiet komuni għall-akkoljenza tat-tfal fil-migrazzjoni fil-livell tal-UE u dak nazzjonali tiżgura li jittieħdu l-miżuri meħtieġa malajr kemm jista' jkun. Dan huwa essenzjali sabiex jiġu salvagwardjati l-opportunitajiet tat-tfal għall-integrazzjoni rapida, sabiex jirnexxu fl-iskola u jkollhom tħejjija tajba għas-suq tax-xogħol. Sabiex ikun żgurat li dawn l-għanijiet jintlaħqu, l-Istati Membri kollha jaqsmu r-responsabbiltà b'mod solidari għall-akkoljenza tat-tfal li jeħtieġu l-protezzjoni; josserva li t-tfal huma l-ġejjieni tal-Ewropa, u josserva li, minħabba t-tibdil demografiku, qed jiżdied il-proporzjon ta' persuni mdaħħlin fl-età fil-popolazzjoni, u qed tikber id-domanda għax-xogħol fost il-popolazzjoni fl-età tax-xogħol. Hemm bżonn influss ta' żgħażagħ biex is-soċjetà tagħna tiżviluppa u timxi 'l quddiem. Bis-saħħa ta' kundizzjonijiet tajbin ta' akkoljenza u jekk jiġi introdott proċess effettiv ta' integrazjoni, it-tfal u ż-żgħażagħ migranti jistgħu jingħataw ħajja ta' kwalità tajba u opportunitajiet għall-iżvilupp fis-soċjetà tagħna. Proċess tajjeb ta' akkoljenza u ta' integrazzjoni huwa għalhekk investiment fit-tul fil-benessri, id-demokrazija u d-drittijiet tal-bniedem. Brussell, il-11 ta' Ottubru 2017. Jean-Luc Vanraes (BE/ALDE), Membru tal-Kunsill Muniċipali ta' Uccle Proposta għal Regolament tal-Parlament Ewropew u tal-Kunsill dwar l-introduzzjoni ta' e-Card Ewropea tas-servizzi u l-faċilitajiet amministrattivi relatati Proposta għal Direttiva tal-Parlament Ewropew u tal-Kunsill dwar il-qafas legali u operattiv tal-e-Card Ewropea tas-servizzi introdotta bir-Regolament [ir-Regolament tal-ESC] ... Proposta għal Direttiva tal-Parlament Ewropew u tal-Kunsill dwar test tal-proporzjonalità qabel l-adozzjoni ta' regolamentazzjoni ġdida tal-professjonijiet Proposta għal Direttiva tal-Parlament Ewropew u tal-Kunsill dwar l-infurzar tad-Direttiva 2006/123/KE dwar is-servizzi fis-suq intern, li tistabbilixxi l-proċedura ta' notifika għal skemi ta' awtorizzazzjoni u r-rekwiżiti relatati ma' servizzi, u li temenda d-Direttiva 2006/123/KE u r-Regolament (UE) Nru 1024/2012 dwar il-kooperazzjoni amministrattiva permezz tas-Sistema ta' Informazzjoni tas-Suq Intern Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni dwar rakkomandazzjonijiet ta' riforma għar-regolamentazzjoni tas-servizzi professjonali Il-proposta ma tinkludix proċedura għal emendi jew modifiki għall-abbozz ta' miżuri introdott mill-assembleji leġislattivi. Il-konsegwenza tal-proposta tal-KE hija li l-abbozz ta' miżuri li ma ġiex notifikat ma jkunx infurzabbli. Dan ser ikollu konsegwenzi serji għall-infurzar tal-miżuri lokali u reġjonali peress li l-ambitu tad-Direttiva dwar is-Servizzi huwa wiesa' ħafna u xi drabi għadu qed jevolvi f'każistika tal-QĠE. L-Istati Membri għandhom jinnotifikaw lill-Kummissjoni bi kwalunkwe abbozz ta' miżura li tintroduċi rekwiżiti jew skemi ta' awtorizzazzjoni ġodda msemmija fl-Artikolu 4, jew li timmodifika tali rekwiżiti eżistenti jew skemi ta' awtorizzazzjoni. L-Istati Membri għandhom jinnotifikaw lill-Kummissjoni bi kwalunkwe abbozz ta' miżura li tintroduċi rekwiżiti jew skemi ta' awtorizzazzjoni ġodda msemmija fl-Artikolu 4, jew li timmodifika tali rekwiżiti eżistenti jew skemi ta' awtorizzazzjoni. Meta Stat Membru jimmodifika abbozz ta' miżura notifikata bl-effett li jestendi b'mod sinifikanti l-kamp ta' applikazzjoni jew il-kontenut tagħha, jew iqassar l-iskeda ta' żmien oriġinarjament prevista għall-implimentazzjoni, jew iżid rekwiżiti jew skemi ta' awtorizzazzjoni, jew jagħmel dawk ir-rekwiżiti jew skemi ta' awtorizzazzjoni aktar restrittivi għall-istabbiliment, jew għall-forniment transfruntiera ta' servizzi, huwa għandu jerġa' jinnotifika l-abbozz ta' miżura modifikata notifikata qabel skont il-paragrafu 1, u jinkludi spjegazzjoni tal-objettiv u l-kontenut tal-modifiki. F'każ bħal dan, in-notifika preċedenti għandha titqies li ġiet irtirata. Meta Stat Membru jimmodifika abbozz ta' miżura notifikata bl-effett li jestendi b'mod sinifikanti l-kamp ta' applikazzjoni jew il-kontenut tagħha, jew iqassar l-iskeda ta' żmien oriġinarjament prevista għall-implimentazzjoni, jew iżid rekwiżiti jew skemi ta' awtorizzazzjoni, jew jagħmel dawk ir-rekwiżiti jew skemi ta' awtorizzazzjoni aktar restrittivi għall-istabbiliment, jew għall-forniment transfruntiera ta' servizzi, huwa għandu jerġa' jinnotifika l-abbozz ta' miżura modifikata notifikata qabel skont il-paragrafu 1, u jinkludi spjegazzjoni tal-objettiv u l-kontenut tal-modifiki. F'każ bħal dan, in-notifika preċedenti għandha titqies li ġiet irtirata. L-abbozz ta' miżuri msemmija fil-paragrafi 1 u 2 għandhom jiġu nnotifikati lill-Kummissjoni mill-anqas tliet xhur qabel l-adozzjoni tagħhom. L-abbozz ta' miżuri msemmija fil-paragrafi 1 u 2 għandhom jiġu nnotifikati lill-Kummissjoni mill-anqas tliet xhur qabel l-adozzjoni tagħhom. Il-ksur ta' wieħed mill-obbligi stabbiliti fl-Artikolu 3(1), (2) u (3) jew fl-Artikolu 6(2) għandu jikkostitwixxi difett proċedurali sostanzjali ta' natura serja fir-rigward tal-effetti tiegħu fil-konfront ta' individwi. Il-ksur ta' wieħed mill-obbligi stabbiliti fl-Artikolu 3(1), (2) u (3) jew fl-Artikolu 6(2) għandu jikkostitwixxi difett proċedurali sostanzjali ta' natura serja fir-rigward tal-effetti tiegħu fil-konfront ta' individwi. Bħala parti minn kwalunkwe notifika, l-Istati Membri għandhom jipprovdu informazzjoni li turi l-konformità tal-iskema ta' awtorizzazzjoni jew tar-rekwiżit innotifikat mad-Direttiva 2006/123/KE. Dik l-informazzjoni għandha tidentifika r-raġuni aktar importanti relatata mal-interess pubbliku segwit u tagħti r-raġunijiet għaliex skema ta' awtorizzazzjoni jew rekwiżit innotifikati jkunu nondiskriminatorji abbażi tan-nazzjonalità jew ir-residenza u għaliex ikunu proporzjonati. Dik l-informazzjoni għandha tinkludi valutazzjoni li turi li ma jkunux disponibbli mezzi anqas restrittivi kif ukoll evidenza speċifika li tissostanzja l-argumenti ppreżentati mill-Istat Membru notifikanti. Bħala parti minn kwalunkwe notifika, l-Istati Membri għandhom jipprovdu informazzjoni li turi l-konformità tal-iskema ta' awtorizzazzjoni jew tar-rekwiżit innotifikat mad-Direttiva 2006/123/KE. Dik l-informazzjoni għandha tidentifika r-raġuni aktar importanti relatata mal-interess pubbliku segwit u tagħti r-raġunijiet għaliex skema ta' awtorizzazzjoni jew rekwiżit innotifikati jkunu nondiskriminatorji abbażi tan-nazzjonalità jew ir-residenza u għaliex ikunu proporzjonati. Dik l-informazzjoni għandha tinkludi valutazzjoni li turi li ma jkunux disponibbli mezzi anqas restrittivi kif ukoll evidenza speċifika li tissostanzja l-argumenti ppreżentati mill-Istat Membru notifikanti. Fin-notifika, l-Istat Membru kkonċernat għandu jikkomunika wkoll it-test tad-dispożizzjoni leġiżlattiva jew regolatorja li fuqha jkun ibbażat l-abbozz tal-miżura notifikata. Fin-notifika, l-Istat Membru kkonċernat għandu jikkomunika wkoll it-test tad-dispożizzjoni leġiżlattiva jew regolatorja li fuqha jkun ibbażat l-abbozz tal-miżura notifikata. L-Istati Membri kkonċernati għandhom jikkomunikaw il-miżura adottata fi żmien ġimagħtejn wara l-adozzjoni tagħha. L-Istati Membri kkonċernati għandhom jikkomunikaw il-miżura adottata fi żmien ġimagħtejn wara l-adozzjoni tagħha. Għall-iskop tal-proċedura ta' notifika stabbilita b'din id-Direttiva u sabiex ikun assigurat l-iskambju ta' informazzjoni bejn l-Istat Membru notifikanti, Stati Membri oħra u l-Kummissjoni, għandha tintuża s-Sistema ta' Informazzjoni tas-Suq Intern stabbilita fir-Regolament (UE) Nru 1024/2012. Għall-iskop tal-proċedura ta' notifika stabbilita b'din id-Direttiva u sabiex ikun assigurat l-iskambju ta' informazzjoni bejn l-Istat Membru notifikanti, Stati Membri oħra u l-Kummissjoni, għandha tintuża s-Sistema ta' Informazzjoni tas-Suq Intern stabbilita fir-Regolament (UE) Nru 1024/2012. Il-proposta ma tinkludix proċedura għal emendi jew modifiki għall-abbozz ta' miżuri introdott mill-assembleji leġislattivi. Il-konsegwenza tal-proposta tal-KE hija li l-abbozz ta' miżuri li ma ġiex notifikat ma jkunx infurzabbli. Dan ser ikollu konsegwenzi serji għall-infurzar tal-miżuri lokali u reġjonali peress li l-ambitu tad-Direttiva dwar is-Servizzi huwa wiesa' ħafna u xi drabi għadu qed jevolvi f'każistika tal-QĠE. Is-sanzjoni proposta twassal għal inċertezza legali kbira, peress li l-aktar ksur formali frivolu fin-notifika jipprevjeni l-implimentazzjoni ta' proġetti saħansitra bla problemi li jkunu materjalment konformi b'mod ċar mal-liġi tal-UE. Mid-data li fiha l-Kummissjoni tinforma lill-Istat Membru notifikanti dwar il-kompletezza ta' notifika li tkun irċeviet, għandha ssir konsultazzjoni ta' mhux aktar minn tliet xhur bejn l-Istat Membru notifikanti, Stati Membri oħra u l-Kummissjoni. Il-perjodu propost ta' imblukkar huwa wisq riġidu. Dan jista' jwassal għal dewmien bla bżonn fil-proċess. L-Istati Membri għandhom għalhekk ikunu liberi li jadottaw il-miżuri kkonċernati, iżda għandhom jiffriżaw kull eżekuzzjoni sa tmiem il-perjodu ta' konsultazzjoni. Sabiex jiġi żgurat li l-korpi kompetenti fl-Istat Membru jkunu infurmati b'mod sħiħ dwar it-tħassib tal-Kummissjoni, u r-raġunijiet għal dan, u biex tiġi żgurata diskussjoni f'waqtha u soda ta' dan it-tħassib mal-korpi kompetenti fl-Istat Membru. Il-proposta tal-Kummissjoni għal Deċiżjoni hija inaċċettabbli peress li tillimita bla bżonn il-libertà tal-leġislaturi fil-livell nazzjonali u reġjonali. Rakkomandazzjoni mhux vinkolanti li tinnotifika l-intenzjoni tal-Kummissjoni li tikkontesta l-legalità tal-miżura jekk tiġi adottata tista', fil-kuntest ta' dispożizzjonijiet oħra tal-abbozz ta' leġislazzjoni, tipprovdi proċedura ta' notifika mtejba li hija effettiva filwaqt li tirrispetta wkoll il-prerogattivi tal-leġislaturi nazzjonali u reġjonali. Dan jikkawża amministrazzjoni żejda sproporzjonata ħafna għar-riżultati possibbli. Qabel ma jiġu introdotti dispożizzjonijiet leġiżlattivi, regolatorji jew amministrattivi ġodda li jirrestrinġu l-aċċess għal professjonijiet regolati jew l-eżerċitar tagħhom, jew l-emendar ta' dawk eżistenti, l-Istati Membri għandhom jivvalutaw jekk dawk id-dispożizzjonijiet humiex meħtieġa u xierqa sabiex jiggarantixxu l-ksib tal-objettiv imfittex u ma jmorrux lil hinn minn dak li hu meħtieġ biex jinkiseb dak l-objettiv. Qabel ma jiġu introdotti dispożizzjonijiet leġiżlattivi, regolatorji jew amministrattivi ġodda li jirrestrinġu l-aċċess għal professjonijiet regolati jew l-eżerċitar tagħhom, jew l'emendar ta' dawk eżistenti, l-Istati Membri għandhom jivvalutaw jekk dawk id-dispożizzjonijiet humiex meħtieġa u xierqa sabiex jiggarantixxu l-ksib tal-objettiv imfittex u ma jmorrux lil hinn minn dak li hu meħtieġ biex jinkiseb dak l-objettiv. Meta jkunu qed jivvalutaw il-ħtieġa u l-proporzjonalità tad-dispożizzjonijiet, l-awtoritajiet kompetenti rilevanti għandhom jikkunsidraw b'mod partikolari: Meta jkunu qed jivvalutaw il-ħtieġa u l-proporzjonalità tad-dispożizzjonijiet, l-awtoritajiet kompetenti rilevanti għandhom jikkunsidraw b'mod partikolari: in-natura tar-riskji relatati mal-objettivi ta' interess pubbliku segwiti, b'mod partikolari r-riskji għall-konsumaturi, għall-professjonisti jew partijiet terzi; l-adegwatezza tad-dispożizzjoni, jiġifieri fir-rigward tal-adegwatezza tagħha sabiex jinkiseb l-objettiv imfittex u jekk din verament tirriflettix dan l-objettiv b'mod koerenti u sistematiku u għaldaqstant, tindirizza r-riskji identifikati b'mod simili bħal f'attivitajiet komparabbli; l-adegwatezza tad-dispożizzjoni, jiġifieri fir-rigward tal-adegwatezza tagħha sabiex jinkiseb l-objettiv imfittex u jekk din verament tirriflettix dan l-objettiv b'mod koerenti u sistematiku u għaldaqstant, tindirizza r-riskji identifikati b'mod simili bħal f'attivitajiet komparabbli; il-ħtieġa tad-dispożizzjoni u b'mod partikolari jekk ir-regoli ta' natura speċifika jew iżjed ġenerali, bħal-leġiżlazzjoni dwar is-sigurtà tal-prodotti jew il-liġi tal-protezzjoni tal-konsumatur eżistenti, humiex biżżejjed biex jipproteġu l-objettiv segwit; il-ħtieġa tad-dispożizzjoni u b'mod partikolari jekk ir-regoli ta' natura speċifika jew iżjed ġenerali, bħal-leġiżlazzjoni dwar is-sigurtà tal-prodotti jew il-liġi tal-protezzjoni tal-konsumatur eżistenti, humiex biżżejjed biex jipproteġu l-objettiv segwit; ir-rabta bejn il-kamp ta' applikazzjoni tal-attivitajiet koperti minn professjoni jew riżervati għaliha u l-kwalifika professjonali meħtieġa; ir-rabta bejn il-kamp ta' applikazzjoni tal-attivitajiet koperti minn professjoni jew riżervati għaliha u l-kwalifika professjonali meħtieġa; ir-rabta bejn il-kumplessità tal-kompiti u l-pussess meħtieġ ta' kwalifiki professjonali speċifiċi, b'mod partikolari fir-rigward tal-livell, in-natura u t-tul tat-taħriġ jew l-esperjenza meħtieġa, kif ukoll l-eżistenza ta' rotot differenti biex tinkiseb il-kwalifika professjonali; ir-rabta bejn il-kumplessità tal-kompiti u l-pussess meħtieġ ta' kwalifiki professjonali speċifiċi, b'mod partikolari fir-rigward tal-livell, in-natura u t-tul tat-taħriġ jew l-esperjenza meħtieġa, kif ukoll l-eżistenza ta' rotot differenti biex tinkiseb il-kwalifika professjonali; il-kamp ta' applikazzjoni tal-attivitajiet professjonali riżervati għal min ikollu kwalifika professjonali partikolari, jiġifieri jekk u għaliex l-attivitajiet riżervati għal ċerti professjonijiet jistgħu jew ma jistgħux ikunu kondiviżi ma' professjonijiet oħra; il-kamp ta' applikazzjoni tal-attivitajiet professjonali riżervati għal min ikollu kwalifika professjonali partikolari, jiġifieri jekk u għaliex l-attivitajiet riżervati għal ċerti professjonijiet jistgħu jew ma jistgħux ikunu kondiviżi ma' professjonijiet oħra; il-grad ta' awtonomija fl-eżerċitar ta' professjoni regolata u l-impatt tal-arranġamenti organizzattivi u superviżorji fuq il-kisba tal-objettiv segwit, b'mod partikolari meta l-attivitajiet relatati ma' professjoni regolata jkunu mwettqa taħt il-kontroll u r-responsabbiltà ta' professjonist kwalifikat kif suppost; il-grad ta' awtonomija fl-eżerċitar ta' professjoni regolata u l-impatt tal-arranġamenti organizzattivi u superviżorji fuq il-kisba tal-objettiv segwit, b'mod partikolari meta l-attivitajiet relatati ma' professjoni regolata jkunu mwettqa taħt il-kontroll u r-responsabbiltà ta' professjonist kwalifikat kif suppost; l-iżviluppi xjentifiċi u teknoloġiċi li jistgħu jnaqqsu l-assimetrija tal-informazzjoni bejn il-professjonisti u l-konsumaturi; l-iżviluppi xjentifiċi u teknoloġiċi li jistgħu jnaqqsu l-assimetrija tal-informazzjoni bejn il-professjonisti u l-konsumaturi; l-impatt ekonomiku tal-miżura, b'attenzjoni partikolari għall-grad ta' kompetizzjoni fis-suq u l-kwalità tas-servizz ipprovdut, kif ukoll l-impatt fuq il-moviment liberu tal-persuni u s-servizzi fi ħdan l-Unjoni; il-possibilità li jintużaw mezzi inqas restrittivi sabiex jintlaħaq l-objettiv ta' interess pubbliku; il-possibilità li jintużaw mezzi inqas restrittivi sabiex jintlaħaq l-objettiv ta' interess pubbliku; l-effett kumulattiv tar-restrizzjonijiet għall-aċċess għal professjoni u l-eżerċitar tagħha, u b'mod partikolari kif kull wieħed minn dawk ir-rekwiżiti jikkontribwixxi għal objettiv ta' interess pubbliku u jekk huwiex neċessarju sabiex dan jintlaħaq. l-effett kumulattiv tar-restrizzjonijiet għall-aċċess għal professjoni u l-eżerċitar tagħha. Għall-finijiet tal-paragrafu 2(j), fejn il-miżuri jkunu ġustifikati bil-protezzjoni tal-konsumatur u fejn ir-riskji identifikati huma limitati għar-relazzjoni bejn il-professjonist u l-konsumatur mingħajr ma jaffettwaw b'mod negattiv partijiet terzi, l-awtoritajiet kompetenti rilevanti għandhom jevalwaw b'mod partikolari jekk l-objettiv jistax jintlaħaq permezz ta' titolu professjonali protett mingħajr ma jirriżervaw l-attivitajiet. Għall-finijiet tal-paragrafu 2(j), fejn il-miżuri jkunu ġustifikati bil-protezzjoni tal-konsumatur u fejn ir-riskji identifikati huma limitati għar-relazzjoni bejn il-professjonist u l-konsumatur mingħajr ma jaffettwaw b'mod negattiv partijiet terzi, l-awtoritajiet kompetenti rilevanti għandhom jevalwaw b'mod partikolari jekk l-objettiv jistax jintlaħaq permezz ta' titolu professjonali protett mingħajr ma jirriżervaw l-attivitajiet. Għall-finijiet tal-paragrafu 2(k), l-awtoritajiet kompetenti rilevanti għandhom jevalwaw b'mod partikolari l-effett kumulattiv tal-impożizzjoni ta' kull wieħed minn dawn ir-rekwiżiti: Għall-finijiet tal-paragrafu 2(k), l-awtoritajiet kompetenti rilevanti għandhom jevalwaw b'mod partikolari l-effett kumulattiv tal-impożizzjoni ta' kull wieħed minn dawn ir-rekwiżiti: attivitajiet riżervati, li jeżistu flimkien mat-titolu professjonali protett; attivitajiet riżervati, li jeżistu flimkien mat-titolu professjonali protett; regoli relatati mal-organizzazzjoni tal-professjoni, l-etika professjonali u s-superviżjoni; regoli relatati mal-organizzazzjoni tal-professjoni, l-etika professjonali u s-superviżjoni; sħubija obbligatorja ma' kamra, skemi ta' reġistrazzjoni jew awtorizzazzjoni, b'mod partikolari fejn dawk ir-rekwiżiti jimplikaw il-pussess ta' kwalifika professjonali partikolari; sħubija obbligatorja ma' kamra, skemi ta' reġistrazzjoni jew awtorizzazzjoni, b'mod partikolari fejn dawk ir-rekwiżiti jimplikaw il-pussess ta' kwalifika professjonali partikolari; restrizzjonijiet kwantitattivi, b'mod partikolari r-rekwiżiti li jillimitaw l-għadd ta' awtorizzazzjonijiet għall-prattika, jew li jiffissaw numru minimu jew massimu ta' impjegati, maniġers jew rappreżentanti li għandhom kwalifiki professjonali partikulari; restrizzjonijiet kwantitattivi, b'mod partikolari r-rekwiżiti li jillimitaw l-għadd ta' awtorizzazzjonijiet għall-prattika, jew li jiffissaw numru minimu jew massimu ta' impjegati, maniġers jew rappreżentanti li għandhom kwalifiki professjonali partikulari; rekwiżiti ta' forma legali speċifika jew rekwiżiti relatati mal-parteċipazzjoni azzjonarja jew il-ġestjoni ta' kumpanija, sa fejn dawn ir-rekwiżiti huma marbuta direttament mal-eżerċitar tal-professjoni regolata; rekwiżiti ta' forma legali speċifika jew rekwiżiti relatati mal-parteċipazzjoni azzjonarja jew il-ġestjoni ta' kumpanija, sa fejn dawn ir-rekwiżiti huma marbuta direttament mal-eżerċitar tal-professjoni regolata; restrizzjonijiet territorjali, b'mod partikolari fejn il-professjoni hija regolata f'partijiet tat-territorju ta' Stat Membru b'mod differenti; restrizzjonijiet territorjali, b'mod partikolari fejn il-professjoni hija regolata f'partijiet tat-territorju ta' Stat Membru b'mod differenti; rekwiżiti li jirrestrinġu l-eżerċitar ta' professjoni regolata b'mod konġunt jew bi sħab, kif ukoll regoli ta' inkompatibbiltà; rekwiżiti li jirrestrinġu l-eżerċitar ta' professjoni regolata b'mod konġunt jew bi sħab, kif ukoll regoli ta' inkompatibbiltà; rekwiżiti li jikkonċernaw il-koperatura tal-assigurazzjoni jew mezzi oħra ta' kopertura personali jew kollettiva li jirrigwardaw ir-responsabbiltà professjonali; rekwiżiti li jikkonċernaw il-koperatura tal-assigurazzjoni jew mezzi oħra ta' kopertura personali jew kollettiva li jirrigwardaw ir-responsabbiltà professjonali; rekwiżiti ta' għarfien tal-lingwa, sal-punt meħtieġ biex tiġi prattikata l-professjoni. rekwiżiti ta' għarfien tal-lingwa, sal-punt meħtieġ biex tiġi prattikata l-professjoni. Il-katalogu ta' kriterji stipulati fl-Artikolu 6 għandhom jitiqesu bħala indikattivi, peress li mhux il-kriterji kollha ser ikunu applikabbli jew tal-istess importanza f'kull każ individwali, u approċċ "wieħed tajjeb għal kulħadd" ikun eċċessiv u b'piż bla bżonn fuq l-awtoritajiet kompetenti fl-Istati Membri. IL-KUMITAT EWROPEW TAR-REĠJUNI jenfasizza l-importanza tas-Suq Uniku biex tingħata spinta lit-tkabbir ekonomiku, jiżdied l-investiment, jogħla l-livell ta' għajxien u jinħolqu l-impjiegi fir-reġjuni u l-bliet madwar l-UE; jenfasizza l-urġenza tat-tlestija tas-Suq Uniku għall-oġġetti u s-servizzi kif stipulat fl-Istrateġija tas-Suq Uniku u jinnota li ħafna mill-ostakli ekonomiċi l-aktar sinifikanti li fadal għadhom fil-qasam tas-servizzi; jenfasizza li s-servizzi huma komponent ewlieni tal-ekonomija Ewropea, u jgħoddu għal madwar 70 % tal-PGD kif ukoll tal-impjiegi; jirrimarka, madankollu, li s-settur tas-servizzi tal-UE huwa kkaratterizzat minn tkabbir bil-mod fil-produttività u kompetizzjoni dgħajfa, li jżommu lura l-potenzjal tiegħu; jenfasizza li t-tneħħija tal-ostakli għall-provvista transkonfinali tas-servizzi b'riżultat ta' regoli u proċeduri nazzjonali diverġent tista' tagħti lill-fornituri tas-servizzi u lill-konsumaturi aktar opportunitajiet biex jagħmlu użu sħiħ tal-potenzjal tas-suq intern; għalhekk jistieden lill-Kummissjoni Ewropea u lill-Istati Membri biex ikomplu jadottaw miżuri li jgħaġġlu l-kompetittività fis-settur tas-servizzi, li jżidu l-kompetizzjoni bejn l-intrapriżi u li jeliminaw l-ostakoli legali u proċedurali li jxekklu l-forniment transkonfinali ta' servizzi; jisħaq li s-servizzi huma input intermedju importanti fl-ekonomija u li s-servizzi kompetittivi, b'mod partikolari s-servizzi tan-negozju, huma kruċjali għall-produttività u l-kompetittività fl-ispejjeż f'setturi oħra bħal dik tal-manifattura li huma vitali għall-ekonomiji lokali u reġjonali; jinnota li, għaxar snin wara l-adozzjoni tagħha, il-potenzjal tad-Direttiva dwar is-Servizzi biex jittejjeb il-moviment ħieles tas-servizzi għadu ma ntlaħaqx b'mod sħiħ u li l-fornituri f'firxa ta' setturi tas-servizzi għadhom iħabbtu wiċċhom ma' firxa wiesgħa ta' ostakli meta huma jkunu jixtiequ jistabbilixxu ruħhom fi Stat Membru ieħor jew jipprovdi servizzi fuq bażi transkonfinali temporanja; iħeġġeġ lill-Kummissjoni u lill-Istati Membri biex ikomplu jadottaw miżuri li jeliminaw dawn l-ostakoli; jinnota li l-istimi jindikaw li l-indirizzar tal-ostakli għall-kummerċ transkonfinali u l-investiment fis-servizzi skont il-qafas diġà pprovdut mid-Direttiva dwar is-Servizzi jista' jżid 1,7 % mal-PDG tal-UE; jilqa' t-tħassib tal-Kummissjoni li jiżżarmaw ostakoli burokratiċi mhux ġustifikati fil-provvista tas-servizzi u jemmen li l-proposti jistgħu jagħtu kontribut sabiex jinħoloq Suq Uniku ġenwin fis-servizzi, li jista' wkoll jagħti spinta lit-tkabbir ekonomiku, l-investiment u l-impjiegi fir-reġjuni u l-bliet tal-Ewropa; jenfasizza, madankollu, il-ħtieġa li jiġu rrispettati l-prinċipji tal-proporzjonalità u s-sussidjarjetà meta jiġi implimentat il-pakkett tas-servizzi; jenfasizza r-rabtiet li għandhom bejniethom id-diversi komponenti tal-pakkett u l-ħtieġa li jiġu kkunsidrati bħala parti minn sistema integrata sħiħa u li jiġu evalwati l-merti tal-proposti individwali f'dan il-kuntest; iqis li l-proposta għall-proċedura ta' notifika għandha x'aktarx tiġi emendata fid-dawl tas-sentenza tal-Qorti Ewropea tal-Ġustizzja fil-Każ C-320/16 Uber France SAS li l-Avukat Ġenerali ta l-opinjoni preliminari tiegħu dwarha fl-4 ta' Lulju 2017, billi stqarr li "L-Istati Membri jistgħu jipprojbixxu u jikkastigaw l-eżerċizzju illegali ta' attività ta' trasport bħal UberPop mingħajr ma jkun hemm bżonn li tiġi notifikata l-Kummissjoni bl-abbozz ta' liġi bil-quddiem"; jindika li d-Direttiva dwar is-Servizzi tirrikjedi lill-Istati Membri jnaqqsu l-ostakli amministrattivi li jiskoraġġixxu lill-fornituri tas-servizzi milli joperaw b'mod transkonfinali iżda din ma kinitx effettiva bis-sħiħ f'dan ir-rigward; jilqa' l-e-Card tas-servizzi l-ġdida bħala kontribut utli sabiex tiġi promossa l-mobbiltà tal-fornituri tas-servizzi, iżda jitlob kjarifika dwar sa liema punt l-e-Card tas-servizzi l-ġdida hija relatata ma' skemi li diġà jeżistu bħas-Sistema ta' Informazzjoni tas-Suq Intern u l-Karta Professjonali Ewropea. Jemmen li l-e-Card tista' tgħin biex jitnaqqsu l-kumplessità u l-ispejjeż amministrattivi għall-fornituri tas-servizzi transkonfinali meta jiġu sodisfati l-formalitajiet amministrattivi; l-SMEs, li huma s-sinsla tal-ekonomiji reġjonali u lokali, jintlaqtu b'mod partikolari hawnhekk peress li huma l-aktar li jintlaqtu mill-kumplessità amministrattiva meta joperaw b'mod transkonfinali; jopponi l-approċċ tat-trasferiment tar-responsabbiltà ewlenija għall-proċedura lill-awtoritajiet tal-Istat Membru tad-domiċilju safejn dan huwa f'kunflitt mal-prinċipju tal-Istat Membru ospitanti li jirregola d-Direttiva tas-Servizzi. Tabilħaqq, l-e-Card tas-servizzi ma għandhiex tipprevjeni jew tipperikola l-kontrolli li l-awtoritajiet pubbliċi rilevanti fl-Istat Membru ospitanti jrid iwettaq fuq l-attivitajiet ekonomiċi li jsiru fuq it-territorju tiegħu. Il-proposta dwar l-e-Card tas-servizzi kif ippreżentata mill-Kummissjoni tkun tippermetti lill-fornituri tas-servizzi biex jittrattaw esklussivament mal-Istat Membru ta' oriġini bħala intermedjarju u jiġi armonizzat l-iskambju ta' data abbażi tal-prinċipju tal-pajjiż ta' oriġini. jistaqsi dwar l-impatt tal-proposta ta' e-Card Ewropea tas-servizzi fuq il-karti tal-identità soċjali settorjali li diġà qed jiġu implimentati fuq l-inizjattiva tal-awtoritajiet pubbliċi kompetenti fl-Istati Membri jew tal-imsieħba soċjali; jiġbed l-attenzjoni għall-fatt li l-proposta ma tispeċifikax liema huma l-kriterji li l-Istat Membru ta' oriġini għandu jivvaluta sabiex jiddetermina li fornitur tas-servizzi huwa stabbilit legalment fit-territorju tiegħu filwaqt li d-Direttiva 2014/67/UE tinkludi elementi fattwali sabiex tiddetermina jekk impriża ġenwinament twettaqx attivitajiet sostanzjali fl-Istat Membru inkwistjoni; jinnota li xi karatteristiċi tal-e-card tas-servizzi bħal pereżempju l-prinċipju "ta' darba biss" għas-sottomissjoni ta' informazzjoni, il-perjodu ta' validità indefinit tagħha, l-obbligu għall-Istati Membri biex jużaw l-informazzjoni li tinsab fl-e-card tas-servizzi mingħajr il-possibbiltà li tintalab prova tal-validità tal-informazzjoni pprovduta fi stadju aktar tard, u kif ukoll peress li proċeduri għal revoka restrittivi li jistgħu jirrikjedu deċiżjoni finali mill-qrati, jistgħu jxekklu l-kontroll tal-konformità mal-liġijiet nazzjonali u l-infurzar tad-drittijiet tal-ħaddiema u d-drittijiet tal-konsumaturi. jinnota li l-e-Card Ewropea tas-servizzi għandha tinkludi l-informazzjoni dwar il-kopertura tal-assigurazzjoni. Madankollu, il-validità mingħajr limiti ta' żmien tal-card timplika li ser ikun meħtieġ li l-informazzjoni tiġi komunikata darba biss, u dan jirriskja li jipperikola l-effettività tal-ispezzjonijiet u tal-kontrolli fl-Istati Membri ospitanti. jenfasizza l-fatt li l-e-Card tas-servizzi tkun disponibbli kemm għall-fornituri ta' servizzi li jipprovdu servizzi transkonfinali fuq bażi temporanja kif ukoll għal dawk li jipprovdu servizzi billi jistabbilixxu fergħa, aġenzija jew uffiċċju fi Stat Membru ieħor; iqis li huwa importanti li, waqt li huwa obbligatorju għall-Istati Membri li jagħmluha disponibbli, l-e-Card hija volontarja għall-fornituri ta' servizzi, kemm jekk huma individwi li jaħdmu għal rashom, kif ukoll jekk huma kumpaniji; jindika li, bħala strument volontarju, l-użu tal-e-Card tas-servizzi ser jiddependi fuq kemm turi li ġġib valur miżjud għall-fornituri tas-servizzi kif ukoll fuq l-isforzi tal-komunità tan-negozju u tal-awtoritajiet rilevanti fl-Istati Membri, inklużi dawk fil-livell reġjonali u lokali, sabiex jippromovu kemm jista' jkun l-għarfien dwar l-e-Card u l-benefiċċji tagħha; huwa kritiku tal-approvazzjoni taċita fil-każ li ma jkun hemm l-ebda tweġiba mill-awtorità tal-Istat Membru ospitanti għal applikazzjoni minn fornitur tas-servizzi għal e-Card fil-perjodi ta' żmien stabbiliti; awtorizzazzjoni ta' approvazzjoni korrispondenti għandha titħassar mingħajr sostituzzjoni jew għallinqas b'perjodi xierqa ta' eżami u ta' proċessar; jiddispjaċih li aspetti importanti tal-e-Card tas-servizzi, inklużi d-dettalji tal-informazzjoni li għandha tiġi inkluża fil-formola standard ta' applikazzjoni u d-dokumenti li għandhom jiġu inklużi fl-applikazzjoni bħala evidenza, mhumiex inklużi fl-abbozz ta' leġislazzjoni, iżda huma intiżi li jiġu speċifikati mill-Kummissjoni b'atti delegati; jiġbed l-attenzjoni lejn il-fatt li dan jista' jeskludi lill-awtoritajiet reġjonali u lokali milli jgħidu l-fehma tagħhom dwar dawn il-kwistjonijiet importanti; jitlob li l-Kumitat Ewropew tar-Reġjuni jirċievi d-dokumenti kollha relatati ma' dawn l-atti delegati fl-istess ħin li jirċievuhom l-esperti tal-Istati Membri, il-Parlament Ewropew u l-Kunsill u jkollu aċċess għal-laqgħat tal-gruppi ta' esperti tal-Kummissjoni li jittrattaw it-tħejjija tal-atti delegati rilevanti sabiex ikun jista' jressaq kwalunkwe kummenti neċessarji fi żmien xieraq; jinnota li l-kamp ta' applikazzjoni tal-e-Card huwa limitat fl-ewwel stadju għas-servizzi tan-negozju u għas-servizzi tal-kostruzzjoni, setturi li huma ta' importanza ekonomika partikolari iżda li t-tnejn għandhom kummerċ u investimenti transkonfinali limitati u tkabbir baxx tal-produttività, u li għalhekk jisgħu jibbenefikaw minn żieda fil-kompetizzjoni transkonfinali; jenfasizza li l-funzjonament tajjeb tas-sistema tal-e-Card tas-servizzi ser jistrieħ fuq il-kooperazzjoni bejn l-Istati Membri permezz tas-Sistema ta' Informazzjoni tas-Suq Intern, li tinkludi l-awtoritajiet lokali u reġjonali, u dan jirrikjedi aktar użu tal-pjattaforma mill-awtoritajiet pubbliċi u aktar investiment fl-iżvilupp tagħha; waqt li jitqies ukoll li l-implimentazzjoni ta' elementi importanti oħra tal-pakkett tas-servizzi, b'mod partikolari l-proċedura ta' notifika, ser tiddependi mill-effikaċja tiegħu, jistieden lill-Kummissjoni biex tressaq pjan ta' azzjoni għall-adattament tal-pjattaforma biex jiġu appoġġjati l-proċeduri meħtieġa; għaldaqstant jistieden lill-Kummissjoni tiżgura li s-sistema li tipproċessa l-kards elettroniċi tas-servizzi tkun tikkonforma mas-sistemi eżistenti tal-ipproċessar elettroniku fl-Istati Membri u tkun iffaċilitata l-interoperabiltà magħhom.. jappella lill-Kummissjoni Ewropea tkompli testendi l-ambitu tal-e-Card tas-servizzi, sabiex fil-ġejjieni tkun disponibbli għal varjetà wiesgħa ta' setturi, inklużi l-intrapriżi mikro u żgħar u kumpaniji innovattivi u b'rata għolja ta' tkabbir; jappoġġja l-kunċett li l-fornituri tas-servizzi jintalbu jħallsu tariffa sabiex tinħarġilhom e-Card tas-servizzi abbażi li l-livelli tat-tariffa ma jkunux għoljin b'mod sproporzjonat; jirrakkomanda li l-Kummissjoni tissorvelja mill-qrib u tirrapporta dwar il-livelli tat-tariffi li jiġu ċċarġjati mill-Istati Membri minħabba li dawn jistgħu jkunu fattur determinanti importanti tal-użu tal-e-Card bħala strument volontarju; iqis li karatteristika qawwija tal-e-Card tas-servizzi mill-perspettiva tal-fornituri tas-servizzi hija d-dispożizzjoni fejn l-awtoritajiet fl-Istati Membri m'għandhomx jirrikjedu li detentur tal-e-Card jipprovdi kwalunkwe informazzjoni li diġà tkun tinsab fl-e-Card, inkluż għall-għoti ta' kuntratt pubbliku, kompetizzjoni dwar id-disinn jew konċessjoni, ħolqien ta' sussidjarji jew reġistrazzjoni ta' fergħat taħt il-liġi tal-kumpaniji jew reġistrazzjoni ma' skemi ta' assigurazzjoni soċjali obbligatorja, peress li dan ser inaqqas l-ispejjeż amministrattivi ta' konformità tal-fornituri tas-servizzi b'mod ġenerali, u b'hekk il-Card tkun attraenti għalihom u tħeġġeġ l-użu tagħha; jenfasizza li dan jista' jkollu implikazzjonijiet prattiċi għall-proċeduri organizzattivi u elettroniċi, eż. dawk għall-akkwist pubbliku fl-awtoritajiet reġjonali u lokali, u jista' jkun hemm bżonn perjodi transitorji biex jippermettu li s-sistemi jiġu adattati bla xkiel sabiex jilħqu r-rekwiżiti l-ġodda; jappoġġja d-dispożizzjonijiet biex tiġi ffaċilitata l-konformità mal-formalitajiet amministrattivi relatati mal-istazzjonar tal-persunal u dawk li jiffaċilitaw il-kopertura ta' assigurazzjoni għal servizzi pprovduti minn naħa għal oħra tal-fruntieri hekk kif dawn ser iżidu l-attraenza tal-e-Card għall-fornituri tas-servizzi u jħeġġu l-użu tagħha; jenfasizza li l-leġislazzjoni, f'konformità mad-dispożizzjonijiet tad-Direttiva dwar is-Servizzi, ma taffettwax id-definizzjoni jew l-organizzazzjoni tas-servizzi ta' interess ekonomiku ġenerali u ma tapplikax għal servizzi mhux ekonomiċi ta' interess ġenerali, servizzi li huma spiss ipprovduti fil-livell lokali u reġjonali, u ma taffettwax il-liġi tax-xogħol jew il-kundizzjonijiet tal-impjiegi; jistieden lill-Kummissjoni biex tintroduċi sistemi ta' monitoraġġ effiċjenti tal-e-Card tas-servizzi sabiex jiġi evitat li jkun hemm kompetizzjoni inġusta u frodi. L-infurzar strett ta' dawn il-verifiki, li mhumiex ibbażati biss fuq sempliċi monitoraġġ tad-data elettronika, inaqqas il-possibilità tad-dumping soċjali u r-rikors għal xogħol mhux iddikjarat; huwa dubjuż jekk jinkisbx il-bilanċ ġust bejn il-benefiċċji assoċjati mal-introduzzjoni ta' e-Card tas-servizzi għall-fornituri tas-servizz u l-piż ammnistrattiv b'riżultat tagħha għall-awtoritajiet kompetenti tal-Istati Membri, inklużi dawk fil-livelli reġjonali u lokali. Dan huwa wkoll minħabba l-fatt li diġà hemm punt uniku ta' kuntatt fl-Istati Membri kollha għal kwalunkwe mistoqsija u problema dwar il-forniment transkonfinali tas-servizzi, u l-awtoritajiet tal-Istati Membri jistgħu jiskambjaw informazzjoni permezz tal-IMI. Jiddispjaċih, barra minn hekk, li l-proposta ma tispeċifikax b'mod ċar liema obbligi amministrattivi fuq il-fornituri tas-servizzi ser isiru superfluwi għad-detenturi ta' e-Card. F'dan l-isfond, il-KESE jemmen li l-e-Card tas-servizzi hija problematika mil-lat tal-prinċipju tal-proporzjonalità. jappoġġja l-prinċipji li r-regoli nazzjonali li jillimitaw il-libertà tal-istabbiliment u l-libertà tal-forniment ta' servizzi għandhom ikunu nondiskriminatorji fir-rigward tan-nazzjonalità jew ir-residenza, proporzjonati u ġustifikati minn raġunijiet aktar importanti relatati mal-interess pubbliku; jappoġġja l-passi li għandhom l-għan li titjieb il-proċedura ta' notifika għas-servizzi hekk kif l-esperjenza bl-implimentazzjoni tad-Direttiva dwar is-Servizzi tindika li l-proċedura eżistenti hija ineffettiva peress li l-kamp ta' applikazzjoni tal-obbligu ta' notifika mhuwiex ċar, u għalhekk hija indirizzata b'mod differenti mill-Istati Membri, u l-partijiet interessati ma għandhomx aċċess għan-notifiki; iqis li kwalunkwe riforma għandha tirrispetta d-dritt tal-Istati Membri li jirregolaw is-servizzi fit-territorju tagħhomm, soġġett għal konformità mal-prinċipji stabbiliti fid-Direttiva dwar is-Servizzi; jinnota li l-problemi identifikati mill-Kummissjoni Ewropea, bħal pereżempju n-nuqqas ta' notifika tal-miżuri kollha, jistgħu jiġu evitati anke permezz tat-titjib tas-sistema attwali ta' notifika taħt id-Direttiva dwar is-Servizzi. Il-valur miżjud tal-proċedura ta' notifika l-ġdida li timponi aktar restrizzjonijiet fuq il-leġislatur nazzjonali, inkluż fil-livell reġjonali u lokali, u li hija aktar ikkumplikata biex tiġi implimentata, għandu jiġi dubitat fid-dawl tal-prinċipji tas-sussidjarjetà u tal-proporzjonalità; jilqa' l-kjarifika dwar il-miżuri speċifiċi li l-Istati Membri huma obbligati li jinnotifikaw u l-informazzjoni li huma jridu jissottomettu f'dan ir-rigward; jappoġġja iktar trasparenza iżda jaħseb li għandha ssir referenza iżjed espliċita għall-opportunitajiet speċifiċi li l-partijiet interessati jingħataw sabiex jikkontribwixxu kummenti matul il-perjodu ta' konsultazzjoni; jitlob li atti leġislattivi b'rabtiet lokali biss ikunu esklużi mill-kamp ta' applikazzjoni tad-Direttiva; huwa tal-fehma li l-konsultazzjoni m'għandhiex tfixkel lill-Istati Membri fl-adozzjoni tal-miżuri inkwistjoni; huwa tal-fehma li t-twissija tal-Kummissjoni skont l-Artikolu 6(1) għandha tistabbilixxi fid-dettall ir-raġunijiet għaliex tqis li l-abbozz tal-miżura inkwistjoni huwa inkompatibbli mad-Direttiva dwar is-Servizzi u kwalunkwe suġġeriment li jista' jkollha għal bidliet għall-abbozz ta' miżura li għandhom jegħlbu t-tħassib tagħha; jissuġġerixxi li l-abbozz ta' direttiva jkun emendat biex jipprovdi għal dan; iqis li, wara li tinħareġ twissija, il-Kummissjoni għandha tkun meħtieġa tidħol fi djalogu mal-korpi kompetenti rilevanti, inkluż fil-livell reġjonali u lokali; huwa mħasseb li d-Deċiżjoni proposta taħt l-Artikolu 7 tillimita bla bżonn il-libertà tal-leġislaturi fil-livell nazzjonali, reġjonali u lokali; iqis li din għandha tkun pjuttost Rakkomandazzjoni mhux vinkolanti li ma tipprevenix lil-leġislaturi nazzjonali u reġjonali milli jikkompletaw il-proċess leġislattiv waqt li titqies ir-Rakkomandazzjoni tal-Kummissjoni; jinnota li l-Kummissjoni għandha s-setgħa li tikkontesta l-legalità ta' leġislazzjoni fis-seħħ fil-Qorti Ewropea tal-Ġustizzja u dan jirrappreżenta sanzjoni potenzjal importanti li l-leġislaturi nazzjonali u reġjonali, li jkunu rċevew notifika ta' twissija/Rakkomandazzjoni mingħand il-Kummissjoni fir-rigward l-inkompatibbiltà, ċertament iqisu; iqis li l-kjarifiki li l-abbozz ta' direttiva jipprevedi fir-rigward tal-kamp ta' applikazzjoni tal-miżuri li għandhom jiġu notifikati u l-informazzjoni li għandha tiġi ppreżentata, flimkien ma' konsultazzjoni mtejba, mekkaniżmu ta' twissija u l-provvediment għal Rakkomandazzjoni tal-Kummissjoni rigward l-inkompatibbiltà, għandhom ikunu biżżejjed biex jipprovdu proċedura ta' notifika mtejba li hija effettiva filwaqt li jiġu rrispettati l-prerogattivi tal-leġislaturi nazzjonali u reġjonali; jissuġġerixxi li l-Kummissjoni tħejji l-istimi ta' żieda annwali fl-għadd ta' notifiki li tistenna li tirċievi bħala riżultat tal-proċedura ta' notifika ġdida sabiex, jekk ikun meħtieġ, tkun tista' tippjana li jkollha l-kapaċità li twieġeb b'mod effettiv għall-volumi mistennija fil-perjodi taż-żmien previsti fl-abbozz ta' leġislazzjoni; jenfasizza li s-servizzi professjonali huma ekonomikament importanti ħafna, li jammontaw għal 22 % tal-persuni impjegati fl-UE kollha, jew 47 miljun impjieg; jenfasizza li r-regolazzjoni tas-servizzi professjonali tibqa' prerogattiva tal-Istati Membri u li din hija kwistjoni għall-Istati Membri, jekk hux fil-livell nazzjonali, reġjonali jew lokali, li jiddeċiedu jekk u kif għandhom jirregolaw professjoni fi ħdan il-limiti tal-prinċipji tan-nondiskriminazzjoni u tal-proporzjonalità; jinnota li r-regolamentazzjoni tas-servizzi professjonali tista' tkun fil-forma ta' regolament tal-Istat jew awtoregolamentazzjoni mill-korpi professjonali u li, f'ħafna każijiet, ir-regolazzjoni hija mwettqa fil-livelli reġjonali u lokali fl-Istati Membri, u li dan iwassal għal xenarju kumpless u mifrux ħafna fejn l-Istati Membri jridu jissodisfaw l-obbligi tagħhom li jiżguraw valutazzjoni tal-proporzjonalità, inkluż f'dak li jikkonċerna l-involviment tal-partijiet kollha interessati li huma involuti direttament; jirrikonoxxi li hemm skrutinju irregolari tar-regolamentazzjoni tal-professjonijiet madwar l-UE u li dan għandu impatt negattiv fuq il-forniment ta' servizzi u l-mobilità tal-professjonisti; jirrikonoxxi li huwa mixtieq li jiġi żgurat qafas legali aktar koerenti fil-livell tal-UE sabiex tiġi vvalutata l-proporzjonalità ta' rekwiżiti ġodda jew emendati dwar l-aċċess għal jew l-eżerċitar ta' professjoni regolata, li tinkorpora l-ġurisprudenza tal-Qorti Ewropea tal-Ġustizzja; iqis li huwa importanti li l-proposta tħalli d-deċiżjonijiet dwar x'għandu jiġu rregolat u kif f'idejn l-Istati Membri u l-korpi kompetenti tagħhom fil-livell reġjonali u lokali iżda għandu jiġi żgurat li dawn id-deċiżjonijiet huma bbażati fuq l-evidenza u magħmula wara valutazzjoni trasparenti u oġġettiva li tiġi applikata b'mod uniformi madwar l-Istati Membri u li tqis l-għanijiet identifikati ta' interess pubbliku; huwa tal-fehma li s-sett komprensiv ta' kriterji stipulati fl-Artikolu 6 għandhom ikunu kkunsidrati bħala indikattivi, peress li mhux il-kriterji kollha jistgħu jiġu applikati jew għandhom l-istess importanza f'kull każ individwali; iqis li, filwaqt li l-valutazzjonijiet tal-proporzjonalità għandhom isiru bir-reqqa, ikunu oġġettivi u bbażati fuq l-evidenza, għandhom ikunu wkoll proporzjonati, peress li l-approċċ "wieħed tajjeb għal kulħadd" jista' jkun ta' piż bla bżonn f'ħafna ċirkustanzi. Ir-rekwiżiti tal-Artikolu 6 huma eċċessivi mil-lat tal-kamp ta' applikazzjoni u l-kumplessità tagħhom; jilqa' b'sodisfazzjon id-dispożizzjonijiet biex tingħata opportunità lill-partijiet interessati biex jikkontribwixxu l-fehmiet tagħhom dwar id-dispożizzjonijiet leġislattivi, regolatorji jew amministrattivi ġodda li jillimitaw l-aċċess għal jew l-eżerċitar ta' professjonijiet regolati u jqis li t-trasparenza u l-involviment tal-partijiet interessati kollha huma vitali biex tiġi żgurata regolamentazzjoni xierqa; jirrimarka li r-regoli l-ġodda dwar il-proporzjonalità, li jinvolvu l-monitoraġġ ta' dispożizzjonijiet legali, regolatorji u amministrattivi fuq bażi regolari u t-twettiq ta' testijiet tal-proporzjonalità bir-reqqa, oġġettivi u bbażati fuq l-evidenza, inkluż permezz tal-involviment ta' bordijiiet indipendenti ta' skrutinju u b'involviment akbar tal-partijiet interessati, ser iżidu x-xogħol u l-ispejjeż tal-awtoritajiet tal-Istati Membri, anke fil-livell reġjonali u lokali. Dan japplika b'mod partikolari għall-Artikolu 4, li skontu mhux biss l-introduzzjoni ta' dispożizzjonijiet ġodda fir-regolamentazzjoni tal-professjonijiet, iżda wkoll l-emendi għad-dispożizzjonijiet eżistenti, ikollhom jiġu evalwati mil-lat tal-proporzjonalità tagħhom, li huwa rekwiżit li jista' jkun ikkunsidrat eċċessiv; jinnota l-isforzi tal-Kummissjoni biex tiżgura li r-regolazzjoni tal-professjonijiet hija adatta għall-iskop billi l-Istati Membri jitħeġġu jirrevedu jekk ir-rekwiżiti professjonali tagħhom humiex meħtieġa biex jiġu sodisfati l-għanijiet nazzjonali tal-politika pubblika; jilqa' b'sodisfazzjon il-gwida għar-riformi nazzjonali fir-regolamentazzjoni dwar il-professjonijiet, li potenzjalment tista' tkun utli ħafna biex l-Istati Membri jiġu megħjuna jadattaw l-oqfsa regolatorji tagħhom għall-professjonijiet b'potenzjal għoli ta' tkabbir u impjiegi, inklużi l-periti, l-avukati, il-kontabilisti, l-aġenti tal-brevetti, l-aġenti tal-proprjetà immobbli u l-gwidi turistiċi; jinnota li l-gwida hija maħsuba biex tikkomplementa l-evalwazzjonijiet tas-Semestru Ewropew u iqis li jista' jkun hemm mertu fl-integrazzjoni tagħha fil-proċess tas-Semestru Ewropew; jinsab imħasseb li l-proposti għall-e-Card tas-servizzi, il-proċedura ta' notifika u t-test tal-proporzjonalità ser jimponu piżijiet amministrattivi addizzjonali fuq l-awtoritajiet kompetenti fl-Istati Membri, inklużi l-awtoritajiet reġjonali u lokali, b'konsegwenza fuq il-kapaċità amministrattiva u l-implikazzjonijiet baġitarji. Brussell, il-11 ta' Ottubru 2017.